**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 12 Ιουλίου 2016, ημέρα Τρίτη και ώρα 14.20΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Αντιπροέδρου αυτής, κ. Δημήτριου Εμμανουηλίδη, με θέμα ημερήσιας διάταξης:

Συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Ρύθμιση θεμάτων αρμοδιότητας Υπουργείου Εθνικής Άμυνας» (2η συνεδρίαση-ακρόαση εξωκοινοβουλευτικών προσώπων) .

Στη συνεδρίαση παρέστησαν ο Υπουργός Εθνικής Άμυνας, κ. Παναγιώτης Καμμένος, ο Αναπληρωτής Υπουργός Εθνικής Άμυνας, κ. Δημήτριος Βίτσας, καθώς και αρμόδιοι υπηρεσιακοί παράγοντες.

Επίσης, παρόντες ήταν οι κ.κ.: Αναστάσιος Τσουκαράκης, Αντισυνταγματάρχης, Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΕΣ), Ηλίας Κολλύρης, Ανθυποσμηναγός, Πρόεδρος του Συνδέσμου Εν Ενεργεία Στελεχών Αεροπορίας (ΣΕΕΝΣΑ), Γεώργιος Θεοδώρου, Υπολοχαγός, Πρόεδρος της Ένωσης Στρατιωτικών Περιφέρειας Ηπείρου, Ιωάννης Κρανιάς, Πρόεδρος του Συλλόγου Αποστράτων Ιπταμένων Ραδιοναυτίλων (Σ.Α.Ι.Ρ.), Δημήτριος Φαλτάϊτς, Πρόεδρος του Συλλόγου Αποφοίτων Σχολής Τεχνικών Υπαξιωματικών Αεροπορίας, Ευάγγελος Δανιάς, Υποστράτηγος ε.α., Πρόεδρος της Ένωσης Απόστρατων Αξιωματικών Στρατού, Σπυρίδων Καββούρης, Αντιπτέραρχος ε.α., Πρόεδρος της Ένωσης Απόστρατων Αξιωματικών Αεροπορίας, Σπυρίδων Περβαινάς, Αντιναύαρχος ε.α., Πρόεδρος της Ένωσης Απόστρατων Αξιωματικών Ναυτικού, Ιωάννης Κούτρας, Πρόεδρος του Επιστημονικού Συλλόγου Μηχανικών Αεροπορίας, Ηλίας Ντούβλης, Γενικός Γραμματέας του Συλλόγου Αποφοίτων Σχολής Υπαξιωματικών Διοικητικών Αεροπορίας, Γεώργιος Στασινός, Πρόεδρος της Διοικούσας Επιτροπής του Τεχνικού Επιμελητηρίου Ελλάδος, Κοσμάς Βούρης, Γενικός Διευθυντής της Γενικής Διεύθυνσης Αμυντικών Εξοπλισμών και Επενδύσεων (ΓΔΑΕΕ), Πάνος Ζυγούρης, Νομικός Σύμβουλος της Κεντρικής Ένωσης Δήμων Ελλάδας, Αναστάσιος Ροζολής, Πρόεδρος του Συνδέσμου Ελλήνων Κατασκευαστών Αμυντικού Υλικού (ΣΕΚΠΥ), Κωνσταντίνος Γαργάλης, Μέλος Ε.Γ. της Εθνικής Συνομοσπονδίας Ατόμων με Αναπηρία, Ιωάννης Αζναουρίδης, Ταξίαρχος, Γενικός Διευθυντής Μετοχικού Ταμείου Στρατού, Νικόλαος Βαζαίος, Αντιναύαρχος, Πρόεδρος του Μετοχικού Ταμείου Ναυτικού, Μιχαήλ Παπαδόπουλος, Αντιπτέραρχος, Πρόεδρος του Μετοχικού Ταμείου Αεροπορίας, Γεώργιος Σταθιάς, Υποστράτηγος, Διευθυντής του Ταμείου Εθνικής Άμυνας, Κωνσταντίνος Δαρμής, Αρχιπλοίαρχος, Διευθυντής του Ταμείου Εθνικού Στόλου και Γεώργιος Ντόνας, Σμήναρχος, Διευθυντής του Ταμείου Αεροπορικής Άμυνας.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ελένη Αυλωνίτου, Βάλια Βαγιωνάκη, Γιώργος Βαρεμένος, Γιάννης Δέδες, Δημήτριος Εμμανουηλίδης, Γεώργιος Καϊσας, Χρήστος Καραγιαννίδης, Παναγιώτα Κοζομπόλη, Συμεών Μπαλλής, Γιώργος Ντζιμάνης, Δημήτρης Ρίζος, Δημήτριος Μπαξεβάνης, Ιωάννης Θεωνάς, Ελένη Σταματάκη, Χαρίλαος Τζαμακλής, Μαρία Τριανταφύλλου, Βασίλης Τσίρκας, Αθανάσιος Δαβάκης Αναστάσιος Δημοσχάκης, Αθανάσιος Καββαδάς, Ιωάννης Κεφαλογιάννης, Θεοδώρα (Ντόρα) Μπακογιάννη, Κωνσταντίνος Τσιάρας, Αντώνιος Γρέγος, Νικόλαος Κούζηλος, Χρήστος Παππάς, Ανδρέας Λοβέρδος, Λιάνα Κανέλλη, Σπυρίδων Δανέλλης, Δημήτριος, Καμμένος, Κωνσταντίνος Κατσίκης, και Ιωάννης Σαρίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κυρίες και κύριοι συνάδελφοι, καλησπέρα σας. Θέλω να ξεκινήσω με μία αυστηρή παράκληση. Ο διαθέσιμος χρόνος του κάθε φορέα, από τον Κανονισμό της Βουλής, είναι τρία λεπτά. Επειδή αποφασίσαμε να έχουμε μεγάλο εύρος στην κλήση των φορέων, αυτός ο χρόνος ζητούμε να τηρηθεί απαρέγκλιτα, για να διευκολύνουμε τις εργασίες της Επιτροπής.

Επίσης, έχει διανεμηθεί ένας κατάλογος των φορέων. Υπάρχουν δύο αναδιατάξεις στη σειρά παρουσίασής τους, για λόγους καθαρά ανωτέρας βίας. Είναι η περίπτωση του κ. Γεωργίου Στασινού, γιατί είναι καλεσμένος και στην Επιτροπή Παραγωγής και Εμπορίου και του κ. Σπυρίδωνα Περβαινά, γιατί, επίσης, έχει ανειλημμένη υποχρέωση, την οποία δεν μπορεί σε καμία περίπτωση να αθετήσει. Γι’ αυτές τις δύο περιπτώσεις καλό είναι οι όποιες ερωτήσεις κρίνονται σκόπιμες να υποβληθούν εγκαίρως, για να υπάρχουν και οι σχετικές τοποθετήσεις επί αυτών των ερωτήσεων. Τον λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ.- ΔΗΜ.ΑΡ.): Θέλω να κάνω μία παράκληση. Επειδή στις 15.00 πρέπει να αποχωρήσω και θα επιστρέψω, αλλά δεν ξέρω, αν θα μπορέσω να υποβάλλω τις ερωτήσεις μου, παρακαλώ τους συναδέλφους των άλλων Κομμάτων να προηγηθώ στη διατύπωση των ερωτημάτων μου, τα οποία απευθύνονται, κατά βάση, σε αυτούς που είναι τελευταίοι στον κατάλογο των φορέων. Δεν έχω τη δυνατότητα να επιστρέψω και να τις θέσω τότε. Ζητώ την άδεια των συναδέλφων να προηγηθώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κατά παρέκκλιση και συναινούντος του Σώματος μπορείτε να προηγηθείτε. Σήμερα, έχουμε τη δεύτερη συνεδρίαση του νομοσχεδίου του Υπουργείου Εθνικής Άμυνας με την ακρόαση των εξωκοινοβουλευτικών προσώπων. Τον λόγο έχει ο κ. Στασινός.

ΓΕΩΡΓΙΟΣ ΣΤΑΣΙΝΟΣ (Πρόεδρος της Διοικούσας Επιτροπής του Τεχνικού Επιμελητήριου Ελλάδος): Καταρχήν, ευχαριστώ για την παρέκκλιση λόγω της παρουσίας μου και στην Επιτροπή Παραγωγής και Εμπορίου. Κύριε Πρόεδρε, κύριε Υπουργέ, κύριοι Βουλευτές, σχετικά με την ίδρυση της ΜΟ.Μ.ΚΑ., θεωρώ ότι όσο καλές και αν είναι οι προθέσεις που υπάρχουν γι’ αυτό το εγχείρημα, είναι ουτοπικό, για τους εξής λόγους. Αυτή τη στιγμή, απ’ όσο γνωρίζουμε, δεν υπάρχει υλικοτεχνική υποδομή, δηλαδή, σύγχρονα μηχανήματα που θα μπορούσαν να εκτελέσουν έργα σε κόστος χαμηλότερο από κάποια εταιρεία.

Δεύτερον, μπορεί το Κράτος αυτή τη στιγμή να επενδύσει σε σύγχρονα μηχανήματα και σε τέτοιο εξοπλισμό;

Τρίτον. Ζούμε σε μια εποχή, που οι τεχνικές εταιρείες κλείνουν η μία μετά την άλλη. Θα δημιουργήσουμε μια κρατική εταιρία σήμερα, η οποία θα λειτουργεί ανταγωνιστικά και μάλιστα, με κρατική ενίσχυση προς όλη την αγορά; Τότε, μάλλον θα χάσουμε τον στόχο. Ο στόχος δεν είναι άλλος από την άμεση απορρόφηση κοινοτικών κονδυλίων του νέου ΕΣΠΑ. Αναφέρομαι στην άμεση ένταξη και προκήρυξη νέων έργων, όχι όμως στα λόγια, στην πράξη, γιατί στα λόγια το ακούμε κάθε βδομάδα.

Όσον αφορά στην Υπηρεσία Αξιοποίησης Ακίνητης Περιουσίας των Ενόπλων Δυνάμεων, θα πω ότι μετά από έξι χρόνια δημιουργίας του ΤΑΪΠΕΔ, μάλλον δεν έχουμε καταλάβει κάποια πράγματα. Το ΤΑΪΠΕΔ μετά από έξι χρόνια, δεν γνωρίζει σήμερα το μέγεθος της περιουσίας του και σίγουρα δεν είναι σε θέση να μας δώσει σοβαρά αριθμητικά στοιχεία, σχετικά με την περιουσία. Η «ωριμότητα» για την αξιοποίηση των ακινήτων διαρκεί απεριόριστο χρόνο, γιατί οι δημόσιες δομές δεν μπορούν να ανταποκριθούν σε λογικούς χρόνους. Πιστεύει κάποιος ότι αυτό που μας χρειάζεται σήμερα είναι να φτιάξουμε και άλλες τέτοιες δομές ή να επιλύσουμε αυτά τα προβλήματα, που μόλις είπα;

Αν το πρόβλημα που έχουμε σήμερα είναι η δημιουργία κι άλλων ταμείων, τότε μπορεί ο κάθε Υπουργός, το κάθε Υπουργείο, να φτιάξει το δικό του και μάλιστα έτσι, μπορούμε να εξυπηρετηθούμε και να μην έχουμε και κόντρες μεταξύ των Υπουργών. Για παράδειγμα, θα μπορούσε να φτιάξει ένα τέτοιο ταμείο κι ο κ. Δρίτσας και να μην διαφωνεί με το ΤΑΪΠΕΔ, δηλαδή, όλοι από ένα. Όμως, η λύση δεν είναι αυτή. Η προσπάθεια ολοκληρωμένης αποτίμησης πρέπει να είναι η λύση, ολοκληρωμένης αποτίμησης της συνολικής περιουσίας του Δημοσίου και η επίλυση του προβλήματος της γρήγορης ωρίμανσης της διαδικασίας αξιοποίησης. Σας αναφέρω, για παράδειγμα: Έχουμε προβλήματα ιδιοκτησιακά, δασικά, αρχαιολογικά, περιβαλλοντικά, καθώς και άλλα ,που δεν μας επιτρέπουν να αξιοποιήσουμε την περιουσία. Ένα άλλο ζήτημα είναι η αξιοποίηση παλιών στρατοπέδων μέσα στον αστικό ιστό. Αντί για την αξιοποίηση προς την πλευρά της οικοδόμησης, θα πρέπει να το δούμε προς την πλευρά της δημιουργίας «πράσινων πνευμόνων» μέσα στις πόλεις και της μεταφοράς του αντίστοιχου συντελεστή, κάπου, εκτός της πόλης.

Κύριε Υπουργέ, το Τεχνικό Επιμελητήριο Ελλάδας είναι θεσμικά ο τεχνικός σύμβουλος της Κυβέρνησης και έχουμε, πραγματικά, κάθε καλή διάθεση να βοηθήσουμε σε θέματα που προφανώς τα γνωρίζουμε καλύτερα. Η επιλογή της αποφυγής του διαλόγου, πριν την κατάθεση τέτοιων νομοσχεδίων, δεν βοηθά τη χώρα να μπει στο δρόμο της αληθινής ανάπτυξης, γιατί μπορεί πολύ σύντομα να βρούμε πώς θα είναι η «δίκαιη ανάπτυξη». Απλά, θα είναι ψεύτικη, θα είναι ουτοπική, θα είναι εικονικής πραγματικότητας, σαν αυτή που μπορεί να προβάλλεται μέσα από τα γυαλιά που είδε στην Κίνα ο Πρωθυπουργός. Όμως θα συνεχίσουμε να κατρακυλάμε στην καταστροφή. Θεωρώ ότι οι προθέσεις είναι καλές, άρα πρέπει να βρούμε τον σωστό δρόμο. Ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Περβαινάς.

ΣΠΥΡΙΔΩΝ ΠΕΡΒΑΙΝΑΣ (Αντιναύαρχος ε.α. - Πρόεδρος της Ένωσης Απόστρατων Αξιωματικών Ναυτικού): Κύριε Πρόεδρε, κύριε Υπουργέ, κύριοι Βουλευτές, κυρίες και κύριοι. Το Συντονιστικό Συμβούλιο των τριών Ενώσεων Απόστρατων και οι τρεις Ενώσεις Αποστράτων που το απαρτίζουν (Ε.Α.Σ., Ε.Α.Μ., Ε.Α.Α.) και εκπροσωπούν 120.000 Αποστράτους των Ενόπλων Δυνάμεων και των Σωμάτων Ασφαλείας επιθυμούν να ευχαριστήσουν τον Πρόεδρο της Διαρκούς Επιτροπής Εθνικής Άμυνας και Εξωτερικών Υποθέσεων, κ. Κωνσταντίνο Δουζίνα, για την πρόσκληση που μας απηύθυνε να παραστούμε στη σημερινή συνεδρίαση της Επιτροπής. Από την παρουσία μας στην Επιτροπή της Βουλής κι όχι μόνο, θα υπάρξει όφελος, γιατί οι Ενώσεις Απόστρατων έχουν μέλη υψηλότατου επιπέδου, πολλών γνωστικών αντικειμένων και μεγάλης εμπειρίας, όπως διοικητικούς, επιχειρησιακούς, μηχανικούς, τεχνικούς, γιατρούς, δικηγόρους, κ.λπ.. Πολλοί δε απ’ αυτούς, είναι κάτοχοι πτυχίων ΑΕΙ και διδακτορικού. Αναφορικά με το σχέδιο νόμου, σε γενικές γραμμές, κινείται προς τη σωστή κατεύθυνση. Τα σχόλιά μας είναι τα ακόλουθα:

Άρθρα 1 έως 4, Σχολή Μονίμων Υπαξιωματικών Αεροπορίας. Θα αναπτύξουν το θέμα οι αρμόδιοι της Πολεμικής Αεροπορίας. Άρθρα 5 έως 8, Μονάδα Μελετών και Κατασκευών (ΜΟ.Μ.ΚΑ.) συμφωνούμε. Άρθρα 9 έως 16, Υπηρεσία Αξιοποίησης Περιουσίας των Ενόπλων Δυνάμεων συμφωνούμε, εκτός από την παρ.11 του άρθρου 11, που, ενώ λέει ότι η γνώμη του Διοικητικού Συμβουλίου των Μετοχικών Ταμείων είναι απλή γνώμη, εμείς προτείνουμε να είναι βαρύνουσα.

Άρθρα 17 έως 30, αφορούν στους εν ενεργεία και δεν υπεισερχόμεθα σε αυτά. Τονίζουμε, όμως, τη συμφωνία μας στην καθιέρωση θητείας για τους τέσσερις Αρχηγούς των Εθνικών Επιτελείων. Άρθρα 31 έως 34, συμβάσεις, συμφωνούμε. Άρθρα 35 έως 48, άλλες διατάξεις, συμφωνούμε. Εκτιμούμε ότι θα μπορούσαν να προστεθούν στο νομοσχέδιο ή σε κάποιο άλλο, μελλοντικά, η ίδρυση ταμείου με καταθετικό λογαριασμό για τον εκσυγχρονισμό των Ενόπλων Δυνάμεων, που εκτιμάται ότι θα έχει μεγάλο αντίκτυπο στην κοινωνία, λόγω της αγάπης και της εκτίμησης, που αποδεδειγμένα τρέφει ο ελληνικός λαός, για τις Ένοπλες Δυνάμεις με την επισήμανση ότι στο παρελθόν υπήρξε τέτοια πρόβλεψη και, δεύτερον, θέσπιση λαχειοφόρου αγοράς, λαχείο επ’ ωφελεία των Ενόπλων Δυνάμεων, για τους ιδίως ως ανωτέρω λόγους. Ευχαριστώ πολύ. Αυτή ήταν η γενική τοποθέτηση του συντονιστικού, ενδεχομένως οι Πρόεδροι να τοποθετηθούν και αυτοί.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Περβαινά και ο λόγος στο Σώμα, για να υποβάλλει ερωτήσεις στους δύο προλαλήσαντες. Τον λόγο έχει ο κ. Ντζιμάνης

ΓΕΩΡΓΙΟΣ ΝΤΖΙΜΑΝΗΣ (Εισηγητής του ΣΥΡΙΖΑ): Ήθελα να ρωτήσω τον Πρόεδρο του Τεχνικού Επιμελητηρίου Ελλάδος, σε περίπτωση έκτακτης ανάγκης μια θεομηνία κ.τ.λ., ποια εταιρεία θα είναι που θα μπορέσει να αναλάβει την αποκατάσταση ενός δρόμου σε ένα απομακρυσμένο, σε ένα ορεινό χωριό; Να λάβουμε υπόψη ότι αυτή τη στιγμή έχουμε Περιφέρειες που διαθέτουν μηχανήματα, δεν έχουν προσωπικό και έχουμε χειριστές στο στρατό σε κοντινές Μονάδες, οι οποίοι δεν έχουν πληθώρα μηχανημάτων. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Κύριε Πρόεδρε, δύο ερωτήματα, ένα στον κ. Στασινό και ένα στον Ναύαρχο, τον κ. Περβαινά. Στον κ. Στασινό, αναφέρατε κύριε Πρόεδρε, ως ουτοπική την επιλογή της δημιουργίας της ΜΟ.Μ.ΚΑ., στηριζόμενος σε κάποια συγκεκριμένα θέματα, τα οποία παραθέσατε. Θα ήθελα να διευκρινίσετε, παρακαλώ, όσον αφορά στο εξής ερώτημα προς την εξής κατεύθυνση. Για τη δημιουργία της ΜΟ.Μ.ΚΑ. και την επιτυχία ενός εγχειρήματος, που όντως προ 60ετίας, 50ετίας είχε πολύ απτά και σοβαρά αποτελέσματα – να κατασκευάσεις, δηλαδή, σύγχρονα έργα – απαιτείται ένας συγκεκριμένος εξοπλισμός. Τι πιστεύετε ότι χρειάζεται, προκειμένου να αρθρωθεί και να δημιουργηθεί μια ευοίωνη προοπτική σε αυτό το εγχείρημα και να μη μείνει ένα κενό γράμμα σε ένα νομοσχέδιο, που Ιούλιο μήνα, ψηφίζουμε σήμερα.

Υπάρχει αυτός εξοπλισμός; Και αν δεν υπάρχει, τι ποσά εκτιμώνται ότι θα χρειαστούν, προκειμένου να γίνουν τέτοιας εκτάσεως έργα, όπως ο κ. Υπουργός ανέφερε στην πρώτη συνεδρίαση ότι θα κάνει αυτά τα έργα, για τα οποία δεν υπάρχει ενδιαφέρον από τις τεχνικές εταιρείες. Κάτι που σημαίνει – που μεταφράζουμε, εμείς, οι αδαείς περί τα τεχνικά – ότι θα είναι έργα σε απομακρυσμένες περιοχές και έργα, τα οποία υπάρχει ένα συγκεκριμένο ειδικό, αν θέλετε, περιβάλλον δυσκολιών, προσβάσεως κ.τ.λ. Ένα, επίσης, ερώτημα που ήθελα να υποβάλω στον Πρόεδρο του Τεχνικού Επιμελητηρίου είναι αν υπάρχει καταγραφή της ακινήτου περιουσίας των Ενόπλων Δυνάμεων; Εάν γνωρίζει και ποια ωριμότητα, ας το πούμε έτσι, υπάρχει για την αξιοποίησή της; Το λέω αυτό, κύριε Πρόεδρε, γιατί είναι πρόσφατη η ομιλία του Προέδρου της Βουλής, του κ. Βούτση, ο οποίος ανέφερε, την περασμένη εβδομάδα, ότι ούτε η περιουσία της Βουλής είναι πλήρως καταγεγραμμένη.

Θα ήθελα, λοιπόν, στον απόηχο συγκεκριμένων δημοσιευμάτων, τα οποία είναι έγκυρα και δεδομένα, όπως η επιστολή του Καθηγητή Ήφαιστου προς τον κ. Υπουργό, σχετικά με το εγχείρημα των Φλεβών, καθώς επίσης και άλλα ζητήματα, που άπτονται ιδιοκτησιακού καθεστώτος εμπλοκής με αρχαιότητες, Εκκλησία της Ελλάδος κ.λπ., να μας πει ο κ. Πρόεδρος, εάν υπάρχει δυνατότητα άμεσης ολοκλήρωσης και τελεσφόρησης του εγχειρήματος της αξιοποίησης της περιουσίας, μέσω αυτής της Μονάδας, η οποία συστήνεται στο Υπουργείο.

Στον κ. Περβαινά. Αναφέρθηκε ότι το νομοσχέδιο είναι προς τη σωστή κατεύθυνση και εν μέρει θα συμφωνήσουμε, διότι κι εμείς το έχουμε πει στην επί της αρχής συζήτηση. Ανέφερε ο κ. Περβαινάς ότι για τη ΜΟ.Μ.ΚΑ. συμφωνεί. Είναι προσωπική η άποψη αυτή ή είναι άποψη, που απηχεί τις θέσεις του συλλογικού Οργάνου;

Επίσης, τελευταία ερώτηση στο κ. Περβαινά, για το άρθρο 11 παρ. 11, ζήτησε αντικατάσταση της «απλής γνώμης» σε «βαρύνουσα». Τι εννοείτε με την έννοια «βαρύνουσα» – διότι, βαρύνουσα είναι ένας γενικός χαρακτηρισμός – δεσμευτική, απαιτητή, εν πάση περιπτώσει, σύμφωνη γνώμη; Βαρύνουσα γνώμη έχει ο οιοσδήποτε εκφέρει κάτι και είναι αληθές, ενδεχομένως, αλλά, «βαρύνουσα» τι σημαίνει; Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Δαβάκη. Τον λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ πολύ, κύριε Πρόεδρε. Δεν θα ήθελα να επαναλάβω τα ερωτήματα που έθεσαν και οι προηγούμενοι, για να γλιτώσουμε χρόνο. Θα περιμένουμε ν’ ακούσουμε και τις απαντήσεις του κ. Υπουργού. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστώ. Τον λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Ευχαριστώ. Ήθελα να ρωτήσω για τη ΜΟ.Μ.ΚΑ.. Είναι σε θέση το Υπουργείο Εθνικής Άμυνας με το προσωπικό, που έχει, να εκπονεί μελέτες που αφορούν κατασκευαστικά έργα και είναι, επίσης, το Υπουργείο Εθνικής Άμυνας σε θέση, με το προσωπικό που έχει, να εκτελεί τα έργα αυτά, όπως περιγράφονται στις διατάξεις του σχεδίου νόμου; Η δική μας παράταξη – το έχουμε πει και στην πρώτη συνεδρίαση της Διαρκούς Επιτροπής – θα επιφυλαχθεί μέχρι το τέλος των συνεδριάσεων και θ’ αποφασίσει στη συνέχεια τι θα ψηφίσει. Όμως θέλουμε να ξέρουμε τις απόψεις σας, για ένα πάρα πολύ ευαίσθητο θέμα, που αφορά και στη ζωή των ανθρώπων, εν τέλει.

Δεν κάνεις outsourcing και με τις δικές σου δυνάμεις επιχειρείς να κάνεις κάτι. Μπορεί να είναι θετικό αυτό – δεν εκφράζει άρνηση η ερώτησή μου – κερδίζεις χρόνο, κερδίζεις χρήμα, αλλά κάνεις το έργο; Αν είναι, προκειμένου να κάνεις τη μελέτη ή το έργο, να προσλαμβάνεις, αλλάζει το πράγμα. Ήθελα, λοιπόν, να υποβάλλω το εξής ερώτημα: Υπάρχει επάρκεια κατά την εκτίμηση και τις πληροφορίες ή δεν υπάρχει; Είναι σε θέση να ανταποκριθεί ένα Υπουργείο στις ανάγκες σύγχρονων κατασκευών ή δεν είναι σε θέση; Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε. Τον λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Δεν έχω ερώτηση, έχω μόνο ένα σχόλιο. Όταν αναφέρεστε σε λαχειοφόρο αγορά, για τον εκσυγχρονισμό των Ενόπλων Δυνάμεων, φαντάζομαι ότι δεν θυμάστε ούτε το λαχείο Συντακτών ούτε το τμήμα του Προϋπολογισμού, το οποίο καταβάλλει ο ελληνικός λαός, για τις Ένοπλες Δυνάμεις του. Συνήθως, τα λαχεία τα πληρώνουν οι φτωχοί. Δεν φτάνει που πληρώνονται όσα πληρώνονται, για τις Ένοπλες Δυνάμεις, να βγάλουμε και σε λαχείο τον εκσυγχρονισμό των Ενόπλων Δυνάμεων νομίζω ότι ξεπερνάει τα όρια της φαντασίας της παρούσης Επιτροπής.

Επί της διαδικασίας, κύριε Πρόεδρε, να μας εξηγήσετε, εάν θα πάμε με ερωτήσεις ανά ομιλητή, οπότε σημαίνει ανά ομιλητή 7- 8 ομιλούντες ή αν θα τους αφήσουμε να τοποθετηθούν, γιατί είναι μέρα ακρόασης και στο τέλος, κατ' επιλογήν, όποιος έχει για όποιον έχει ερώτηση με τη σειρά του να την υποβάλει.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ισχύει η δεύτερη περίπτωση. Τον λόγο έχει ο κ. Δανέλλης.

ΣΠΥΡΟΣ ΔΑΝΕΛΛΗΣ (Ειδικός Αγορητής του «ΠΟΤΑΜΙΟΥ»): Δύο ερωτήσεις θα ήθελα να κάνω στον κ. Στασινό. Η πρώτη ερώτησή μου έχει να κάνει με την πρόταση για τη ΜΟ.Μ.ΚΑ., εάν είναι συμβατή με την ελληνική και την ευρωπαϊκή νομοθεσία; Αν όχι, σε ποια σημεία δημιουργούνται προβλήματα και αν ναι, έχει καλώς. Η δεύτερη ερώτηση είναι παρεμφερής με του κ. Λοβέρδου, όπου, επειδή έχετε την αντίληψη της δομής και της επάρκειας της τεχνικής δομής των Ενόπλων Δυνάμεων, μέχρι ποιας κλίμακας έργα θα μπορούσε να φτιάξει η ΜΟ.Μ.ΚΑ. με το τεχνικό προσωπικό, το οποίο διαθέτουν οι Ένοπλες Δυνάμεις;

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Θα ήθελα να κάνω τρεις ερωτήσεις προς τον κ. Στασινό. Η πρώτη είναι, γιατί η λειτουργία της ΜΟ.Μ.ΚΑ. είναι πράγμα ουτοπικό; Η δεύτερη ερώτηση είναι πώς γνωρίζει ότι το κόστος της ΜΟ.Μ.ΚΑ. θα είναι μεγαλύτερο; Η τρίτη ερώτηση είναι ότι αφού η λειτουργία της ΜΟ.Μ.ΚΑ. είναι πράγμα ουτοπικό, γιατί φοβήθηκε τον ανταγωνισμό, στον οποίο αναφέρθηκε;

Θέλω επί της διαδικασίας και λαμβάνοντας αφορμή από τον κ. Στασινό, να πω ότι εδώ ήρθαν προς ακρόαση οι φορείς, προκειμένου να θέσουν θέματα που έχουν να κάνουν με το νομοσχέδιο, που εξετάζουμε και συζητάμε. Άκουσα, λοιπόν, σχόλια για τον Πρωθυπουργό, κρίσεις και επικρίσεις, για το τι αποτέλεσμα έφερε κατά την επίσκεψή του στην Κίνα και το κατά πόσο αντιλαμβάνεται εκείνος το θέμα της ανάπτυξης. Πιστεύω ότι είναι εκτός διαδικασίας ακρόασης φορέων και θα ήθελα να παρακαλέσω, εφεξής, οποιοσδήποτε άλλος εκπρόσωπος να μην σχολιάζει και μην να κάνει κρίση της πολιτικής κατάστασης και εξέλιξης των πραγμάτων, διότι είναι εκτός τόπου και χρόνου.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Πρόεδρε, δεν έχω ερώτηση.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Στασινός.

ΓΕΩΡΓΙΟΣ ΣΤΑΣΙΝΟΣ (Πρόεδρος της Διοικούσας Επιτροπής του Τεχνικού Επιμελητήριου Ελλάδος): Όσον αφορά στην ΜΟ.Μ.ΚΑ. και την πρώτη ερώτηση, προφανώς όλοι θέλουμε να συμμετέχουν όπου μπορούν οι Ένοπλες Δυνάμεις για την αποκατάσταση ζημιών και την αντιμετώπιση καταστροφών. Αυτό μπορεί να γίνει από μια άλλη διαδικασία, δηλαδή, να συμβάλλει ο Στρατός. Υπάρχουν, ήδη, συντονιστικά όργανα και η Γενική Γραμματεία που συντονίζει όλο αυτό το έργο, για να αντιμετωπίζουμε τις καταστροφές. Δεν χρειάζεται να δημιουργηθεί ένα νέο σώμα. Προφανώς, θέλουμε και μπορεί να συμμετέχει ο Στρατός. Όσον αφορά στην ΜΟ.Μ.ΚΑ., ο κ. Υπουργός είπε ότι θα κάνει έργα η ΜΟ.Μ.ΚΑ., που δεν μπορούν να κάνουν οι ιδιωτικές εταιρείες. Θα ήθελα να καταλάβω ποια είναι αυτά τα έργα, που δεν μπορούν να κάνουν οι τεχνικές εταιρείες ή που δεν τους ενδιαφέρει. Γιατί, όπως σας είπα, δεν είναι μόνο θέμα της ευρωπαϊκής νομοθεσίας, αφού με κρατική ενίσχυση ουσιαστικά δημιουργούμε μια κρατική εταιρεία, η οποία θα ανταγωνίζεται τις ιδιωτικές εταιρείες, που κάνουν αυτή τη δουλειά. Προφανώς, δεν είναι μέσα στην ευρωπαϊκή νομοθεσία και το καταλαβαίνετε όλοι. Αν θέλουμε να το κάνουμε, να το κάνουμε, αλλά να ξέρουμε ακριβώς τι γίνεται σε μια εποχή που είπα ότι οι τεχνικές εταιρείες κλείνουν γι’ αυτό τον λόγο. Δηλαδή, θα ενισχύσουμε με κρατικά χρήματα των φορολογουμένων μια εταιρεία που θα ανταγωνίζεται τις εταιρείες που ήδη υπάρχουν; Να ξέρουμε, αν είναι αυτή η επιλογή.

Όσον αφορά στον λόγο, για τον οποίον είπα ότι είναι ουτοπικό. Για ποιο λόγο είπα ότι είναι ουτοπικό; Γιατί θα πρέπει, αν θέλουμε να φτιάξουμε μια τέτοια εταιρεία ή μια τέτοια δομή στις Ένοπλες Δυνάμεις να τις εξοπλίσουμε και με κατάλληλο εξοπλισμό να κάνουν κάποια δύσκολα έργα, που ενδεχομένως δεν μπορούν να κάνουν κάποιοι άλλοι. Επομένως, θα πρέπει μια δύσκολη εποχή να χρηματοδοτήσουμε κάτι τέτοιο. Δεν ξέρω κατά πόσον είναι εφικτό. Αν μας πείτε τον προϋπολογισμό και είναι εφικτό, να το κάνουμε. Όσον αφορά στο κομμάτι της αξιοποίησης της περιουσίας, προφανώς, πρέπει να αξιοποιηθεί η περιουσία και δεν διαφωνούμε. Περνάμε δύσκολες στιγμές και θα πρέπει να αξιοποιηθεί η περιουσία. Είπα, όμως, το εξής ότι η λύση για την αξιοποίηση της περιουσίας δεν είναι η δημιουργία νέων δομών.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Το ΤΑΪΠΕΔ.

ΓΕΩΡΓΙΟΣ ΣΤΑΣΙΝΟΣ (Πρόεδρος της Διοικούσας Επιτροπής του Τεχνικού Επιμελητηρίου Ελλάδος): Όχι, δεν είναι το ΤΑΪΠΕΔ. Μπορεί να είναι κι αυτή η δομή. Να σας πω κάτι. Έχετε αυτή τη στιγμή καταγεγραμμένη την ακίνητη περιουσία; Έχετε υπολογίσει το πόσο αξίζει; Έχετε λύσει τα θέματα τα ιδιοκτησιακά, τα δασικά, τα αρχαιολογικά και τα λοιπά, έτσι ώστε να είμαστε ώριμοι να αξιοποιήσουμε την περιουσία; Δεν σας λέω ότι δεν πρέπει να το κάνατε, λέω ότι είναι ένα βήμα μετά από πολλά άλλα βήματα που θα έπρεπε ήδη να έχουν γίνει, για να είμαι κατανοητός. Νομίζω ότι απάντησα συνολικά σε όλες τις ερωτήσεις.

Επίσης, όσον αφορά στην παρατήρηση που μου έγινε, εγώ είπα απλά ότι θα πρέπει εκτός από την δίκαιη ανάπτυξη, που αναφέρεται συνέχεια – κάποια στιγμή μπορεί να το λύσουμε το θέμα της δίκαιης ανάπτυξης – να υπάρχει και μια πραγματική ανάπτυξη, όχι εικονικής πραγματικότητας, πραγματική. Και μετά να δούμε πώς θα την μοιράσουμε δίκαια, γιατί προς το παρόν μιλάμε για το πώς θα είναι δίκαιη, χωρίς να υπάρχει.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Στασινό. Τον λόγο έχει ο κ. Περβαινάς.

ΣΠΥΡΙΔΩΝ ΠΕΡΒΑΙΝΑΣ (Αντιναύαρχος ε.α. - Πρόεδρος της Ένωσης Απόστρατων Αξιωματικών Ναυτικού): Δύο ερωτήσεις μου υπεβλήθησαν, διότι η κυρία Κανέλλη από ότι κατάλαβα δεν έκανε ερώτηση, έκανε τοποθέτηση. Αν κάνει ερώτηση, να απαντήσω. Ο κ. Δαβάκης, ρώτησε για την ΜΟ.Μ.ΚΑ.. Βεβαίως είμαστε όλοι ομόφωνα υπέρ της ίδρυσης της ΜΟ.Μ.ΚΑ.. Και αυτό το βασίζουμε στο ότι οραματιζόμαστε την παλιά Μ.Ο.Μ.Α., που έχει φτιάξει την οδοποιία σε όλα τα νησιά των Κυκλάδων και όχι μόνο. Επομένως, εμείς θεωρούμε ότι και η καινούργια ΜΟ.Μ.ΚΑ. θα ανταποκριθεί, σε βάθος χρόνου βέβαια, στις απαιτήσεις αυτές.

Όσον αφορά στην παρ.11, του άρθρου 11, που είπαμε «βαρύνουσα γνώμη», το είπαμε «βαρύνουσα γνώμη» και όχι «βέτο» ή οτιδήποτε άλλο, διότι αυτό αναγιγνώσκεται με την παρ. 9, του άρθρου 14, που λέει «σε περίπτωση παράβασης των ανωτέρω, το Τ.ΕΘ.Α., Τ.Ε.Σ., τα Μετοχικά Ταμεία και τα λοιπά έχουν το δικαίωμα να αναζητήσουν από τους υπαίτιους πλήρη αποζημίωση, πειθαρχικές ευθύνες, κα τα λοιπά». Επομένως, αν ο φορέας διαφωνεί με βαρύνουσα γνώμη και η βαρύνουσα γνώμη δεν γίνει αποδεκτή, έχει δικαίωμα να επικαλεστεί την παράγραφο αυτή για τα περαιτέρω. Γι' αυτό είπαμε «βαρύνουσα γνώμη» και όχι «βέτο». Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Περβαινά. Τον λόγο έχει ο κ. Υπουργός.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ευχαριστώ, κύριε Πρόεδρε. Θα είμαι πολύ σύντομος. Καταρχήν, δεν υπάρχει στην Ελλάδα Γραμματεία Καταστροφών. Ακόμα, τουλάχιστον. Και δεν σκοπεύει η Κυβέρνηση να ιδρύσει Γραμματεία Καταστροφών. Γραμματεία Καταστροφών δεν υπάρχει ακόμα, δεν ξέρω τι εννοείτε και πρέπει να το διευκρινίσετε. Είστε Πρόεδρος του Τεχνικού Επιμελητηρίου και θα ήθελα να μου πείτε σαφώς τι εννοείτε. Πάντως, για να σας δώσω δύο παραδείγματα. Τρία έργα θα σας πω, που έκανε η ΜΟ.Μ.ΚΑ. με την έννοια του μηχανικού και με τις δυνατότητες που είχαν τα Επιτελεία του Στρατού, της Αεροπορίας και του Πολεμικού Ναυτικού.

Ο δρόμος σύνδεσης Καρκινάγρη – Άγιος Κήρυκος στην Ικαρία, ήταν ένα έργο που είχε προκηρυχθεί 14 φορές, προϋπολογισμού 5,5 εκατ. ευρώ. Έξι τεχνικές εταιρείες τα τελευταία 20 χρόνια προσπάθησαν να το κάνουν, δεν έγινε ποτέ. Με 211.000 ευρώ έξοδα που ήταν του προσωπικού, των μηχανημάτων, τα πάντα, το έργο αυτό έγινε και μπορείτε να το επισκεφθείτε, για να το δείτε. Το έργο αυτό ολοκληρώθηκε και παραδόθηκε. Μπορείτε να επισκεφθείτε, εάν θέλετε μαζί μου, σας προσκαλώ στις 19 του μηνός στο Άγιο Όρος, να δείτε τη Μονή Γρηγορίου, με τη σημερινή ΜΟ.Μ.ΚΑ. που ιδρύουμε, εάν την ιδρύσουμε, με μια γέφυρα του Στρατού που βρισκόταν σε διαθεσιμότητα, ο μηχανικός συνέδεσε το δρόμο της επικοινωνίας του μοναστηριού με τις Καρυές. Σας καλώ να έρθετε στα εγκαίνια. Το κόστος της γέφυρας είναι γύρω στις 80.000 ευρώ. Οι τεχνικές εταιρείες που μας έκαναν την υποδομή, γιατί ήταν ένα έργο που θα έπρεπε να έχει συγκεκριμένες μελέτες, για να καθίσει η γέφυρα επάνω και αυτό βεβαίως δεν το αναλάβαμε εμείς, κόστισε γύρω στις 50.000 ευρώ, αλλά για να γίνει η υπόλοιπη γέφυρα ζητούσαν γύρω στο 1,5 εκατ. ευρώ. Επειδή μιλήσατε για φυσικές καταστροφές, οι πρόχειροι διαγωνισμοί και είναι εδώ τρεις βουλευτές του Έβρου, οι φυσικές καταστροφές με τις πλημμύρες στον Έβρο προκάλεσαν …

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Υπουργέ, παράκληση, αυτά μπορούν να αναφερθούν στο κλείσιμό σας.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Θα φύγει ο Πρόεδρος του ΤΕΕ. Οι φυσικές καταστροφές, λοιπόν, προκάλεσαν έκτακτους διαγωνισμούς και απευθείας αναθέσεις από την Περιφέρεια και τους Δήμους αξίας 4 εκατ. ευρώ. Κάθε χρόνο 4 εκατ. ευρώ κάποιες τεχνικές εταιρείες έπαιρναν με απευθείας ανάθεση λόγω της Γραμματείας Καταστροφών που περιγράψατε. Τώρα με τον εξοπλισμό που θα έχει η ΜΟ.Μ.ΚΑ., συλλέγοντας μηχανήματα και όχι αγοράζοντας – και απαντώ και στον κ. Λοβέρδο – δεν θα κάνουμε ούτε αγορές μηχανημάτων, παρά μόνο με αντισταθμιστικά ωφελήματα και ότι μπορούμε να πάρουμε και από τους Δήμους.

Τα έργα, τα οποία έγιναν πέρυσι, στοίχησαν 250.000 ευρώ αντί 4 εκατ. ευρώ, με επιτυχία. Δεν πρόκειται να αποκαταστήσουμε εμείς ούτε το Κράτος ούτε να βγάζουμε δασικές άδειες ούτε να βγάζουμε περιβαλλοντικές. Θα σας πω ότι μπορώ να σας παραδώσω την έτοιμη προς αξιοποίηση περιουσία των τεσσάρων Ταμείων συν των τριών Μετοχικών Ταμείων που είναι μια παρουσίαση, η οποία έχει γίνει σε επενδυτές και θα γίνει και στο διαδίκτυο, προκειμένου να δώσουν προσφορές του 5% και είναι μελέτες που πιστεύω ότι το Τεχνικό Επιμελητήριο Ελλάδος, ίσως, δεν κατάφερε να κάνει με το ΤΑΪΠΕΔ μαζί.

Όσον αφορά στο ΤΑΪΠΕΔ και την αναφορά σας, θέλω να σας διαβεβαιώσω ότι δεν θα επιτρέψουμε ποτέ όσο και αν επιθυμούν κάποιες τεχνικές εταιρείες η περιουσία των στελεχών των Ενόπλων Δυνάμεων να πάει για να εξοφλήσουν χρέος. Αυτή η περιουσία ανήκει στους εν ενεργεία και στους αποστράτους στελέχη των Ενόπλων Δυνάμεων και όποιοι φαντάζεστε ότι μπορεί να δοθεί στο ΤΑΪΠΕΔ, για να τακτοποιήσει «τρύπες» του χρέους και να συνδεθεί με προγράμματα του ΕΣΠΑ, τουλάχιστον από αυτή τη θέση ευθύνης, εγώ δεν θα το υπογράψω και δεν θα το επιτρέψω. Θέλω να σας πω ότι δεν παίρνουμε καμία κρατική ενίσχυση και επειδή ρώτησε ο κ. Λοβέρδος, ούτε προσλήψεις θα κάνουμε, κύριε Λοβέρδο. Αυτό που προβλέπουμε να κάνουμε είναι να χορηγήσουμε κάποιες θέσεις στρατευσίμων βραχείας θητείας, για να μείνουν 3 χρόνια παραπάνω, οι οποίοι θα είναι μηχανικοί, αρχιτέκτονες, χειριστές μηχανημάτων, που θα εξυπηρετήσουν τα έργα αυτά, τα οποία, επαναλαμβάνω, δεν θα είναι έργα που θα ανταγωνιστούν τις ιδιωτικές εταιρείες και τα παιδιά αυτά θα έχουν τη δυνατότητα, όπως στο παρελθόν, να παίρνουν μια προϋπηρεσία, έχοντας εργαστεί σε πραγματικό πεδίο.

 Σας παραδίδω, κύριε Πρόεδρε, τα έργα προς αξιοποίηση. Και για το θέμα της βαρύνουσας γνώμης συμφωνώ μαζί σας, κύριε Πρόεδρε. Μίλησα πριν από λίγο με τους Προέδρους των Μετοχικών Ταμείων και τους ξεκαθάρισα κατ’ αρχήν ότι δεν αλλάζει τίποτα από τη διαδικασία. Τα Μετοχικά Ταμεία θα αποφασίζουν για την περιουσία τους, όχι εμείς. Η διαδικασία θα ολοκληρώνεται, από την μεριά τη δική μας θα δίνεται το αποτέλεσμα του διαγωνισμού στα Μετοχικά Ταμεία και τα Μετοχικά Ταμεία θα έχουν την τελική ευθύνη, θα συνεδριάζουν τα Διοικητικά τους Συμβούλια και θα αποφασίζουν. Βεβαίως μπορούν και να αρνηθούν. Ζήτησα από τους Προέδρους των Μετοχικών Ταμείων – αυτό θα μπει και στο νομοσχέδιο – να συμμετέχουν κατά τη διάρκεια του Ανώτατου Στρατιωτικού Συμβουλίου και με την δεδομένη γνώμη του Διοικητικού τους Συμβουλίου, για να εκφέρουν και γνώμη και να ενημερώνονται.

Δεν θα γίνονται απευθείας αναθέσεις, όποια έργα θα μπορούμε να τα κάνουμε μόνοι μας χωρίς να πληρώνουμε εργολάβους με έκτακτες διαδικασίες ανάθεσης, θα τα κάνουν οι Ένοπλες Δυνάμεις.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Το «απλή γνώμη» διαγράφεται, κύριε Υπουργέ; Θα βάλουμε «απαιτείται γνώμη»;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Η «γνώμη» θα παραμείνει ως έχει, αλλά η τελική απόφαση θα είναι των Μετοχικών Ταμείων. Τα Μετοχικά Ταμεία είναι αυτόνομοι Οργανισμοί και παραμένουν. Εμείς κάνουμε τη διαδικασία διεξαγωγής του διαγωνισμού και δίνουμε το αποτέλεσμα προς το Μετοχικό Ταμείο. Το Μετοχικό Ταμείο θα συνεδριάζει και θα κρίνει, αν πράγματι το συμφέρει να κάνει αυτή τη χρήση του περιουσιακού στοιχείου και της διαδικασίας ή όχι.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Αν είναι αρνητικό, δηλαδή, δεν θα προχωράει;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Αν είναι αρνητικό δεν θα προχωράει.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Δαβάκη, έχουμε και την κατ’ άρθρον συζήτηση, οπότε αυτά μπορούμε να τα πούμε εκεί. Εδώ έχουμε τους φορείς και πρέπει να προχωρήσουμε μια διαδικασία, όπως ορίζεται από τον Κανονισμό.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Θα παρακαλέσω η βουλευτική τροπολογία να μοιραστεί και στα κόμματα.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Για ποια τροπολογία μιλάει ο Υπουργός;

ΠΑΝΑΓΙΩΤΑ ΚΟΖΟΜΠΟΛΗ: Η τροπολογία αυτή θα κατατεθεί αμέσως μετά την ολοκλήρωση της συνεδρίασης, για να είναι εντάξει και νομότυπα κατατεθειμένη.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Κύριε Πρόεδρε, ο Υπουργός προαναγγέλλει βουλευτική τροπολογία;

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Νομίζω ότι όλοι μπορούμε να διευκολύνουμε μια κανονική διαδικασία.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Είχε πει προχθές ο Υπουργός να κατατεθούν τροπολογίες έγκαιρα. Αυτές πού είναι;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ανακοίνωσαν προχθές οι συνάδελφοι κατάθεση τροπολογίας. Εμένα μου την έχουν δώσει και επειδή πιστεύω ότι ακόμα δεν έχει δοθεί στα κόμματα, δεν έχει προλάβει να μοιραστεί, γι’ αυτό ζήτησα να δοθεί, για να γνωρίζουμε το ζήτημα.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Δεν είναι κατατεθειμένη, κύριε Υπουργέ, η τροπολογία.

ΛΙΑΝΑ ΚΑΝΕΛΛΗ (Ειδική Αγορήτρια ΚΚΕ): *Ομιλεί εκτός μικροφώνου*

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κυρία Κανέλλη, πρέπει να υποδεικνύουμε μια κανονικότητα στη διαδικασία και πρέπει να διευκολύνουμε προς αυτή την κατεύθυνση.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Με συγχωρείτε, αλλά η διαδικασία συνεπάγεται, εμείς οι Βουλευτές να ακούσουμε τους φορείς. Αν οι φορείς ακούν τον Υπουργό, κάνουμε επεξεργασία του νομοσχεδίου κατ’ άρθρο και θα την τινάξουμε την συνεδρίαση στον αέρα και δεν θα τους ακούσουμε.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Τσουκαράκης και παρακαλώ την προσοχή σας.

ΑΝΑΣΤΑΣΙΟΣ ΤΣΟΥΚΑΡΑΚΗΣ [Αντισυνταγματάρχης – Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΕΣ)]: Κύριε Πρόεδρε, κύριε Υπουργέ, κυρίες και κύριοι Βουλευτές, ευχαριστούμε για την πρόσκληση. Είναι το δεύτερο νομοθέτημα που φέρνετε σαν Υπουργείο Εθνικής Άμυνας και επιτρέψτε μου να σας πω ότι είναι τόσες οι αβλεψίες, αδικίες και ανισότητες που διαχρονικά δημιουργήθηκαν και στο πρώτο και στο δεύτερο και ευελπιστούμε ότι με την ίδια τακτική πρόθεση και διάθεση θα προχωρήσετε και για τις επόμενες αβλεψίες.

Επί των συγκεκριμένων άρθρων θα αναφερθώ επιγραμματικά, επειδή ο χρόνος δεν φτάνει. Κάνατε κάποιες δηλώσεις προχθές στην Επιτροπή, αλλά και σήμερα και επιτρέψτε μου να σας μεταφέρω, ειλικρινά, την ικανοποίηση χιλιάδων συναδέλφων στρατιωτικών, διότι κανένα σεντς από το ποσό της διαχείρισης της ακίνητης περιουσίας των Ενόπλων Δυνάμεων δεν θα πάει στους δανειστές, θεσμούς, τροϊκανούς, αλλά θα επιστρέψει στα στελέχη των Ενόπλων Δυνάμεων. Το αξίζουν, διότι σήκωσαν ένα ολόκληρο μεταναστευτικό και να είστε σίγουροι – το γνωρίζετε, αλλά εγώ ως ένστολος, ως Αξιωματικός των Ενόπλων Δυνάμεων σας το μεταφέρω – ότι οι Ένοπλες Δυνάμεις έχουν και την τεχνογνωσία και την επιστημονική κατάρτιση, αλλά και το προσωπικό για να φέρουν εις πέρας οποιαδήποτε αποστολή τους ανατεθεί, με μια προϋπόθεση, όμως, κύριε Υπουργέ και πιστεύω να το κάνετε, να υπάρξει πρόνοια και μέριμνα στο επερχόμενο μισθολόγιο για την υπερωριακή αποζημίωση των ανθρώπων που θα ασχολούνται στα συγκεκριμένα αντικείμενα και για την ανάπαυση που δικαιούνται εκ του νόμου και των θεσμικών κειμένων. Επί του συγκεκριμένου νομοσχεδίου, επειδή δεν θα έχω το χρόνο, εν τάχει και επιγραμματικά, θα μου επιτρέψετε να αναφερθώ στα εξής.

Στο άρθρο 18 γίνονται κάποιες παρεμβάσεις και δίνεται η δυνατότητα για μετάταξη των Υπαξιωματικών στο Σώμα των Αξιωματικών και των Εθελοντών Μακράς Θητείας με πτυχίο και των επαγγελματιών Οπλιτών στο Σώμα των Υπαξιωματικών. Το Σώμα των Υπαξιωματικών φτάνει μέχρι το βαθμό του Αρχιλοχία. Το Σώμα των Αξιωματικών ξεκινάει από τον βαθμό του Ανθυπολοχαγού. Παρ’ όλα αυτά, υπάρχουν Ανθυπασπιστές, συνάδελφοί μας, Εθελοντές Μακράς Θητείας, που δεν μπορούν να κάνουν μετάταξη, αφενός, στο Σώμα των Υπαξιωματικών, γιατί είναι Ανθυπασπιστές – ένα βαθμό παραπάνω – αλλά και στο Σώμα των Αξιωματικών, γιατί δεν υπάρχει νομοθετική πρόβλεψη.

 Προτείνουμε, λοιπόν – το έχετε σε υπόμνημα, που έχουμε καταθέσει με όλες τις προτάσεις – να το κάνετε. Δεν έχει κόστος. Απλώς δίνετε τη δυνατότητα σε κάποιους ανθρώπους να κάνουν ένα βήμα παραπάνω στη ζωή τους. Στο ίδιο άρθρο δίνετε τη δυνατότητα και επαναφέρετε την ανισότητα και την αδικία που δημιουργήθηκε στους μονιμοποιηθέντες συναδέλφους του ν.445/1974. Καλώς. Παρ’ όλα αυτά, όμως, υπάρχει μια αβλεψία σε ένα άρθρο παρακάτω, στην παρ.26 του άρθρου 18 – και μόνο σε αυτό θα αναφερθώ – όπου δίνετε τη δυνατότητα σε συναδέλφους που κατετάγησαν μέχρι 31.12.2014 να κριθούν με το παλαιό καθεστώς και μιλάτε μόνο για Αποφοίτους Στρατιωτικών Σχολών Υπαξιωματικών. Δεν βάζετε πάλι μέσα τους μονιμοποιηθέντες Εθελοντές του ν.445/1974. Αναφέρομαι στην παρ.26.

Επίσης, επί αυτού, ένα παλιό νομοθέτημα, ο νόμος 2439 που ουσιαστικά ρυθμίζει και επαναφέρει το καθεστώς του νόμου 3883. Αναφέρομαι στους Αξιωματικούς της Πολεμικής Αεροπορίας. Έχει εκεί Ραδιοναυτίλους τεχνικής υποστήριξης, υπηρεσιών υποστήριξης και μονιμοποιούμενες εθελόντριες, δηλαδή, μόνο γυναίκες. Αυτούς τους ανθρώπους, λοιπόν, τις τέσσερις αυτές κατηγορίες ειδικοτήτων, που σας ανέφερα, τους φτάνει μέχρι τον βαθμό του Σμηνάρχου, ο νόμος 2439. Έρχεται ο νόμος 3883 και με διάταξή του λέει ότι θα πάνε μέχρι το βαθμό του Σμηνάρχου. Ποιοι; Οι Ραδιοναυτίλοι υπηρεσιών υποστήριξης και τεχνικής υποστήριξης και πετάει έξω – από αβλεψία – τις μονιμοποιούμενες εθελόντριες. Καταθέτω, αν θέλετε, όλο το υλικό και τη δικαστική απόφαση, για να τα έχετε. Οι συνάδελφοι, οι αντίστοιχοι, επειδή ήταν μόνο για μονιμοποιούμενες εθελόντριες, οι άντρες προήχθησαν και οι γυναίκες δεν προάγονται. Δεν είναι τίποτα. Είναι παράβλεψη και αβλεψία. Δεν υπάρχει δόλος.

Στο άρθρο 22 κάνετε μνεία και διορθώνετε προφανώς, ειδικές περιπτώσεις μονιμοποίησης Επαγγελματιών Οπλιτών του Πολεμικού Ναυτικού. Λέτε μόνο για το Πολεμικό Ναυτικό. Οι άλλοι Κλάδοι, ο Στρατός Ξηράς και η Πολεμική Αεροπορία;

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Να μας μοιραστεί το υπόμνημα.

ΑΘΑΝΑΣΙΟΣ ΤΣΟΥΚΑΡΑΚΗΣ [Αντισυνταγματάρχης - Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΕΣ)]: Το έχετε, φαντάζομαι.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Δεν το έχουμε.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Έχει ήδη σταλεί με email, κυρία Κανέλλη.

ΑΘΑΝΑΣΙΟΣ ΤΣΟΥΚΑΡΑΚΗΣ [Αντισυνταγματάρχης, Πρόεδρος της Πανελλήνιας Ομοσπονδίας Ενώσεων Στρατιωτικών (ΠΟΕΣ)]: Κλείνω με το τελευταίο. Επειδή έγινε μια παράκληση από τον Σύνδεσμο Αποφοίτων Στρατιωτικών Σχολών, έρχομαι ως άγγελος, για τους διατροφολόγους-διαιτολόγους. Υπάρχουν κάποιοι συνάδελφοι, που με έξοδα της υπηρεσίας πήραν μεταπτυχιακό τίτλο. Παρ’ όλα αυτά δεν μπορούν να ενταχθούν, διότι δεν έχουν πτυχίο ΑΕΙ. Ζητάνε – και ήταν και πρόταση του ΓΕΕΘΑ/ΔΥΓ – να είναι σύμβουλοι - διατροφολόγοι. Σας ευχαριστώ πάρα πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε. Τον λόγο έχει ο κ. Λοβέρδος, κατά παρέκκλιση.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ.- ΔΗΜ.ΑΡ.): Κύριε Πρόεδρε, θέλω να κάνω τρεις ερωτήσεις σε όλους τους Συλλόγους και τις Ενώσεις των Μονίμων Στρατιωτικών.

Πρώτον, αν είναι ορθολογικές οι διατάξεις περί μετατάξεων; Σε ό,τι αφορά στη Σχολή Υπαξιωματικών Αεροπορίας, αν οι διατάξεις είναι επαρκείς, για να οργανώσουν την μετάβαση ή χρειάζεται ειδική εξουσιοδότηση; Αισθάνομαι ότι έχουμε ένα πρόβλημα εδώ.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Εξηγήστε το ακριβώς, κύριε Λοβέρδο.

ΑΝΔΡΕΑΣ ΛΟΒΕΡΔΟΣ: (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ.- ΔΗΜ.ΑΡ.): Κύριε Υπουργέ, είμαι σε θέση να σας πω ότι μου προξένησε εντύπωση το γεγονός, ότι αρχίζουμε κάτι – δεν νεκρώνουμε αμέσως το παλαιό, το παλαιό λειτουργεί, μέχρι να αποφοιτήσουν όλοι, αλλά ξεκινάει το καινούργιο – ενώ το παλιό δεν έχει τελειώσει. Έχουμε θέματα που έχουν να κάνουν με το διδακτικό προσωπικό, με τις σπουδές, με τη χρηματοδότηση και νομίζω ότι, όπως λέτε, θα γίνει με Υπουργική Απόφαση. Είναι ανεπαρκής η εξουσιοδότηση. Εννοώ ότι χρειάζεται καλύτερο χτίσιμο και αυτή ήταν η ερώτησή μου προς τους φορείς.

Τρίτον, έτσι όπως περιγράφεται από τις νομοθετικές ρυθμίσεις, το ζήτημα της Σχολής αυτής, δημιουργεί – αναπαράγοντάς τα στο Στρατό – ζητήματα αντίθεσης, που είναι γνωστά ανάμεσα στα ΤΕΙ της χώρας και τα Πανεπιστήμια. Στα Ανώτατα Εκπαιδευτικά Ιδρύματα και στα ΤΕΙ υπάρχουν πάρα πολλά προβλήματα επαγγελματικών δικαιωμάτων σε Ειδικές Σχολές και μάλιστα, σε όσες Σχολές έχουν να κάνουν με τον κατασκευαστικό κλάδο. Εδώ, λοιπόν, έχουμε μια τέτοια αναπαραγωγή ή την αποφεύγουμε;

Τέλος, στα τρία Μετοχικά Ταμεία Στρατού, Ναυτικού και Αεροπορίας, οι σχετικές διατάξεις με τη νέα εταιρία, με το νέο αυτό μόρφωμα, αναφέρονται σε αξιοποίηση περιουσίας, αποκλείοντας την πώληση. Κάποιες στιγμές, όμως, των ρυθμίσεων ορίζουν εκμίσθωση ως μορφή αξιοποίησης. Άλλο, όμως, αξιοποίηση κι άλλο εκμίσθωση. Ο όρος «αξιοποίηση» είναι ευρύτερος. Εσείς, λοιπόν, από την πλευρά των Μετοχικών Ταμείων αισθάνεστε ότι αυτές οι διατάξεις είναι σύμφωνες με το νόμο ή αντιφάσκουν με το νόμο και άρα θα κάνουμε αναγωγή στο Σύνταγμα, για να δώσουμε λύση; Δύναται ο νομοθέτης, δηλαδή, εμείς, να ψηφίσουμε ρυθμίσεις, που, κατά κάποιον τρόπο, ως προς την αξιοποίηση (βλ. εκμίσθωση) σας αφαιρούν τη δυνατότητα να ορίζετε εσείς την τύχη της περιουσίας σας; Αυτή είναι μια ερώτηση κυριολεκτική.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Κολλύρης.

ΗΛΙΑΣ ΚΟΛΛΥΡΗΣ (Ανθυποσμηναγός - Πρόεδρος του Συνδέσμου Εν Ενεργεία Στελεχών Αεροπορίας (ΣΕΕΝΣΑ)): Αξιότιμε κύριε Πρόεδρε, κύριε Υπουργέ και μέλη της Επιτροπής, εκ μέρους του Συνδέσμου Εν Ενεργεία Στελεχών Αεροπορίας και του Πανελλήνιου Συντονιστικού των Ενόπλων Δυνάμεων (ΠΑΣΕΔΟ) που εκπροσωπούμε σήμερα, θα θέλαμε να σας ευχαριστήσουμε για την πρόσκληση και να σας ενημερώσουμε ότι αποτελεί για εμάς εξαιρετική τιμή η παρουσία μας εδώ. Χαιρετίζουμε κοινοβουλευτικές πρωτοβουλίες, που ανέδειξαν το θέμα των Σειρών 40 - 41, δηλαδή, έτη εισαγωγής το 1988 και το 1989, αντίστοιχα. Η επέκταση ευεργετημάτων στους συναδέλφους που είχε ανατεθεί δικαστικώς η επιμέλεια ατόμων με αναπηρία, καθώς και η σύσταση του Σώματος Έρευνας και Πληροφορικής της Πολεμικής Αεροπορίας – με ένα μικρό αστερίσκο προς αξιολόγησή σας, λόγω πίεσης χρόνου – αναφέρεται ως πρώτο θέμα στο υπόμνημα που καταθέσαμε.

Παρακαλούμε πολύ, όπως αξιολογήσετε και εντάξετε στο παρόν σχέδιο νόμου την άρση της βαθμολογικής αδικίας σε βάρος των αποφοίτων της 42ας Σειράς Σ.Τ.Υ.Α., που κατετάγησαν το έτος 1990. Εδώ, ενδεικτικά αξίζει να αναφερθεί το ότι οι συνάδελφοι της Σειράς 42 γίνονται Υποσμηναγοί στα 24 χρόνια υπηρεσίας, όταν οι προγενέστερες σειρές γίνονται στα 23, Σμηναγοί γίνονται στα 29 χρόνια υπηρεσίας, όταν οι προγενέστερες σειρές γίνονται στα 26 και στα 35 χρόνια γίνονται Επισμηναγοί, όταν οι προγενέστερες σειρές γίνονται στα 30. Ανισότητα και μη ισόνομη μεταχείριση για μόλις ένα μήνα του ίδιου ημερολογιακού έτους επωμίζονται οι συνάδελφοι της 42 Σειράς, αλλά κι όσοι άλλοι συνάδελφοι έχουν εισαχθεί το Νοέμβριο του 1990 και είναι υποχρεωμένοι γι’ αυτόν τον ένα μήνα να πληρώσουν τα πέντε χρόνια παραπάνω πλασματικά, εν αντιθέσει με τους συναδέλφους τους, οι οποίοι εισήχθησαν μέχρι τον Οκτώβριο του 1990.

Παρακαλούμε πάρα πολύ από το βήμα εδώ, που μας δίνεται την τιμή, να τύχει ευνοϊκής ρύθμισης και πρόβλεψης, για όσους συμπλήρωσαν τα 25 χρόνια υπηρεσίας για παραμονή επ' αόριστον σε φρουρά της επιθυμίας τους ή πλησίον αυτής, το λεγόμενο «αμετάθετο». Για τους Εθελοντές Μακράς Θητείας για πρώτη φορά ζητήθηκε σε επίπεδο Υπουργείου – και πρέπει να το αναγνωρίσουμε από τα Επιτελεία – να αξιολογηθεί ευμενώς η βαθμολογική τους προαγωγή. Για πρώτη φορά το κόμμα της Αξιωματικής Αντιπολίτευσης, μέσω του κ. Κεφαλογιάννη αναφέρθηκε στη βαθμολογική εξέλιξη των Εθελοντών Μακράς Θητείας και αναμένουμε τη θετική εξέλιξη, επιτέλους, του συγκεκριμένου θέματος, που πονάει 18.000 συναδέλφους. Το σημαντικότερο, όμως, θέμα για το Σύνδεσμό μας είναι η θεσμοθέτηση των Ενώσεων.

Σας γνωστοποιήσαμε τις ενστάσεις και τις ανησυχίες μας, γιατί δεν τέθηκε ένα τόσο σοβαρό θέμα σε διαβούλευση, για να εκφράσουμε τις θέσεις μας, ως Ενώσεις. Το ξαφνικό του θέματος, δυστυχώς, για μας εγείρει ερωτήματα εκφράζοντας την πλειοψηφία όλων των εγγεγραμμένων μελών στις Ενώσεις, που εκπροσωπούμε. Θα θέλαμε να αναφερθούμε στο ότι αυτή η πρόταση – τροπολογία, δεν μας ικανοποιεί για τους παρακάτω λόγους. Δεν μπορεί να εκφράσει το σύνολο των Εν Ενεργεία Στρατιωτικών, δεδομένου ότι λόγω της αριθμητικής υπεροχής των Στρατιωτικών του Στρατού Ξηράς, έναντι των υπολοίπων της Πολεμικής Αεροπορίας και του Πολεμικού Ναυτικού δεν προβλέπεται κάποια συμμετοχή όλων των Κλάδων στις Διοικήσεις των Ενώσεων. Αποκλείει τις φωνές των πρωτοβάθμιων Οργάνων και δίνει υπερεξουσίες σε διοικητικό και οικονομικό επίπεδο στο δευτεροβάθμιο Όργανο και ειδικά στον Πρόεδρό της.

Στην προτεινόμενη τροπολογία δεν καθορίζονται οι διαδικασίες μετάβασης των υπαρχόντων Ενώσεων στη νέα δομή, δεν υπάρχει χρονοδιάγραμμα για το πότε θα γίνουν οι αρχαιρεσίες και ποιοι θα στελεχώσουν την προσωρινή Διοικούσα Επιτροπή. Επίσης, δεν έχει διευκρινισθεί από την ώρα που θα ψηφιστεί ο νόμος, υπό ποιο καθεστώς θα λειτουργούν τα, ήδη, υπάρχοντα πρωτοβάθμια και δευτεροβάθμια Όργανα; Για καθαρά λόγους δεοντολογικούς, η πρόταση του Συνδέσμου μας είναι κανένας από τους υπάρχοντες Προέδρους των πρωτοβάθμιων και δευτεροβάθμιων Οργάνων, μέσα σε αυτούς συγκαταλέγω και τον εαυτό μου, δεν θα πρέπει …..

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Για ποια τροπολογία μιλάτε;

ΗΛΙΑΣ ΚΟΛΛΥΡΗΣ (Ανθυποσμηναγός - Πρόεδρος του Συνδέσμου Εν Ενεργεία Στελεχών Αεροπορίας (ΣΕΕΝΣΑ)): Κύριε Υπουργέ, έχει αναρτηθεί σε site, το έχουμε εκταμιεύσει από τα site.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Εντάξει, αλλά θα έπρεπε να ενημερωθούμε. Τι είναι αυτά, που λέτε τώρα;

ΗΛΙΑΣ ΚΟΛΛΥΡΗΣ (Ανθυποσμηναγός - Πρόεδρος του Συνδέσμου Εν Ενεργεία Στελεχών Αεροπορίας (ΣΕΕΝΣΑ)): Για καθαρά δεοντολογικούς λόγους, είναι πρόταση του Συνδέσμου μας, κανένας από τους υπάρχοντες Προέδρους των πρωτοβάθμιων και δευτεροβάθμιων Οργάνων – μέσα σε αυτούς συγκαταλέγω και τον εαυτό μου – δεν θα πρέπει να έχει το δικαίωμα να θέσει υποψηφιότητα για Πρόεδρος της νέας Ομοσπονδίας και πόσο μάλλον, ο Πρόεδρος της Πανελλήνιας Ομοσπονδίας, ο κ. Τσουκαράκης, ο οποίος τυγχάνει ιδιαίτερης αναγνωσιμότητας, λόγω του ότι είναι σύμβουλος του κ. Υπουργού.

Κλείνοντας, παρακαλούμε, επειδή το θέμα της θεσμοθέτησης των Ενώσεων είναι βαρύνουσας σημασίας να αξιολογηθεί η πρόταση - τροπολογία και να την καταθέσετε εκ νέου, μετά από σχετική διαβούλευση, με τις υπάρχουσες γνώσεις.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Θεοδώρου.

ΓΕΩΡΓΙΟΣ ΘΕΟΔΩΡΟΥ (Υπολοχαγός - Πρόεδρος της Ένωσης Στρατιωτικών Περιφέρειας Ηπείρου): Αξιότιμε, κύριε Πρόεδρε, κύριε Υπουργέ, μέλη της Επιτροπής, είμαι ο Υπολοχαγός Πεζικού, Θεοδώρου Γεώργιος, Πρόεδρος της Ένωσης Στρατιωτικών Περιφέρειας Ηπείρου και αποτελεί ιδιαίτερη τιμή για εμάς, τους στρατιωτικούς, οι οποίοι είμαστε στην παραμεθόριο και ειδικά, στα Ελληνοαλβανικά σύνορα, η πρόσκληση από την Επιτροπή Εθνικής Άμυνας και Εξωτερικών Υποθέσεων η παρουσία μας στη Βουλή των Ελλήνων. Η Ένωση μας, όπως της ζητήθηκε από την Επιτροπή, εξέτασε τις διατάξεις του υπό συζήτηση νομοσχεδίου και έχουμε υποβάλει και υπόμνημα. Επιτρέψτε μου, όμως, να σας μιλήσω για τα κύρια προβλήματα των στρατιωτικών, τα οποία πρέπει, επιτέλους, να ακουστούν.

Πρώτον, να γίνεται μετάθεση στη φρουρά επιθυμίας με τη συμπλήρωση 25 ετών. Ο υποφαινόμενος έχει υποστεί εννέα μεταθέσεις, τέσσερις με την οικογένειά του, τρεις φορές στα ελληνοτουρκικά σύνορα, στα ελληνοαλβανικά σύνορα και στα ελληνοσκοπιανά σύνορα. Θα πρέπει να καταλάβετε ότι ο Έλληνας στρατιωτικός και η οικογένειά του δεν αντέχουν να μετατίθεται συνέχεια. Τουλάχιστον, στα 25 έτη υπηρεσίας, μιας που το ασφαλιστικό μας τώρα μας οδηγεί σε 40 έτη πραγματικής υπηρεσίας να σταματάνε, επιτέλους, οι μεταθέσεις, για τους στρατιωτικούς.

Δεύτερον, η τήρηση του 40ωρου εβδομαδιαίας εργασίας, όπως ορίζει η νομοθεσία και οι διαταγές της υπηρεσίας. Εδώ, ενώ η νομοθεσία ορίζει 40 ώρες εργασίας και στους στρατιωτικούς, χωρίς καμία παρέκκλιση επ’ αυτού, υπάρχει ένα τεράστιο κενό. Όλοι λένε – η πολιτική και στρατιωτική ηγεσία – για 40 ώρες, αλλά ποτέ, όμως, δεν τηρείται. Να σας πω ότι κατά μέσο όρο ο Έλληνας στρατιωτικός εργάζεται, τουλάχιστον, 60 ώρες, εικοσιτετράωρης υπηρεσίας. Κανένας εργαζόμενος δεν μπορεί να αντέξει να εργάζεται είκοσι τέσσερις ώρες συνεχόμενες. Εμείς το κάνουμε αυτό, επί εικοσιπέντε και τριάντα χρόνια, όσο μπορούμε να αντέξουμε.

Τρίτον, να υπολογιστούν συλλογικά τα έτη ασφάλισης όλων των στρατιωτικών, τα χρόνια που έχουμε εργαστεί υπερωριακά. Δηλαδή, ο στρατιωτικός, όταν λειτουργεί, τουλάχιστον, στα 30 χρόνια υπηρεσίας, έχει δουλέψει 10 χρόνια χωρίς να πληρώνεται. Να υπολογιστούν σαν ασφαλιστικά χρόνια. Τέταρτον, τα πέντε μάχιμα έτη, που λαμβάνουν οι Στρατιωτικοί και τα Σώματα Ασφαλείας, να τα παίρνουν όλοι οι συνάδελφοι, χωρίς να δίνουν κάτι. Αυτό είναι μια μεγάλη αδικία, γιατί τα χρόνια τα έχουμε δουλέψει, δεν τα έχουμε πληρωθεί, ενώ τα Σώματα Ασφαλείας χωρίς να κάνουν υπερωριακή εργασία, δουλεύουν Σάββατο, Κυριακή και λαμβάνουν αποζημίωση, αλλά εμείς δεν λάβαμε καμία αποζημίωση και αναγκαζόμαστε να τα πληρώσουμε. Είναι χρόνια που τα έχουμε δουλέψει. Θα ήθελα τώρα, να αναφερθώ στο υπόμνημα. Στο υπόμνημα θέλουμε για την τάξη 1992, όπως γράφεται και στις εξηγήσεις στο άρθρο 18 και στο άρθρο 47, να μπει «έως 31.12.2015». Αφορά στους συναδέλφους μας που έχουν μπει το 1990 και θεωρούμε το αίτημά τους δίκαιο, διότι η τάξη 1992 από Α.Σ.Σ.Υ. μεταφέρθηκε αδίκως στους νέους ασφαλισμένους χωρίς καμιά μεταβατική περίοδο.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Δηλαδή, λέτε τη σειρά 42;

ΓΕΩΡΓΙΟΣ ΘΕΟΔΩΡΟΥ (Υπολοχαγός - Πρόεδρος της Ένωσης Στρατιωτικών Περιφέρειας Ηπείρου): Λέω τώρα για Υπαξιωματικούς του Στρατού Ξηράς, είναι η τάξη 1992, μπήκε το 1990 και πιστεύω και στο ασφαλιστικό μπορεί να γίνει κάτι και γι’ αυτούς, κύριε Υπουργέ. Έχω υποβάλλει και άλλα στο υπόμνημα, για να μην μακρηγορώ, η χρησιμοποίηση της ΜΟ.Μ.ΚΑ., να αφορά στους Δήμους Τοπικής Αυτοδιοίκησης παραμεθορίου. Για μας ό,τι δεν αφορά στους δήμους εσωτερικού να μη στηρίζεται στον νόμο, ώστε να σταματήσουν, στο άρθρο 13, τα ακίνητα Ενόπλων Δυνάμεων σε Φορείς Τοπικής Αυτοδιοίκησης, διαφωνούμε σε αυτό. Ως γνωστόν, στο παρελθόν, τουλάχιστον, έχουν δοθεί σε δήμους με αποτέλεσμα χωρίς κανένα τίμημα να οδηγούνται σε «ρουσφέτι».

Οι Έλληνες στρατιωτικοί τα τελευταία χρόνια έχουμε υποστεί μεγάλες μειώσεις στο μισθό, όλοι το γνωρίζετε, τουλάχιστον 40%. Αυτό, αν υπολογίσουμε και τις μεταθέσεις που προείπα και το ωράριο, έχει οδηγήσει τις οικογένειές μας σε απόγνωση και ενώ περίμενε κανείς η Πολιτεία, που υποχρεώνει πολλές φορές τον Έλληνα στρατιωτικό να γίνει ακόμη και εσωτερικός μετανάστης στην πατρίδα, να σταθεί δίπλα του και να τον αφήσει απερίσπαστο στα καθήκοντά του, δεν τον αντιμετωπίζει σαν ιδιαίτερη κατηγορία λειτουργού, αλλά τον εντάσσει στη χαμηλότερη βαθμίδα δημοσίου υπαλλήλου. Χαρακτηριστικό παράδειγμα ο πρόσφατος ασφαλιστικός νόμος, ο οποίος ισοπέδωσε ό,τι μας είχε απομείνει από ασφαλιστικά και συνταξιοδοτικά δικαιώματα και ουσιαστικά, χωρίς να βλέπει την ιδιαιτερότητα του επαγγέλματος, μας οδήγησε σε 40 χρόνια σύνταξη των 900 ευρώ.

Κύριε Πρόεδρε, κύριε Υπουργέ, μέλη της Επιτροπής, οι Έλληνες στρατιωτικοί διαλέξαμε το λειτούργημα που επιτελούμε με κύριο γνώμονα την αγάπη μας για την πατρίδα και τις Ένοπλες Δυνάμεις. Αυτό που ζητάμε δεν είναι μια ιδιαίτερη μεταχείριση, αλλά απλώς δικαιοσύνη. Θα συνεχίσουμε με όπλο την αγάπη μας στην πατρίδα, που δοκιμάζεται αυτή τη στιγμή, όπως όλοι γνωρίζεται να προσπαθούμε να διατηρούμε σε υψηλό μαχητικό επίπεδο τις Ένοπλες Δυνάμεις. Όμως, οι ανθρώπινες αντοχές έχουν και τα όριά τους.

Τέλος, θα ήθελα να εκφράσω την συμπαράστασή μας στους συναδέλφους μας και στις οικογένειές τους, οι οποίοι πριν ακριβώς από μία εβδομάδα βρέθηκαν θετικοί σε ενδείξεις φυματίωσης. Ήμασταν και είμαστε ως Ένωση πάντα δίπλα τους.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ(Υπουργός Εθνικής Άμυνας): Δεν υπάρχει τίποτα τέτοιο.

ΓΕΩΡΓΙΟΣ ΘΕΟΔΩΡΟΥ (Υπολοχαγός - Πρόεδρος της Ένωσης Στρατιωτικών Περιφέρειας Ηπείρου): Είπα σε ενδείξεις φυματίωσης, περιμένουμε τις εξετάσεις, μακάρι να είναι αρνητικές.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): *Ομιλεί εκτός μικροφώνου.*

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κυρία Κανέλλη, επιτρέψτε μου, επικοινώνησα με τον Πρόεδρο του ΚΕΕΛΠΝΟ και με διαβεβαίωσε και διαβεβαιώνει και εγγράφως ότι δεν υπάρχει κανένας ασθενής.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.):Δεν επιτρέπεται να γίνεται προπαγάνδα από βήματος.

ΓΕΩΡΓΙΟΣ ΘΕΟΔΩΡΟΥ (Υπολοχαγός - Πρόεδρος της Ένωσης Στρατιωτικών Περιφέρειας Ηπείρου): Θα μου επιτρέψετε να πω, διότι είμαι δίπλα στους συναδέλφους, ότι αυτό που βιώνουν αυτοί και οι οικογένειές τους, το γνωρίζουμε τουλάχιστον εμείς.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Το ΚΕΕΛΠΝΟ γνωρίζει καλύτερα.

ΓΕΩΡΓΙΟΣ ΘΕΟΔΩΡΟΥ (Υπολοχαγός - Πρόεδρος της Ένωσης Στρατιωτικών Περιφέρειας Ηπείρου): Δεν έχουν βγει ακόμη τα αποτελέσματα.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): *Ομιλεί εκτός μικροφώνου.*

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Κύριε Πρόεδρε, δεν ακούτε τώρα διακοπές; Τον διακόπτουν συνέχεια, τους έχουμε καλέσει, είναι ένστολοι.

ΙΩΑΝΝΗΣ ΔΕΔΕΣ:Είναι ευαίσθητο το θέμα της υγείας…

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Απολύτως, σεβαστό, κύριε Δέδε, και σέβομαι και την ιδιότητά σας και με αυτή νομίζω ότι μπορούμε να επανέλθουμε στην τάξη και να είμαστε προσεκτικοί σε θέματα δημόσιας υγείας.

Κύριε Θεοδώρου, τελειώσατε;

ΓΕΩΡΓΙΟΣ ΘΕΟΔΩΡΟΥ (Υπολοχαγός - Πρόεδρος της Ένωσης Στρατιωτικών Περιφέρειας Ηπείρου): Σας ευχαριστώ που με ακούσατε, για άλλη μια φορά, είναι τιμή μου.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Κρανιάς.

ΙΩΑΝΝΗΣ ΚΡΑΝΙΑΣ (Πρόεδρος του Συλλόγου Αποστράτων Ιπταμένων Ραδιοναυτίλων (Σ.Α.Ι.Ρ.)): Κύριε Πρόεδρε, κύριε Υπουργέ, κυρίες και κύριοι Βουλευτές, θα ήθελα να σας ευχαριστήσω για την πρόσκληση και ευελπιστώ οι προτάσεις μας να γίνουν αποδεκτές. Θα ήθελα να σας ενημερώσω ότι σε ό,τι αναφερθώ αφορά μόνο στη νέα Σχολή των Υπαξιωματικών της Αεροπορίας.

Αν και βρισκόμαστε στον 21ο αιώνα, το αναχρονιστικό απόφθεγμα του περασμένου αιώνα ότι «εκεί που σταματάει η λογική, αρχίζει ο στρατός» καλά κρατεί. Το ανωτέρω, δυστυχώς, απόφθεγμα έχει συνδυαστεί άψογα με τη γνωστή φρασεολογία της 7ετίας «αποφασίζομεν και διατάσσομεν» και ιδού το δημιούργημά της, το παρόν πολυνομοσχέδιο του Υπουργείου Εθνικής Άμυνας. Ένα πολυνομοσχέδιο συντεταγμένο πρόχειρα και στο «πόδι», όπως λέει ο λαός. Άλλωστε και η σελιδοποίησή του έγινε με το χέρι. Ένα πολυνομοσχέδιο προπομπός των μελλούμενων κακών, ιδίως για τους Υπαξιωματικούς της Πολεμικής Αεροπορίας και για τους άλλους των άλλων Σωμάτων. Ένα πολυνομοσχέδιο που η διαβούλευση, ήταν μια διαβούλευση «κωφών», καθώς δεν ελήφθησαν υπόψιν από τους αρμοδίους οι σχετικές ειδικές μελέτες και οι εισηγήσεις που υποβλήθηκαν. Λόγω της οικονομικής κρίσης, προβλέπεται μείωση της οροφής των Ενόπλων Δυνάμεων και είναι φυσικό επακόλουθο να μειωθούν και οι θέσεις των Αξιωματικών.

Στο στράτευμα έχουμε δύο κατηγορίες Αξιωματικών, τους προερχόμενους από τις Σχολές των Αξιωματικών και τους προερχόμενους από Υπαξιωματικούς. Οι θέσεις - κλειδιά που λαμβάνονται αποφάσεις, όπως στο εν λόγω νομοσχέδιο, στο ΓΕΑ και στο Υπουργείο, καλύπτονται από Αξιωματικούς προερχόμενους από τις Σχολές Αξιωματικών. Φυσικό επακόλουθο είναι η κατηγορία που έχει τον κυρίαρχο ρόλο να μην επιθυμεί τη μείωση των δικών της θέσεων, αλλά τη μείωση των θέσεων των προερχόμενων από Υπαξιωματικούς.

Ο προτεινόμενος τίτλος της Σχολής δεν είναι καθόλου τυχαίος, ως «Σχολή Μονίμων Υπαξιωματικών Αεροπορίας», αλλά μάλλον προφητικός. Το πολυνομοσχέδιο είναι προπομπός κάποιου νέου νόμου, που θα προβλέπει ότι οι απόφοιτοι της Σχολής Μονίμων Υπαξιωματικών, θα παραμείνουν μόνιμα Υπαξιωματικοί, για να μην προάγονται σε Αξιωματικούς. Για τον λόγο αυτό δεν συζητούν καθόλου όλες τις ονομασίες που προτάθηκαν και ιδίως, ως «Ανώτερα Στρατιωτικά Τεχνολογικά Εκπαιδευτικά Ιδρύματα Ενόπλων Δυνάμεων». Πώς θα μπορεί να παραμείνει Υπαξιωματικός κάποιος, που τελείωσε Ανώτερο Τεχνολογικό Εκπαιδευτικό Ίδρυμα; Εξάλλου, οι Αρχηγοί των Επιτελείων δεν απέκρυψαν ποτέ ότι αυτός είναι ο σκοπός τους στις συσκέψεις που είχαν μαζί μας.

 Δεν θέλουν να αντιληφθούν ότι σήμερα, το 2016, σ' αυτές τις Σχολές εισάγονται πλέον με την ίδια διαδικασία εισαγωγής, όπως και στις Ανώτατες Στρατιωτικές Σχολές, σπουδαστές με 17.000 έως 19.000 περίπου μόρια και με περισσότερα μόρια από κάποιες Ανώτατες Σχολές Αξιωματικών. Οι απόφοιτοι των Σχολών Σ.Τ.Υ.Α., Σ.Υ.Δ. και Σ.Α.Ι.Ρ., παρέλαβαν μια Αεροπορία στα σπάργανα και την οδήγησαν με απόλυτη επιτυχία στη σημερινή ζηλευτή κατάσταση. Ο σκοπός της διάλυσης των Σχολών είναι, κατά τον συντάκτη του πολυνομοσχεδίου, η προσχηματική αναβάθμιση της παρεχόμενης εκπαίδευσης. Γιατί δεν έγινε αναβάθμιση των Σχολών το 2001 με την ψήφιση του ν.2193/2001 και φτάσαμε μετά από δεκαπέντε χρόνια στο άλλο άκρο, στη διάλυση; Τα ερωτήματα είναι πολλά και σοβαρά. Θα αναγνωριστεί από το Υπουργείο Παιδείας ότι η Σχολή ανήκει στην ανώτερη βαθμίδα ή θα γίνει ό,τι έγινε με τις ήδη λειτουργούσες Σχολές, που δεν ήξερε το Υπουργείο Παιδείας και κανείς άλλος σε ποια βαθμίδα ανήκουν, παρά τα όσα προβλέπει ο ν.2193/2001;

Επίσης, θα αναγνωρίζονται οι απόφοιτοι της Σχολής ως απόφοιτοι Τ.Ε.Ι.; Θα μπορεί ένας απόφοιτος να κάνει μεταπτυχιακό σε ένα Τ.Ε.Ι.; Θα μπορούν οι απόφοιτοι της νέας Σχολής που σήμερα εισάγονται με 19.000 μόρια να κάνουν πιστοποίηση καλής λειτουργίας των σύγχρονων μηχανημάτων διακρίβωσης, που κατά κόρον χρησιμοποιεί η Πολεμική Αεροπορία και για τα οποία πληρώνει εκατομμύρια ευρώ σε αποφοίτους των Τ.Ε.Ι. που εισάγονται με 4,000 μόρια; Τα εκατομμύρια αυτά θα μπορούσε να τα χρησιμοποιήσει στην επιχειρησιακή εκπαίδευση και για ανταλλακτικά αεροσκαφών.

Κύριε Υπουργέ, στο παρελθόν από τις τάξεις των Υπαξιωματικών προήλθαν Αξιωματικοί που τίμησαν τη χώρα μας και δοξάστηκαν στα πεδία των μαχών. Ενδεικτικά αναφέρω: Τον τρεις φορές Πρωθυπουργό της χώρας μας, Νικόλαο Πλαστήρα. Τον ήρωα των Βαλκανικών Πολέμων, Ταγματάρχη, Ιωάννη Βελισσαρίου. Πολύ φοβάμαι πως αν ζούσαν σήμερα, θα τους είχαν καταδικάσει να παραμείνουν για πάντα Υπαξιωματικοί. Κύριε Υπουργέ, είναι γνωστό ότι οι περισσότεροι σύμβουλοί σας είναι πρώην Στρατηγοί και Πτέραρχοι. Δυστυχώς, στους συμβούλους αυτούς, δεν υπάρχει έστω και ένας Αξιωματικός εξ Υπαξιωματικών. Άραγε ανάμεσα στους τόσους χιλιάδες και πολλοί με μεταπτυχιακά διπλώματα και διακρίσεις, δεν είναι κανείς ικανός να είναι σύμβουλος στο γραφείο του Υπουργού και του Αναπληρωτή Υπουργού Εθνικής Άμυνας;

Ως εκ τούτου, κύριε Υπουργέ και κύριοι Βουλευτές, κάνουμε έκκληση για την άμεση απόσυρση των άρθρων 1 και 4 του νομοσχεδίου, καθώς και της παρ. 3 του άρθρου 18, έτσι ώστε να δοθεί η ευκαιρία να τύχει νέας διαβούλευσης. Εάν δεν γίνει αποδεκτή η ανωτέρω έκκληση, προτείνουμε οι υφιστάμενες Σχολές να ονομαστούν, είτε Τεχνολογικά Εκπαιδευτικά Ιδρύματα Αεροπορίας είτε Σχολές Τεχνολόγων Αεροπορίας. Αν ενοποιηθούν να παραμείνουν ως κατευθύνσεις στη νέα Σχολή, όπως αντίστοιχα συνέβη στην Σ.Μ.Α., η οποία, με τον ν.3187/2003, μεταλλάχθηκε σε τμήμα Μηχανικών - ΣΜΑ της Σχολής Ικάρων.

Συνεπώς, να τροποποιηθεί η παράγραφος του άρθρου 2, ως εξής: «Πρώτον, Κατεύθυνση Τεχνολογικής Υποστήριξης – Σ.Τ.Υ.Α., δεύτερον, Κατεύθυνση Επιχειρησιακής Υποστήριξης – Σ.Ι.Ρ., τρίτον, Κατεύθυνση Διοικητικής - Εφοδιαστικής και Οικονομικής Υποστήριξης – Σ.Υ.Δ.». Προτείνεται ο βαθμός αποφοίτησης των σπουδαστών να είναι του Επισμηνία, τουλάχιστον. Εδώ, θα αναφέρω ότι για τη Σχολή Ιπταμένων Ραδιοναυτίλων μέχρι το 2001 ο βαθμός αποφοίτησης ήταν του Επισμηνία. Εγώ αποφοίτησα το1969 με το βαθμό του Αρχισμηνία. Επίσης, προτείνουμε ως καταληκτικό βαθμό των αποφοίτων αυτόν του Σμηνάρχου χωρίς πτυχίο Α.Ε.Ι., όπως γινόταν με το ν.2439/96 και του Ταξίαρχου, με πτυχίο Α.Ε.Ι., όπως προβλέπεται με το παρόν πολυνομοσχέδιο, για τους στρατιωτικούς ιερείς και τους δικαστικούς γραμματείς.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Φαλτάϊτς.

ΔΗΜΗΤΡΙΟΣ ΦΑΛΤΑΪΤΣ (Πρόεδρος του Συλλόγου Αποφοίτων Σχολής Τεχνικών Υπαξιωματικών Αεροπορίας): Κύριε Πρόεδρε της Επιτροπής, κύριε Υπουργέ, κυρίες και κύριοι Βουλευτές, καλησπέρα σας. Είμαι ο Σμήναρχος, εν αποστρατεία, Δημήτρης Φαλτάϊτς, Πρόεδρος του Συλλόγου Αποφοίτων Σ.Τ.Υ.Α., του μακροβιότερου Συλλόγου στις Ένοπλες Δυνάμεις και του πολυπληθέστερου από πλευράς μελών, αν εξαιρέσουμε τις θεσμικές Ενώσεις Αποστράτων. Ο Σύλλογός μας φέτος συμπληρώνει 34 χρόνια αδιάλειπτης λειτουργίας, εκπροσωπώντας πάνω από 13.000 απόφοιτους της Σχολής Τεχνικών Υπαξιωματικών Αεροπορίας. Θα ήθελα να σας ευχαριστήσω για την πρόσκληση και τη δυνατότητα να εκθέσω ενώπιόν σας τις θέσεις και τις προτάσεις μας.

Διαβάσαμε με ιδιαίτερη προσοχή την Αιτιολογική Έκθεση του σχεδίου νόμου, όπου επί λέξη αναφέρεται, ότι «*με το παρόν ρυθμίζεται η ενοποίηση των τριών Σχολών και επιχειρείται η αναβάθμιση της παρεχόμενης εκπαίδευσης στους Υπαξιωματικούς της Πολεμικής Αεροπορίας*». Κύριε Υπουργέ, αν αυτά που καταγράφονται στην Αιτιολογική Έκθεση ήταν πλήρως και κατανοητώς αποτυπωμένα στο σχέδιο νόμου, τότε δεν θα χρειαζόταν να βρίσκομαι ενώπιόν σας, προσπαθώντας να σας πείσω περί του αντιθέτου και εξηγούμαι.

Πρώτον, πουθενά στο σχέδιο νόμου δεν αναφέρεται η λέξη «ενοποίηση» των τριών Σχολών, παρά μόνο η ίδρυση μίας νέας Σχολής και η κατάργηση ή διάλυση των τριών υφιστάμενων Σχολών. Δεύτερον, στα τέσσερα άρθρα του σχεδίου νόμου, ούτε λόγος για αναβάθμιση. Δεν υπάρχει καν η λέξη «αναβάθμιση» στις 347 σελίδες του Α΄ Κεφαλαίου. Τρίτον, είμαστε κάθετα αντίθετοι στην ονομασία της νέας Σχολής, καθώς είμαστε, απολύτως, πεπεισμένοι, ότι αν «υιοθετηθεί» η πρόταση του κ. Α/ΓΕΑ, οδεύουμε ολοταχώς προς τη θεσμοθέτηση ενός, καθαρά, Σώματος Υπαξιωματικών, με το οποίο είμαστε, αδιαπραγμάτευτα, αντίθετοι. Τέταρτον, στην παρ. 2 του άρθρου 2, όπου αναφέρονται οι τρεις κατευθύνσεις της νέας Σχολής, δεν αναφέρονται, αντίστοιχα, οι τρεις Σχολές που ενοποιούνται. Μία λαμπρή ιστορία 70 χρόνων με πάνω από 30 νεκρούς κατά την εκτέλεση του καθήκοντος καταργείται.

 Πέμπτο, στην παρ. 1 του άρθρου 3 αναφέρεται ότι «η Σ.Μ.Υ.Α. είναι Ανώτερη Στρατιωτική Σχολή Υπαξιωματικών και ανήκει στην Ανώτερη Βαθμίδα της Τριτοβάθμιας Εκπαίδευσης». Για την ιστορία, οι Ανώτερες Στρατιωτικές Σχολές Υπαξιωματικών των Ενόπλων Δυνάμεων ανήκουν στην Ανώτερη Βαθμίδα της Τριτοβάθμιας Εκπαίδευσης από το έτος 2001 με το ν.2913. Άρα, και εδώ δεν έχουμε κάτι καινούργιο. Έκτο, στην παρ. 3 του άρθρου 3 αναφέρεται ότι «η διάρκεια της εκπαίδευσης στη Σχολή είναι τριετής». Οι σπουδαστές που αποφοιτούν ευδοκίμως ονομάζονται Σμηνίες». Μα, από πέρυσι με το ΦΕΚ 699/24/4/2015 η διάρκεια της Σχολής είναι τριετής, όπως επισημοποιήθηκε και φέτος για μία ακόμη φορά με το άρθρο 24 του ν.4361.

Από το 1949 δε, οι σπουδαστές που αποφοιτούν από τη Σχολή ονομάζονται Σμηνίες. Άρα, και εδώ δεν παρατηρούμε καμία, μα καμία, αλλαγή στα πλαίσια της αναφερομένης αναβάθμισης. Στην ουσία, κύριε Υπουργέ, ο κ. Α/ΓΕΑ, δυστυχώς, σας πρότεινε ένα σχέδιο νόμου, όπου μέσα σε τέσσερα άρθρα διαγράφεται η ιστορία 70 χρόνων των τριών Σχολών της Πολεμικής Αεροπορίας και ουσιαστικά μαθαίνουμε και το όνομα και της νέας Σχολής. Τίποτα, μα τίποτα, παραπάνω. Περί αναβάθμισης δε, ούτε κουβέντα. Συνεπώς, εισηγούμαστε την άμεση απόσυρση του Κεφαλαίου Α΄, προκειμένου να ανασυνταχθεί πλήρως και να συμπληρωθεί με την αναφερόμενη αναβάθμιση της Αιτιολογικής Έκθεσης.

Εάν εμείνετε, αντιπροτείνουμε τα παρακάτω: Πρώτον, η ονομασία της νέας Σχολής να είναι Στρατιωτικό Τεχνολογικό Εκπαιδευτικό Ίδρυμα Πολεμικής Αεροπορίας Σ.Τ.Ε.Ι.Π.Α.. Δεύτερον, είμαστε κάθετα αντίθετοι με την κατάργηση των υφιστάμενων Σχολών. Ζητούμε, οι υφιστάμενες Σχολές να ενοποιηθούν και να παραμείνουν ως κατευθύνσεις στη νέα Σχολή, όπως αντίστοιχα συνέβη με την Σ.Μ.Α. η οποία με το ν.3187/2003, μεταλλάχθηκε σε Τμήμα Μηχανικών – Σ.Μ.Α., υπό την Σχολή Ικάρων. Συνεπώς, να τροποποιηθεί η παρ. 2 του άρθρου 2, ως εξής: α) Κατεύθυνση Τεχνολογικής Υποστήριξης-Σ.Τ.Ι.Α., β) Κατεύθυνση Επιχειρησιακής Υποστήριξης-Σ.Υ.Ρ., γ) Κατεύθυνση Διοικητικής Εφοδιαστικής και Οικονομικής Υποστήριξης- Σ.Υ.Δ..

Στα πλαίσια της ουσιαστικής αναβάθμισης, προτείνουμε να νομοθετηθεί η ισοτιμία του πτυχίου με την αντίστοιχη Σχολή των Τ.Ε.Ι. Χαλκίδας, όπου σημειωτέον σε ποσοστό άνω του 70%, διδάσκονται τα ίδια μαθήματα σε όλες τις ειδικότητες, πλην του Ελεγκτή Αναχαίτισης και του Οπλουργού και είναι σε αντιστοιχία δε, με τον EMR-66 τον Κανονισμό Ανάπτυξης Ευρωπαϊκών Στρατιωτικών Απαιτήσεων Αξιοπλοΐας του Ευρωπαϊκού Οργανισμού Άμυνας. Προτείνουμε ο βαθμός αποφοίτησης των σπουδαστών να είναι αυτός του Επισμηνία, τουλάχιστον, διότι δεν νοείται αναβάθμιση της Σχολής, βελτίωση της παρεχόμενης εκπαίδευσης, επιμήκυνση του χρόνου σπουδών, χωρίς την απαραίτητη και αυτονόητη ιεραρχική αναρρίχηση του βαθμού αποφοίτησης των σπουδαστών. Απόρροια της αυτονόητης ιεραρχικής αναρρίχησης του βαθμού αποφοίτησης θα πρέπει να είναι και ο καταληκτικός βαθμός των αποφοίτων της νέας Σχολής. Για τον λόγο αυτό, προτείνουμε ως καταληκτικό βαθμό των αποφοίτων αυτόν του Σμηνάρχου, χωρίς πτυχίο Α.Ε.Ι., όπως γινόταν με το ν.2413/1996 και του Ταξιάρχου με πτυχίο Α.Ε.Ι.. Σας ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Ζυγούρης.

ΠΑΝΟΣ ΖΥΓΟΥΡΗΣ (Νομικός Σύμβουλος της Κεντρικής Ένωσης Δήμων Ελλάδος): Κύριε Πρόεδρε, αξιότιμε κύριε Υπουργέ, είμαι ο Νομικός Σύμβουλος στην Κεντρική Ένωση Δήμων Ελλάδος και λόγω ανωτέρας βίας, δεν μπορούσε να παρευρεθεί ο Πρόεδρός μας, έχω καταθέσει ένα υπόμνημα του κ. Πατούλη, και με εξουσιοδότηση να εκφράσω δι’ ολίγον, τις απόψεις της Κεντρικής Ένωσης Δήμων Ελλάδος, για ένα συγκεκριμένο θέμα που αφορά στο σχέδιο νόμου, γιατί εμείς δεν έχουμε αρμοδιότητα να υπεισέλθουμε σε διατάξεις του σχεδίου νόμου.

Καταρχήν, έχει προσκομιστεί, κύριε Πρόεδρε, συνημμένο, η απόφαση του Δ.Σ. της Περιφερειακής Ένωσης Δήμων Κεντρικής Μακεδονίας, η οποία έχει σταλεί στον κ. Υπουργό, θα σας δώσω, αξιότιμε κύριε Υπουργέ κι ένα αντίγραφο, κι έχω και τις απόψεις διαχρονικά της Κεντρικής Ένωσης Δήμων Ελλάδος για το εξής συγκεκριμένο ζήτημα:

Από τα άρθρα 9 έως 16, προβλέπεται η αξιοποίηση της περιουσίας. Καταρχήν, εμείς δεν παρεμβαίνουμε στην αξιοποίηση της περιουσίας. Το θέμα που μας αφορά και που είναι διαχρονικό αίτημα της Τοπικής Αυτοδιοίκησης, αφορά εκείνα τα παλαιά στρατόπεδα που είναι αχρησιμοποίητα και τα οποία βρίσκονται εντός του ιστού των πόλεων, δηλαδή, μέσα στα πολεοδομικά κέντρα των πόλεων, τα οποία είναι πάγιο αίτημα της Τοπικής Αυτοδιοίκησης να αποδοθούν κατά χρήση στους Δήμους, ούτως ώστε να γίνει αξιοποίηση, καθόσον αφορά, χρήσεις κοινωφελείς, κοινωνικού χαρακτήρα πολιτιστικές χρήσεις και κυρίως, ανάπτυξη του πρασίνου.

Διαχρονικά γι’ αυτά τα στρατόπεδα έχουν οι Δήμοι υποστεί μια επιβάρυνση και οι κάτοικοι από την λειτουργία αυτών των στρατοπέδων. Εφόσον δεν χρησιμοποιούνται, η γνώμη μας είναι ότι πρέπει να αποδοθούν – η γνώμη όχι η δική μου, αλλά, των δημάρχων – διαχρονικά. Ένα παράδειγμα, κύριε Πρόεδρε, είναι το Στρατόπεδο ΕΑΤ-ΕΣΑ, το οποίο εδώ και πολλά χρόνια δόθηκε για χρήση στο Δήμο Αθηναίων, κι έχει αναπτυχθεί ένας χώρος αναψυχής, χρήσεων πολιτιστικών και πράσινου. Θα αναφέρω μόνο, για τον κ. Υπουργό, ένα παράδειγμα για να δείτε, τι προβλήματα δημιουργούνται. Έχω υπόψη μου το άρθρο 13 του σχεδίου νόμου, που προβλέπει κατ' εξαίρεση να παραχωρηθούν αυτοί οι χώροι στους Δήμους, αλλά με αντάλλαγμα που δεν υπολείπεται του 5% της αντικειμενικής αξίας. Οι Δήμοι δεν έχουν αυτή τη στιγμή την οικονομική δυνατότητα να εισφέρουν γι' αυτό τον λόγο, αντάλλαγμα.

Θα αναφερθώ μόνο, και τελειώνω, κύριε Πρόεδρε, σε δύο περιπτώσεις του Δήμου Σερρών, όπου υπήρχαν δύο στρατόπεδα παλιά, «Παπαλουκά» και «Εμμανουήλ Παππά». Εγκρίθηκαν πολεοδομικές μελέτες, με κοινές αποφάσεις των Υπουργών, του κ. Σκουρλέτη και του Υπουργού Πολιτισμού, του κ. Μπαλτά και πολεοδομήθηκαν οι περιοχές αυτές των στρατοπέδων. Έγινε, δηλαδή, τροποποίηση του Σχεδίου Πόλεως, με πρόβλεψη χρήσεων, κοινές χρήσεις, βρεφονηπιακοί σταθμοί, νηπιαγωγεία, πολιτιστικές χρήσεις επ’ ωφέλεια του Δήμου. Αυτές οι πολεοδομικές μελέτες, που εγκρίθηκαν, αναμένεται τώρα από πλευράς Δήμου με βάση το ν. 2745/99, να αποδοθεί ο χώρος αυτός στο Δήμο με την απόφαση του Υπουργού.

 Επομένως, σύμφωνα με το σχέδιο νόμου, που δεν εξαιρούνται τα ακίνητα αυτά, θα ανασταλεί αυτή η λειτουργία. Τα ερωτήματα που προκύπτουν και τελειώνω: Είναι δυνατόν να υπάρξουν πολεοδομικές μελέτες, χωρίς να λαμβάνουν υπ' όψιν τους τις προτάσεις των Δήμων, όσον αφορά στην αξιοποίηση αυτών των ακινήτων; Θα αναιρεθούν οι πολεοδομικές μελέτες, που εγκρίθηκαν για τα στρατόπεδα του Δήμου Σερρών; Η πρότασή μας είναι ότι δεν μπορεί να υπάρξει οποιαδήποτε τροποποίηση του σχεδίου πόλεως για αξιοποίηση αυτών των στρατοπέδων, που είναι μέσα στις πόλεις, χωρίς να υπάρχει η συναίνεση των Δήμων.

Και γι' αυτό τον λόγο, ζητούμε να υπάρξει εξαίρεση από το σχέδιο νόμου για τα ακίνητα, τα παλιά στρατόπεδα, που βρίσκονται όχι εκτός, αλλά μέσα στον ιστό, στο πολεοδομικό συγκρότημα των πόλεων. Ευχαριστώ πολύ, που με ακούσατε.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Ζυγούλη. Ο λόγος στον κ. Ευάγγελο Δανιά, Υποστράτηγο έ.α., Πρόεδρος της Ένωσης Απόστρατων Αξιωματικών Στρατού.

ΕΥΑΓΓΕΛΟΣ ΔΑΝΙΑΣ (Υποστράτηγος ε.α. - Πρόεδρος της Ένωσης Απόστρατων Αξιωματικών Στρατού): Κύριε Πρόεδρε, κύριε Υπουργέ, κυρίες και κύριοι βουλευτές, σας ευχαριστώ θερμώς για την πρόσκληση, η οποία με τιμά ιδιαιτέρως, αλλά πολύ περισσότερο τιμά ιδιαιτέρως τους συναδέλφους μου, τους εν Αποστρατεία Αξιωματικούς του Στρατού Ξηράς και των Σωμάτων Ασφαλείας, που η Ένωση Απόστρατων Αξιωματικών του Στρατού εκπροσωπεί. Το σχέδιο νόμου, που το ΥΠ.ΕΘ.Α. έθεσε σε δημόσια διαβούλευση, μας απασχόλησε σαν Ένωση Απόστρατων Αξιωματικών Στρατού και υποβάλλαμε προτάσεις αρμοδίως.

Εγώ δεν θα αναφερθώ στα άρθρα, τα οποία αφορούν στους Εν Ενεργεία Αξιωματικούς και την ενοποίηση των Σχολών της Πολεμικής Αεροπορίας, θα αναφερθώ στην ΜΟ.Μ.ΚΑ.. Είμαστε θετικοί, είναι κατόπιν ομόφωνου αποφάσεως του Δ.Σ. της Ενώσεως Απόστρατων Αξιωματικών του Στρατού, αυτά τα οποία θα σας προτείνω. Καθότι θεωρούμε ότι είναι επωφελές για το κοινωνικό σύνολο, προάγει το κοινωνικό έργο, το κοινωφελές έργο των Ενόπλων Δυνάμεων, σφυρηλατεί τους δεσμούς του πληθυσμού με τις Ένοπλες Δυνάμεις, γιατί τα στελέχη των Ενόπλων Δυνάμεων είναι σπλάχνο από τα σπλάχνα του ελληνικού λαού.

Το παραγόμενο από την ΜΟ.Μ.ΚΑ. έργο θα είναι ιδιαίτερα επωφελές στις περιπτώσεις εκτάκτων αναγκών. Η Ε.Α.Σ., όμως, θεωρεί αναγκαίο τον καθορισμό του νομικού πλαισίου, που θα διέπει την ΜΟ.Μ.ΚΑ., τη χρηματοδότηση, καθώς και το ανταποδοτικό όφελος, που θα προκύπτει από τη χρησιμοποίηση του προσωπικού και των Μέσων. Βεβαίως τη χρησιμοποίηση στη στελέχωση και την επάνδρωση της ΜΟ.Μ.ΚΑ. και εν Αποστρατεία Αξιωματικών ανάλογων προσόντων. Επειδή η ΜΟ.Μ.ΚΑ. θα εκπονεί μελέτες και θα κατασκευάζει έργα επ’ ωφελεία φορέων, καλό είναι οι φορείς να συμμετέχουν και οικονομικά.

Σε ό,τι αφορά στην Υπηρεσία Αξιοποίησης της Ακίνητης Περιουσίας, η άποψη της Ε.Α.Σ. είναι ότι πρέπει να είναι αυτοτελές νομικό πρόσωπο, γιατί και το Τ.ΕΘ.Α. και το Τ.Ε.Σ. και Τ.Α.Α., αλλά για τα Μετοχικά Ταμεία είναι Νομικά Πρόσωπα Δημοσίου Δικαίου, οπότε, κατά την άποψή μας, πρέπει κι αυτή να είναι Νομικό Πρόσωπο Δημοσίου Δικαίου εποπτευόμενη από το Υπουργείο Εθνικής Άμυνας, δια του ΓΕΕΘΑ. Πέραν τούτου, η άποψή μας είναι ότι επειδή η περιουσία προέρχεται, είτε από αγορές είτε από κληροδοτήματα πρέπει να αξιοποιηθεί κατά τέτοιο τρόπο, ούτως ώστε οι εισφορές, τα έσοδα να είναι και επ’ ωφελεία των εν Αποστρατεία των Ταμείων, διότι από τα έσοδα οι Απόστρατοι Αξιωματικοί παίρνουμε το μέρισμα, κυρίως, από το Μετοχικό Ταμείο Στρατού.

Το 5%, το οποίο αναφέρεται στη διαδικασία αξιοποίησης, κατά την άποψή μας, πρέπει, σε περίπτωση ανάπτυξης της χώρας, να αναπροσαρμοστεί προς τα επάνω. Επίσης, κύριε Υπουργέ, το Συμβούλιο Άμυνας είναι γνωμοδοτικό όργανο. Καλό είναι το όργανο το οποίο θα αποφασίζει να είναι το ΚΥ.Σ.Ε.Α. και στις εισηγήσεις τις οποίες θα κάνει το Σ.ΑΜ. προς εσάς, πρέπει να λαμβάνεται σοβαρά υπόψη η άποψη των Διοικητικών Συμβουλίων των Ταμείων.

Επίσης, θέλω να επισημάνω ότι το άρθρο 36 που αναφέρεται στον Ο.Σ.Μ.Α.Ε.Σ., κινείται προς τη σωστή κατεύθυνση και αυτό πρέπει να γίνει και για τον Α.Ο.Ο.Α., κύριε Υπουργέ, γιατί προ τριετίας ψηφίστηκε ένας νόμος για την ανάπτυξη του Α.Ο.Ο.Α., πλην όμως πέρασαν τρία χρόνια και δεν έχει γίνει τίποτα. Άρθρο 41, σχετικά με τη Μονάδα Εσωτερικού Ελέγχου, τασσόμαστε αναφανδόν υπέρ της συστάσεως και θεωρούμε ότι πρέπει να επανδρωθεί από στελέχη όλων των Κλάδων των Ενόπλων Δυνάμεων με άμεμπτο ήθος, επαγγελματισμό και ανιδιοτελή προσφορά.

Σε ό,τι, δε, αφορά στη συνεργασία με τα Ανώτατα Εκπαιδευτικά Ιδρύματα, βεβαίως και είμαστε υπέρ της συνεργασίας αυτής, διότι προάγει την επιστημονική κατάρτιση των συναδέλφων, των εν ενεργεία, αλλά και των εν αποστρατεία Αξιωματικών και όπου στο νόμο αναφέρετε στελέχη Ενόπλων Δυνάμεων, καλό είναι, κύριε Υπουργέ, να περιλαμβάνετε και τους εν αποστρατεία Αξιωματικούς. Κατ΄ ιδίαν μας έχετε πει ότι δεν μας ξεχωρίζετε, αλλά καλό είναι να φαίνεται κιόλας. Σας ευχαριστώ πάρα πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Δανιά. Τον λόγο έχει ο κ. Σπυρίδων Καβούρης.

ΣΠΥΡΙΔΩΝ ΚΑΒΟΥΡΗΣ (Αντιπτέραρχος ε.α. - Πρόεδρος της Ένωσης Απόστρατων Αξιωματικών Αεροπορίας): Κύριε Πρόεδρε της Επιτροπής, κύριε Υπουργέ, κυρίες και κύριοι Βουλευτές, καλησπέρα σας. Θα ήθελα να σας ευχαριστήσω για την πρόσκληση, για τη δυνατότητα να εκθέσω ενώπιόν σας τις θέσεις, τις προτάσεις και την αγωνία των μελών της Ένωσης. Η πατρίδα μας βιώνει τη μεγαλύτερη οικονομική κρίση στη μεταπολεμική της ιστορία που, κατά την άποψη πολλών, ο σκοπός και τα αίτιά της είναι δυσδιάκριτα και, δυστυχώς, τα βάρη μονομερώς κατανεμημένα. Οι Ένοπλες Δυνάμεις πλήττονται καθημερινά και η επιχειρησιακή τους ικανότητα μειώνεται, τόσο λόγω της καταρράκωσης του ηθικού των στελεχών από τις διαρκείς επώδυνες εκφάνσεις των μνημονίων όσο και λόγω των σημαντικότατων περικοπών στον τομέα των εξοπλισμών.

Κύριε Υπουργέ, όπως ασφαλώς γνωρίζετε, η Πολεμική Αεροπορία είναι κατεξοχήν τεχνολογικό Όπλο, στο οποίο οι απόφοιτοι των υφιστάμενων Σχολών της Πολεμικής Αεροπορίας και προσεχώς οι απόφοιτοι της νέας Σχολής, καλούνται μετά από την απαιτούμενη εκπαίδευση να συντηρήσουν και να εγγυηθούν την υψηλή διαθεσιμότητα αεροσκαφών τέταρτης γενιάς, αλλά και τον χειρισμό οπλικών συστημάτων υψηλής τεχνολογίας. Συνεπώς, θα πρέπει να τους παρέχεται η ύψιστη δυνατή εκπαίδευση, προκειμένου ν’ ανταπεξέλθουν με επιτυχία στον κυρίαρχο στόχο της Πολεμικής Αεροπορίας, δηλαδή να συντηρήσουν με απόλυτο επαγγελματισμό το αεροσκάφος, με το οποίο ο χειριστής θα εκτελέσει με επιτυχία την αποστολή του. Γι' αυτό τον λόγο, οι δεσμοί των χειριστών και των τεχνικών είναι άρρηκτα δεμένοι μεταξύ τους.

Σας καλώ, λοιπόν, να μελετήσετε με μεγάλη προσοχή τις προτάσεις και τις θέσεις των τριών Σχολών των αποφοίτων Α.Σ.Σ.Υ. της Πολεμικής Αεροπορίας, προτάσεις και θέσεις που έχουν υιοθετηθεί με ομόφωνη απόφαση του Δ.Σ. της Ένωσης. Επίσης, καλούμε να εξασφαλισθεί άμεσα, όπως κατ' επανάληψη, κύριε Υπουργέ, έχετε υποσχεθεί, η εξαίρεση των ειδικών μισθολογίων από την υπαγωγή στον ΕΦΚΑ.

Σύμφωνα με τις διατάξεις του νόμου περί ιεραρχίας και προαγωγών των Ενόπλων Δυνάμεων, οι Αξιωματικοί μετά την αποστρατεία τους εγγράφονται στα στελέχη της εφεδρείας, διατηρώντας τοιουτοτρόπως την εσαεί ιδιότητα του στρατιωτικού, οι οποίοι σε περίπτωση ανάγκης θα κληθούν να αντιμετωπίσουν πιθανή απειλή μαζί με τους εν ενεργεία συναδέλφους. Συνεπώς, η υπαγωγή στον ΕΦΚΑ, τυγχάνει παράνομη, αντισυμβατική και αντίκειται στις αρχές της χρηστής διοίκησης.

Τελειώνοντας, θα ήθελα να συμπληρώσω ότι το κύρος των Ενόπλων Δυνάμεων έχει καταρρακωθεί σε μεγάλο βαθμό με τους απαξιωτικούς χαρακτηρισμούς εναντίον μας, όπως αντιπαραγωγικοί, αυτιστικοί από ορισμένους πολιτικούς. Όμως, τα στελέχη των Ενόπλων Δυνάμεων δεν πτοήθηκαν και πτοούνται, συνέχισαν και συνεχίζουν να προσφέρουν αγόγγυστα τα μέγιστα για την πατρίδα μας. Επιβάλλεται, όμως, να τους δώσετε πίσω την αξιοπρέπεια και την αξιοσύνη που τους αξίζει και τους ανήκει. Μην τους τάζετε, αν δεν μπορείτε να τα υλοποιήσετε. Απλά φροντίστε να υλοποιήσετε όλα αυτά που κατά καιρούς έχετε υποσχεθεί. Τότε και μόνο τότε το πολιτικό σύστημα εν γένει θα επανακτήσει την χαμένη αξιοπιστία και όλοι μαζί οι Έλληνες θα καταφέρουμε να ξεπεράσουμε όλες τις σημερινές δυσκολίες.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Κούτρας.

ΙΩΑΝΝΗΣ ΚΟΥΤΡΑΣ (Πρόεδρος του Επιστημονικού Συλλόγου Μηχανικών Αεροπορίας): Ευχαριστούμε για την πρόσκληση εκ μέρους του Επιστημονικού Συλλόγου Μηχανικών Αεροπορίας όπου μέλη είναι εν ενεργεία και εν αποστρατεία Μηχανικοί Αξιωματικοί της Πολεμικής Αεροπορίας, απόφοιτοι του Τμήματος Μηχανικών της Σχολής Ικάρων (Σ.Μ.Α.) με μια από τις μεγαλύτερες βάσεις εισαγωγείς στα Ανώτατα Εκπαιδευτικά Ιδρύματα. Στο θέμα το οποίο θα αναφερθώ αφορά στην προτεινόμενη από τον ΕΣΜΑ τροποποίηση στο παρόν νομοσχέδιο για την άρση της διαχρονικής ανισότητας που από αστοχία εισήγαγε ο νομοθέτης, για την αρχική τάξη και θέση των Αξιωματικών Μηχανικών αποφοίτων Σ.Μ.Α. της Πολεμικής Αεροπορίας, σε σχέση και αντιστοιχία με τους Αξιωματικούς Μηχανικούς του Στρατού Ξηράς και του Πολεμικού Ναυτικού, για το οποίο ήδη έχω αποστείλει σχετικό υπόμνημα προς ενημέρωσής σας, μέσω της Γραμματείας της Επιτροπής.

 Οι Αξιωματικοί Μηχανικοί της Πολεμικής Αεροπορίας είναι η αντίστοιχη ειδικότητα των Αξιωματικών Μηχανικών του Πολεμικού Ναυτικού και συναφείς με τους Αξιωματικούς Μηχανικούς και Διαβιβαστές του Στρατού Ξηράς. Στο Στρατό Ξηράς και το Πολεμικό Ναυτικό έχει ρυθμιστεί το θέμα της αρχαιότητας για τους Αξιωματικούς Μηχανικούς αποφοίτους Σχολής Ευελπίδων και Σχολής Ναυτικών Δοκίμων. Ειδικά για το Πολεμικό Ναυτικό η ρύθμιση του θέματος έγινε το 2010, χωρίς αντίστοιχη πρόβλεψη για τους Μηχανικούς της Πολεμικής Αεροπορίας, με αποτέλεσμα να υφίσταται διάκριση και ανισότητα σε βάρος τους. Ένα μικρό παράδειγμα θα σας δώσω, για να γίνει αντιληπτό. Ο υποφαινόμενος Κούτρας είναι Σμηναγός στο ΓΕΕΘΑ. Ο κ. Δανέλλης είναι Ανθυποπλοίαρχος Μηχανικός και ο κ. Κατσίκης είναι Υπολοχαγός του Μηχανικού του Στρατού. Τον επόμενο χρόνο που ο κ. Δανέλλης γίνεται Υποπλοίαρχος αυτομάτως γίνεται αρχαιότερος από εμένα και μου λέει «Γιαννάκη πήγαινε στο δίπλα γραφείο, για να καθίσω εγώ, επειδή είμαστε και φίλοι». Την επόμενη χρονιά που ο κ. Κατσίκης προάγεται στο βαθμό του Λοχαγού, γίνεται αρχαιότερος από τον υποφαινόμενο, αλλά παραμένει νεότερος από τον κ. Δανέλλη, λόγω του ότι ο νόμος το προβλέπει. Και τον επόμενο χρόνο που εγώ θα γίνω Υποσμηναγός, θα γίνω πάλι από αυτούς αρχαιότερος. Από το βαθμό του Ανθυποσμηναγού στην Πολεμική Αεροπορία μέχρι το βαθμό του Σμηνάρχου θα αλλάξουμε 11 φορές ιεραρχία και αν πάμε στον βαθμό του Ταξίαρχου άλλες δύο στο βαθμό του Πτεράρχου, άλλες δύο και πάμε στο διηνεκές.

Σε ό,τι αφορά στις επιτροπές. Γίνεται η αλλαγή, άρα καινούργιες διαταγές, αλλαγές και νόμοι. Άρα τι θα κάνουμε; Πολύ περισσότερο στις Πρεσβείες ή οπουδήποτε αλλού τύχει ένας συνάδελφος Αντισμήναρχος Μηχανικός με έναν Αντισμήναρχο του Ναυτικού, μπορεί να γίνει Σμήναρχος νωρίτερα. Τότε τι γίνεται; Το πρόβλημα παραμένει. Εδώ το θέμα είναι και η εμπειρία μεταξύ της αλλαγής, αλλά και καθ’ όσων η εμπειρία αποκτάται και δεν μεταφέρεται και δε διδάσκεται. Η συγκεκριμένη ανισότητα είναι μοναδική και δεν συναντάται ούτε στους κανονισμούς και τις διατάξεις λειτουργίας τους και συμμαχικών στρατών, στους οποίους οι μεταξύ των Αξιωματικών ιδίας προέλευσης ισχύουσας αρχαιότητα, καθορίζεται από το χρόνο κτήσεις του βαθμού. Φυσικά διερωτώμαι, γιατί ενώ στη Σχολή Ικάρων η αρχαιότητα των μαθητών μέχρι και την αποφοίτηση είναι αντίστοιχη με την τάξη τους, ανεξάρτητα με την ειδικότητα, όταν αποφοιτούν και γίνουν Αξιωματικοί η αρχαιότητα αλλάζει.

Τελειώνοντας, θέλω να σας καταστήσω σαφές ότι με την προτεινόμενη δίκαιη ρύθμιση της αρχαιότητας των Μηχανικών της Πολεμικής Αεροπορίας προελεύσεως Σχολής Ικάρων, εφαρμόζεται απλά η ισονομία, όπως προβλέπεται και από Σύνταγμα. Δεν επηρεάζεται το επιχειρησιακό κομμάτι των Ενόπλων Δυνάμεων και φυσικά δεν επιβαρύνεται καθόλου ο κρατικός Προϋπολογισμός. Σας καλούμε, κύριε Υπουργέ και κύριοι βουλευτές, μέλη της Επιτροπής να αποδεχτείτε το υπόμνημά μας για νομοτεχνική βελτίωση επί του παρόντος νομοσχεδίου. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Υπουργός.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ελένη Αυλωνίτου, Βάλια Βαγιωνάκη, Γεώργιος Βαρεμένος, Γιάννης Δέδες, Δημήτριος Εμμανουηλίδης, Γεώργιος Καίσας, Χρήστος Καραγιαννίδης, Καρά Γιουσούφ Αιχάν, Νίνα Κασιμάτη, Παναγιώτα Κοζομπόλη, Μουσταφά Μουσταφά, Συμεών Μπαλλής, Γιώργος Ντζιμάνης, Δημήτρης Ρίζος, Δημήτριος Μπαξεβάνης, Ιωάννης Θεωνάς, Ελένη Σταματάκη, Αφροδίτη Σταμπουλή, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Βασίλης Τσίρκας, Σοφία Βούλτεψη, Αθανάσιος Δαβάκης, Αναστάσιος Δημοσχάκης, Αθανάσιος Καββαδάς, Ιωάννης Κεφαλογιάννης, Θεοδώρα (Ντόρα) Μπακογιάννη, Νικόλαος Παναγιωτόπουλος, Κωνσταντίνος Τσιάρας, Αντώνιος Γρέγος, Νικόλαος Κούζηλος, Χρήστος Παππάς, Οδυσσέας Κωνσταντινόπουλος, Ανδρέας Λοβέρδος, Λιάνα Κανέλλη, Σπυρίδων Δανέλλης, Σπυρίδων Λυκούδης, Δημήτριος Καμμένος, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Το ερώτημα που δημιουργείται είναι ότι στη διοίκηση ο Διοικητής είναι Ιπτάμενος, ο Υποδιοικητής είναι Μηχανικός.

ΙΩΑΝΝΗΣ ΚΟΥΤΡΑΣ (Προέδρος του Επιστημονικού Συλλόγου Μηχανικών Αεροπορίας): Ο Υποδιοικητής παραμένει ιπτάμενος στις Πτέρυγες, ο Διευθυντής Υποστήριξης είναι Μηχανικός.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Την πρόταση την είδα. Το θέμα είναι πώς μπορούμε να διασφαλίσουμε το να μην υπάρχει πρόβλημα μεταξύ ιπταμένων και Μηχανικών. Δηλαδή η θέση Υποδιοικητού - Διοικητού. Το αντιλαμβάνομαι σε σχέση με την ίδια διακλαδικότητα.

ΙΩΑΝΝΗΣ ΚΟΥΤΡΑΣ (Προέδρος του Επιστημονικού Συλλόγου Μηχανικών Αεροπορίας): Δεν υπάρχουν τέτοια προβλήματα στην Αεροπορία, γιατί Διοικητής και Υποδιοικητής είναι τέτοιες σειρές και με αντίστοιχα με τον Διευθυντή Υποστήριξης, γιατί αυτός είναι ο αρχαιότερος Μηχανικός σε μια Πτέρυγα, που δεν υπάρχει αλληλοεπικάλυψη.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Εγώ θα σας παρακαλέσω αύριο να έρθετε να δούμε ακριβώς παραδείγματα, γιατί είναι ένα θέμα, το οποίο αφορά διαφορά γνώμης μεταξύ της διοίκησης της ιεραρχίας και δικής σας. Εγώ καταλαβαίνω ότι έχετε δίκιο. Αντιλαμβάνομαι ότι σε επιτροπές και ιδίως στις διακλαδικές έναντι των άλλων Σωμάτων έχει υποστεί μια αδικία, αλλά πρέπει να δούμε το θέμα της διοίκησης, στο οποίο αναφέρει η ηγεσία, τη διοίκηση της Μοίρας. Εάν εκεί μπορούμε να βρούμε μια λύση.

Θα σας παρακαλέσω, ελάτε με τον Σύλλογο να το δούμε πρωί πρωί, για να δούμε τι θα κάνουμε.

ΙΩΑΝΝΗΣ ΚΟΥΤΡΑΣ (Προέδρος του Επιστημονικού Συλλόγου Μηχανικών Αεροπορίας): Μάλιστα.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Ντούβλης.

ΗΛΙΑΣ ΝΤΟΥΒΛΗΣ (Γενικός Γραμματέας του Συλλόγου Αποφοίτων Σχολής Υπαξιωματικών Διοικητικών Αεροπορίας): Κύριε Πρόεδρε, κύριε Υπουργέ, κυρίες και κύριοι βουλευτές, καλησπέρα σας. Εκπροσωπώντας 2.500 και πλέον αποφοίτους στα 64 χρόνια λειτουργίας της Σ.Ι.Ρ. και με εντολή του Προέδρου, Ταξίαρχου εν αποστρατεία, κ. Ρούσσου Γεώργιου, θα σας εκθέσω τις πάγιες θέσεις και προτάσεις μας επί των διατάξεων του νομοσχεδίου. Ενός νομοσχεδίου, του οποίου σημαντικό μέρος των προτεινόμενων διατάξεων, επηρεάζει τόσο την υφιστάμενη λειτουργία των ανωτέρων Στρατιωτικών Σχολών Υπαξιωματικών της Πολεμικής Αεροπορίας, στο εξής Α.Σ.Σ.Υ. όσο και τους αποφοίτους αυτών.

Ενός νομοσχεδίου ακόμη που με τα τέσσερα πρώτα άρθρα του παύει την 70χρονη λειτουργία των τριών Σχολών Υπαξιωματικών Σ.Τ.Υ.Α., Σ.Υ.Δ. και Σ.Ι.Ρ. Ενός νομοσχεδίου, τέλος, που επιχειρεί να ισοπεδώσει τη σαφή από δεκαετίες ιεραρχική διάκριση των αποφοίτων Α.Σ.Σ.Υ. έναντι των συναδέλφων, των Αξιωματικών μη προελεύσεως παραγωγικών Σχολών. Λόγω του περιορισμένου χρόνου θα επικεντρωθούμε σε δύο κεφάλαια του νομοσχεδίου, ενώ για τα υπόλοιπα, καταθέσαμε, ήδη σχετικό υπόμνημα.

Στο πρώτο κεφάλαιο που αναφέρεται στην ίδρυση της νέας Σχολής με το διακριτικό τίτλο Σ.Μ.Υ.Α. και την ταυτόχρονη διάλυση των ιστορικών Σχολών Σ.Τ.Υ.Α., Σ.Υ.Δ., Σ.Ι.Ρ, αγνοώντας επιδεικτικά ίσως ότι κάθε προαναφερθείσα Σχολή, αποτελεί όλα αυτά τα χρόνια μια αυτόφωτη Ακαδημία ανάδειξης μικρών ηγητόρων. Έναν συναισθηματικό φάρο 13.000 και πλέον συναδέλφων μας, που ακόμα και σήμερα φωτίζει τα βήματά τους. Ειλικρινά, δεν φανταζόμαστε ότι θα μπορούσα ποτέ να υπάρξει πολιτική ή στρατιωτική αρχή που θα πρότεινε την διαγραφή τους με μία μονοκονδυλιά. Διότι με την κατάργησή τους, επιχειρούν να σβήσουν ένα κομμάτι της λαμπρής ιστορίας της Πολεμικής μας Αεροπορίας. Επιχειρούν, επίσης, χωρίς βέβαια να το καταφέρουν, να διαγράψουν από την καρδιά και την ψυχή των χιλιάδων αποφοίτων την πρώτη νιότη τους, την αφετηρία της στρατιωτικής τους σταδιοδρομίας.

Δεν θα μπορούσαμε, επίσης, να φανταστούμε αντίστοιχη διάλυση της ιστορικής Σχολής Ικάρων και την μετονομασία της π.χ. σε Σχολή Αξιωματικών Αεροπορίας με αντίστοιχους τομείς τον επιχειρησιακό και τεχνικό. Προτείνουμε, λοιπόν, ευθέως την άμεση απόσυρση του πρώτου κεφαλαίου του νομοσχεδίου, προκειμένου να ανασυνταχθεί πλήρως και να συμπληρωθεί με την αναφερόμενη στην Αιτιολογική Έκθεση αναβάθμιση της Σχολής. Διαφορετικά, αντιπροτείνουμε τα κατωτέρω:

Πρώτον, η ονομασία της νέας Σχολής να είναι Στρατιωτικό Τεχνολογικό Εκπαιδευτικό Ίδρυμα Πολεμικής Αεροπορίας. Δεύτερον, για λόγους καθαρά διατήρησης της ιστορίας και παράδοσης των ενοποιούμενων και όχι καταργούμενων ή διαλυόμενων Σχολών, στις κατευθύνσεις της ενιαίας Σχολής να δοθούν τα ιστορικά ονόματα αυτών, όπως προαναφέρθηκαν από τους αδελφούς συλλόγους αποφοίτων.

Τρίτον, στην παρεχόμενη εκπαίδευση να προστεθεί και η πτητική εκπαίδευση. Θεωρούμε εδώ ότι πρόκειται περί αβλεψίας. Στην κατεύθυνση διοικητικής και εφοδιαστικής υποστήριξης να προστεθεί και η οικονομική υποστήριξη. Και εδώ θεωρούμε ότι πρόκειται περί αβλεψίας. Τέταρτον, να ρυθμιστεί νομοθετικά η ισοτιμία των πτυχίων αποφοίτων Α.Σ.Σ.Υ. με τα αντίστοιχα των Τεχνολογικών Εκπαιδευτικών Ιδρυμάτων.

Πέμπτον, οι ευδοκίμως αποφοιτούντες σπουδαστές που σημειωτέον εισέρχονται σε αυτήν με 17.500 – 19.300 μόρια να ονομάζονται Επισμηνίες της αντίστοιχης κατεύθυνσης ειδικότητας.

Στο τέταρτο κεφάλαιο περί υπηρεσιακών μεταβολών των στελεχών προτείνουμε πρώτον, καταληκτικός βαθμός των αποφοίτων Α.Σ.Σ.Υ. να είναι αυτός του Σμηνάρχου για τους μη κατόχους πτυχίου ΑΕΙ ή ΤΕΙ και του Ταξιάρχου σε όσους καθίστανται πτυχιούχοι Σχολών ΑΕΙ, ΤΕΙ. Αντίστοιχη άλλωστε πρόταση υφίστανται στο συζητούμενο νομοσχέδιο για τους δικαστικούς γραμματείς και τους στρατιωτικούς ιερείς. Δεύτερον, οι Αξιωματικοί που προέρχονται από Α.Σ.Σ.Υ. να συνεχίσουν να είναι αρχαιότεροι των ομοιόβαθμων συναδέλφων Αξιωματικών προελεύσεως μη παραγωγικών Σχολών.

Κύριε Πρόεδρε της Επιτροπής, κύριε Υπουργέ, κυρίες και κύριοι Βουλευτές, τελειώνοντας σας μεταφέρω την αγωνία, αλλά και την οργή των αποφοίτων Α.Σ.Σ.Υ. της Πολεμικής μας Αεροπορίας στην προοπτική κατάργησης της 70ης ιστορίας των Σχολών μας και ευελπιστούμε ότι θα πρυτανεύσει η λογική, ώστε με τις κατάλληλες και ενδεδειγμένες νομοθετικές ρυθμίσεις οι Α.Σ.Σ.Υ. των Ενόπλων Δυνάμεων και οι απόφοιτοι αυτών να αναβαθμιστούν ουσιαστικά προς όφελος των ιδίων των Ενόπλων Δυνάμεων και της πατρίδας.

Κύριε Υπουργέ, μην συνδέσετε το όνομά σας με τη διάλυση των ιστορικών αυτών Σχολών για την δήθεν εξοικονόμηση λίγων ευρώ, που αποτελούν σταγόνα στον ωκεανό του προϋπολογισμού του ΥΠ.ΕΘ.Α.. Οι απόφοιτοι Σ.Τ.Υ.Α., Σ.Υ.Δ. και Σ.Ι.Ρ. δεν θα το συγχωρήσουν ποτέ σε κανέναν. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Ντούβλη. Τον λόγο έχει ο κ. Κοσμάς Βούρης, Γενικός Διευθυντής της Γενικής Διεύθυνσης Αμυντικών Εξοπλισμών και Επενδύσεων (ΓΔΑΕΕ).

ΚΟΣΜΑΣ ΒΟΥΡΗΣ (Γενικός Διευθυντής της Γενικής Διεύθυνσης Αμυντικών Εξοπλισμών και Επενδύσεων (ΓΔΑΕΕ): Κύριε Πρόεδρε, κύριε Αναπληρωτή Υπουργέ, κυρίες και κύριοι Βουλευτές, πριν την υποβολή των αιτιολογικών θέσεων του Υπουργείου για τα σημεία του εξεταζόμενου σχεδίου νόμου, που αφορούν στη Γενική Διεύθυνση Αμυντικών Επενδύσεων και Εξοπλισμών θα επιθυμούσα να επισημάνω τα παρακάτω τρία σημεία, πάνω στα οποία βασίζονται όλες οι προτεινόμενες αλλαγές.

Πρώτο σημείο. Η εν συνεχεία τεχνική και λογιστική υποστήριξη ή Follow On Support, όπως θα την έχετε ακούσει αλλιώς, ενός αμυντικού υλικού ή οπλικού συστήματος που έχουν προμηθευτεί οι Ένοπλες Δυνάμεις είναι κεφαλαιώδους σημασίας για το Υπουργείο και τους τρεις Κλάδους, γιατί πάνω στην υποστήριξη αυτή βασίζεται η ικανότητα των Κλάδων να διατηρούν υψηλή διαθεσιμότητα των επιχειρησιακών Μέσων και κατ’ επέκταση να εκτελούν αποτελεσματικά την αποφυγή τους. Δεύτερο σημείο. Είναι ανάγκη να μπορούν οι Κλάδοι να εφαρμόζουν από μόνοι τους χωρίς την παρέμβαση της ΓΔΑΕΕ προμήθειες αμυντικού υλικού χαμηλής αξίας, μέχρι 418 χιλιάδες ευρώ, που επιτρέπει η Ευρωπαϊκή Ένωση για την κάλυψη επιτακτικών αναγκών τους, όπως ελαστικά αεροσκαφών, τέλματα των ερπηστριοφόρων, μπαταρίες ναρκών, τορπιλών κ.λπ.. Μια έννοια, για να αντιληφθούμε. Τρίτο σημείο. Το ΥΠ.ΕΘ.Α. προσπαθεί αγωνιωδώς να εξεύρει πρόσθετους πόρους, για να υποστηρίξει την κάλυψη των επιχειρησιακών αναγκών των Κλάδων σε αμυντικά υλικά στην παρούσα περίοδο των δημοσιονομικών περιορισμών. Μια δίκαιη, λοιπόν, διαφανής και ακίνδυνη, για τα δημοσιονομικά του Κράτους λύση είναι να εγγράφονται ως πρόσθετο ποσό υπερβάλλον, δηλαδή, του κάθε φορά ισχύοντος προϋπολογισμού, που εκχωρεί το Υπουργείο Οικονομικών στο ΥΠ.ΕΘ.Α., κάθε ποσόν που εξασφαλίζεται μέσω εκποιήσεων και εξωδικαστικών συμβιβασμών.

Τώρα, επί της ουσίας των τροπολογιών, αναφέρω τα ακόλουθα. Στο άρθρο 31 που έχετε στο σχέδιο νόμου στα χέρια σας επέρχονται οι παρακάτω αλλαγές στο κύριο μέρος του νόμου 3978. Στο άρθρο 4 που αφορά στη Follow On Support η αναθέτουσα αρχή πλέον είναι υποχρεωμένη ταυτόχρονα με τη σύναψη της κύριας σύμβασης να συνάψει και Σύμβαση Εν Συνεχεία Υποστήριξης και όχι δυνητικά, όπως αναφέρει ο παρόν νόμος 3978. Επίσης, έχει τη δυνατότητα η αναθέτουσα αρχή να συνάψει Σύμβαση Εν Συνεχεία Υποστήριξης και με τρίτο οικονομικό φορέα, εφόσον εξασφαλίσει επωφελέστερους όρους.

Στο άρθρο 5, η ΓΔΑΕE δεν θα εμπλέκεται πλέον με τη σύναψη συμβάσεων που αφορούν στο τρίτο μέρος του ισχύοντος νόμου, τα 418 χιλιάρικα.

Το άρθρο 6 τροποποιείται ως προς τις αρμοδιότητες των Γενικών Επιτελείων, ώστε να διενεργούν διαδικασίες προμηθειών του τρίτου μέρους του ισχύοντος νόμου.

Στο άρθρο 7 επέρχονται οι ακόλουθες αλλαγές: στη παρ. 3 η Επιτροπή Αξιολόγησης Προσφυγών προσδιορίζεται πλέον από τη φράση «του οικείου φορέα», επειδή μπαίνουν και άλλοι μέσα, έτσι ώστε σε περίπτωση διενέργειας των ιδίων τρίτου μέρους να μπορεί κάθε φορέας να συγκροτεί τη δική του Επιτροπή.

Στο άρθρο 32 του σχεδίου νόμου τίθεται παράγραφος με την οποία δίνεται η δυνατότητα ενεργοποίησης υποπρογράμματος, σύμφωνα με το τρίτο μέρος, κατευθείαν στους Αρχηγούς των Γενικών Επιτελείων και όχι στον Υπουργό Εθνικής Άμυνας.

Το άρθρο 34 του νόμου αντικαθίσταται με το 107 και πλέον επιτρέπεται η πώληση, η ανταλλαγή ή η χρηματοδοτική μίσθωση στρατιωτικού εξοπλισμού των Ενόπλων Δυνάμεων, που χαρακτηρίζεται επιχειρησιακά μη αναγκαίος και τα χρήματα που εξασφαλίζονται από αυτή την πώληση πηγαίνουν over, πάνω στον αμυντικό προϋπολογισμό του Υπουργείου Εθνικής Άμυνας.

Τέλος, στο άρθρο 47 του σχεδίου νόμου τίθεται η παρ.1 με την οποία προβλέπεται πριν την ψήφισή του όσες διαδικασίες έχουν ξεκινήσει με τον νόμο 3978, συνεχίζουν με αυτό. Ακριβώς, η ίδια θέση ισχύει και για την παρ. 8 σε ό,τι αφορά, όμως, στις εκποιήσεις.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Ροζολής.

ΑΝΑΣΤΑΣΙΟΣ ΡΟΖΟΛΗΣ (Πρόεδρος του Συνδέσμου Ελλήνων Κατασκευαστών Αμυντικού Υλικού ΣΕΚΠΥ): Κύριε Πρόεδρε, κύριε Υπουργέ, κυρίες και κύριοι βουλευτές, ονομάζομαι Τάσος Ροζολής και εκπροσωπώ τον ΣΕΚΠΥ. Ο ΣΕΚΠΥ είναι ο Σύνδεσμος Ελλήνων Κατασκευαστών Αμυντικού Υλικού, μέλη μας είναι περίπου 140 εταιρείες, όλες σχεδόν κρατικές και ιδιωτικές, μεγάλες και μικρομεσαίες εταιρείες, που απασχολούν περίπου 12.000 άτομα και αποτελούν το σύνολο των ελληνικών εταιρειών, που παράγουν προϊόντα και παρέχουν υπηρεσίες, που αφορούν στο χώρο της Άμυνας. Σε ό,τι μας αφορά ως ΣΕΑΔΥ, ως εγχώρια αμυντική βιομηχανία, τα όσα αναφέρονται στο κεφάλαιο Ε, κρίνονται θετικά και προς τη σωστή κατεύθυνση. Προκειμένου να επιτευχθεί το καλύτερο δυνατό αποτέλεσμα τόσο για την εγχώρια αμυντική βιομηχανία, όσο και για τις Ένοπλες Δυνάμεις, θέλουμε να επισημάνουμε τα παρακάτω:

Άρθρο 31, Συμβάσεις εν Συνεχεία Υποστήριξης (Follow On Support). Είναι πολύ θετικό το ότι θα είναι υποχρεωτική η σύναψη συμβάσεων FOS συγχρόνως με τη σύναψη των κυρίων συμβάσεων. Η ανάληψη από την εγχώρια αμυντική βιομηχανία εν όλο ή εν μέρει της εν συνεχεία υποστήριξης των συστημάτων Ενόπλων Δυνάμεων είναι κρίσιμος στρατηγικός παράγοντας, τόσο για την επιβίωση και ανάπτυξη της αμυντικής βιομηχανίας όσο και για την εξασφάλιση της ασφάλειας εφοδιασμού των Ενόπλων Δυνάμεων, ειδικά σε καταστάσεις κρίσεων.

Όπως αναφέρεται και στην παρ.5 του άρθρου 31 πρέπει άμεσα να υπογραφεί η Εθνική Αμυντική Βιομηχανική Στρατηγική μέσω της οποίας θα κατοχυρωθεί η συμμετοχή της εγχώριας αμυντικής βιομηχανίας στις Follow On Support. Άρθρο 31, διενέργεια συμβάσεων από τα Γενικά Επιτελεία έως του ποσού των 400 χιλιάδων ευρώ. Κρίνεται θετικό το μέτρο αυτό, καταρχήν, διότι θα αποσυμφορήσει και θα επιταχύνει τις διαδικασίες, για την προμήθεια απαραίτητων υλικών και υπηρεσιών.

Θέλουμε να επισημάνουμε πάλι ότι από τη στιγμή που η συγκεκριμένη διαδικασία εξαιρείται από την Ευρωπαϊκή νομοθεσία, θεωρούμε ότι τα Γενικά Επιτελεία σε συνεργασία με τους θεσμικούς φορείς της εγχώριας αμυντικής βιομηχανίας θα εξαντλούν την δυνατότητα ικανοποίησης των αναγκών από την εγχώρια αγορά. Επίσης, και εδώ πάλι η υπογραφή και η ενεργοποίηση του κειμένου της εγχώριας αμυντικής βιομηχανικής στρατηγικής, μέσω του Εθνικού Συμβουλίου Εγχώριας Αμυντικής Βιομηχανίας, δίνει λύσεις στο παραπάνω πρόβλημα.

Άρθρο 34, αξιοποίηση μη επιχειρησιακά αναγκαίου στρατιωτικού εξοπλισμού των Ενόπλων Δυνάμεων. Είναι απαραίτητη η απλοποίηση των διαδικασιών, είναι προς σωστή κατεύθυνση. Είναι, όμως, απαραίτητο να διασφαλιστεί η συμμετοχή της εγχώριας αμυντικής βιομηχανίας στη συντήρηση, αναβάθμιση των υπό παραχώρηση υλικών. Δηλαδή, όχι να πουλάμε τα υλικά, όπως είναι, κοψοχρονιά, αλλά να προσπαθούμε να έχουμε προστιθέμενη αξία.

Κλασικό παράδειγμα, οι Ηνωμένες Πολιτείες Αμερικής, οι οποίες όποτε μας παρέχουν και μας παραχωρούν μεταχειρισμένο υλικό – πρόσφατα είχαμε την περίπτωση των ελικοπτέρων Chinook – το οποίο συντηρείται και αναβαθμίζεται και παραχωρείται από αμερικανικές εταιρείες, οι οποίες έχουν συμβάσεις με την Αμερικανική Κυβέρνηση. Μέσω της συμμετοχής της εγχώριας αμυντικής βιομηχανίας στην αναβάθμιση και συντήρηση των υπό παραχώρηση υλικών, θα επιτύχουμε συγχρόνως στήριξη στην προσπάθεια εξωστρέφειας της εγχώριας αμυντικής βιομηχανίας και την ικανοποίηση των οικονομικών και αμυντικών συμφερόντων της χώρας. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Ροζολή. Τον λόγο έχει ο κ. Γαργάλης Κωνσταντίνος.

ΚΩΝΣΤΑΝΤΙΝΟΣ ΓΑΡΓΑΛΗΣ (Μέλος Ε.Γ. της Εθνικής Συνομοσπονδίας Ατόμων με Αναπηρία): Κύριε Πρόεδρε, κύριε Υπουργέ, κυρίες και κύριοι Βουλευτές, θα σας αναφέρω επιγραμματικά τις προτάσεις και τις συμπληρώσεις επί των άρθρων του νομοσχεδίου που προτείνει η ΕΣΑμεΑ.

Στο άρθρο 25 «Μεταθέσεις στρατιωτικού προσωπικού», η φράση «επιμελούνται τέκνο με αναπηρία» προτείνουμε να αντικατασταθεί με τη φράση «γονείς ατόμου με αναπηρία» για την αποφυγή παρερμηνείας στην εφαρμογή του νόμου.

Στο άρθρο 35 «Χορήγηση εφάπαξ βοηθήματος ειδικών λογαριασμών αλληλοβοήθειας Στρατού, Ναυτικού και Αεροπορίας», στο εδάφιο γ΄ της παρ.3, προτείνουμε το ποσοστό αναπηρίας του μέλους της οικογένειας, να γίνει 67% και όχι 80%, δεδομένου ότι οι επιτροπές ΚΕΠΑ πλέον δίνουν χαμηλά ποσοστά αναπηρίας, ακόμη και σε βαριές κατηγορίες αναπηρίας, όπως η νοητική στέρηση, αυτισμός, σύνδρομο Down κ.λπ..

Στο άρθρο 4 «Ειδικές διατάξεις» κρίνουμε απαραίτητο τον εκσυγχρονισμό του Κανονισμού των Στρατιωτικών Σχολών, δεδομένου ότι παρατηρείται το φαινόμενο αποκλεισμού εκείνων των σπουδαστών, οι οποίοι κατά τη διάρκεια των σπουδών τους απέκτησαν αναπηρία ή χρόνια πάθηση. Ως εκ τούτου, ζητάμε να προστεθεί το άρθρο ως εξής: «Οι σπουδαστές των Στρατιωτικών Σχολών, οι οποίοι κατά τη διάρκεια των σπουδών τους απέκτησαν αναπηρία ή χρόνια πάθηση, προκειμένου να εξασφαλιστεί το εργασιακό μέλλον του σπουδαστή, τοποθετούνται σε θέσεις διοικητικού προσωπικού σε υπηρεσίες των Κλάδων ή του Υπουργείου Εθνικής Άμυνας».

Νομοθετικές ρυθμίσεις που κρίνεται απαραίτητο να συμπεριληφθούν στο εν λόγω νομοσχέδιο σχετικά με τον ν.1139/2011 (τεύχος Β) που αναφέρει στον ορισμό της αναπηρίας, αυτή δεν συνάδει με τις γενικές αρχές της Διεθνούς Σύμβασης για τα Δικαιώματα των Ατόμων με Αναπηρία, όπως και με τον ορισμό που υιοθετεί η ανωτέρω σύμβαση. Από τα ανωτέρω, από τη συγκεκριμένη σύμβαση, γίνεται αντιληπτό ότι η αναγκαιότητα της συμπαράστασης εταίρου προσώπου δεν αποτελεί καθοριστικό παράγοντα για την πιστοποίηση της αναπηρίας ενός ατόμου ούτε και για την αξιολόγηση του βαθμού αυτής. Ο ορισμός θα πρέπει να είναι ακριβώς, όπως ορίζεται στη σύμβαση που έχει ψηφισθεί, όπως σας είπα και πριν με το ν. 1139/2011 (τεύχος Β΄).

Το εδάφιο β΄ της παρ.2 του άρθρου 5 αναφορικά με την προτεραιότητα που δίδεται για τη στέγαση στελεχών σε οικήματα των Κλάδων των Ενόπλων Δυνάμεων, να συμπληρωθεί «όσοι έχουν σύζυγο ή παιδί άτομο με αναπηρία ή με δικαστική απόφαση έχουν την επιμέλεια ατόμου με αναπηρία, καθώς και αν είναι ανάδοχοι γονείς ατόμου με αναπηρία, για όσο χρόνο διαρκεί η αναδοχή ή ανήκουν οι ίδιοι στην κατηγορία των ΑμεΑ». Η ανωτέρω διάταξη κρίνεται απολύτως απαραίτητη, διότι αποτελεί αδικία να δίδεται προτεραιότητα για τον παραθερισμό σε όσους έχουν σύζυγο ή τέκνο με αναπηρία, αλλά όχι στα ίδια τα άτομα με αναπηρία. Για όσους στρατιωτικούς προστατεύουν άτομα με αναπηρία ισχύουν τα παρακάτω: Εφόσον έχουν σύζυγο ΑμΕΑ, καθώς και αυτοί που δεν είναι συζευγμένοι, αλλά με δικαστική απόφαση έχουν την επιμέλεια ατόμου με αναπηρία ή είναι ανάδοχοι γονείς ατόμων με αναπηρία, για όσο χρόνο διαρκεί η αναδοχή, απαλλάσσονται όλων των υπηρεσιών, καθώς επίσης και των ασκήσεων, εφόσον η απαλλαγή τους είναι δυνατή ως εκ της φύσεως των καθηκόντων τους και της ασκήσεως. Σε περίπτωση εφαρμογής κυλιόμενου ωραρίου, έχουν δικαίωμα επιλογής του χρόνου εργασίας.

Εφόσον έχουν τέκνο άτομο με αναπηρία ή με δικαστική απόφαση έχουν την επιμέλεια ατόμου με αναπηρία, καθώς και εάν είναι ανάδοχοι γονείς ατόμου με αναπηρία, για όσο χρόνο διαρκεί η αναδοχή, εκτελούν υπηρεσίες, που δεν απαιτούν διανυκτέρευση και σε περίπτωση που δεν υφίστανται τέτοιες, απαλλάσσονται και συμμετέχουν στις ασκήσεις, μόνο εάν αυτό επιβάλλεται και είναι αναγκαίο, ως εκ της φύσεως των καθηκόντων τους και της ασκήσεως. Στην περίπτωση των συζευγμένων στρατιωτικών τα εν λόγω ευεργετήματα, απολαμβάνει ο ένας εκ των δύο, κατά περίπτωση, και κατόπιν υποβολής σχετικής δήλωσης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Αζναουρίδης.

ΙΩΑΝΝΗΣ ΑΖΝΑΟΥΡΙΔΗΣ (Ταξίαρχος - Γενικός Διευθυντής Μετοχικού Ταμείου Στρατού): Κύριε Πρόεδρε, κύριε Αναπληρωτά Υπουργέ, κυρίες και κύριοι Βουλευτές, η αντιστροφή της δημογραφικής πυραμίδας και η διάσπαση της αναλογιστικής βάσης των φορέων κοινωνικής ασφάλισης, θέτει προβλήματα μακροχρόνιας βιωσιμότητας στο Ταμείο μας. Η ορθολογική αξιοποίηση της ακίνητης περιουσίας ανάγεται σε ζήτημα πρωταρχικής σημασίας. Ενόψει του σχεδίου νόμου διενεργήθηκαν συσκέψεις σε επίπεδο Δ.Σ. των Νομικών Προσώπων και για το κοινωφελές αποτέλεσμα, καταρχήν, υπάρχει μια συμφωνία των στελεχών των Δ.Σ. με το υπό ψήφιση σχέδιο νόμου. Η συμβατότητα της υφιστάμενης νομοθεσίας είναι το ζητούμενο, γι' αυτό έχουμε προτείνει κάποιες λεκτικές αναδιατυπώσεις σημείων, τις οποίες καταθέτω σαν υπόμνημα.

Πιο συγκεκριμένα, στο άρθρο 11 παρ. 4 γίνεται λόγος για σχέδιο διακήρυξης για το διαγωνισμό και για το σχέδιο της Σύμβασης. Στο σημείο αυτό η παρέμβαση είναι «να έχουν εγκριθεί προηγουμένως με απόφαση του Δ.Σ. του οικείου Ταμείου». Η δεύτερη παρέμβαση που γίνεται στο υπόμνημα είναι στο άρθρο 11, παρ.11, όπου γίνεται λόγος «για σύμφωνη γνώμη των μελών των Διοικητικών Συμβουλίων των Ταμείων», καθώς επίσης, στο άρθρο 11 παρ. 13 η παρέμβαση είναι «το αντάλλαγμα να καταβάλλεται ολόκληρο και να εισπράττεται από το Ταμείο».

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Αυτά γίνονται δεκτά, κύριε Αζναουρίδη. Θα τα αλλάξουμε όλα.

ΙΩΑΝΝΗΣ ΑΖΝΑΟΥΡΙΔΗΣ (Ταξίαρχος - Γενικός Διευθυντής Μετοχικού Ταμείου Στρατού): Ευχαριστώ, κύριε Υπουργέ. Θέλω να καταθέσω το υπόμνημα, αφενός, μεν δεσμευόμενος από τις αποφάσεις του Διοικητικού μου Συμβουλίου και αφετέρου, από την κοινή σύσκεψη, που έγινε σε διακλαδικό επίπεδο και για τα τρία Μετοχικά Ταμεία.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Βαζαίος.

ΝΙΚΟΛΑΟΣ ΒΑΖΑΙΟΣ (Αντιναύαρχος - Πρόεδρος του Μετοχικού Ταμείου Ναυτικού): Κύριε Πρόεδρε, κύριε Υπουργέ, κύριε Αναπληρωτά Υπουργέ, κυρίες και κύριοι Βουλευτές, δεν θα μακρηγορήσω με ένα δεδομένο, ότι η εξέταση του υπόψιν σχεδίου νόμου έγινε από κοινού με τα άλλα δύο Μετοχικά Ταμεία. Συμφωνήσαμε σε δύο μικρές παρεμβάσεις, που εκτιμάμε ότι πρέπει να γίνουν και ο κ. Υπουργός μας διαβεβαίωσε και πριν και τώρα μέσα στην αίθουσα, ότι θα γίνει αυτή η λεκτική παρέμβαση στο άρθρο 11 στις παρ. 4 και 11. Οπότε δεν έχω κάτι άλλο να προσθέσω. Συμφωνούμε και πιστεύουμε ότι θα βοηθήσει πολύ την αξιοποίηση της περιουσίας των Ταμείων.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, για να είμαι σαφής νομοτεχνικά, συμφωνούμε στις αλλαγές, λέγοντας, ότι «μετά τη διεξαγωγή του διαγωνισμού, θα τυγχάνει της εγκρίσεως του Δ.Σ.», δηλαδή, εσείς παίρνετε την τελική απόφαση, αλλά αφού γίνουν οι διαδικασίες, δηλαδή, ο διαγωνισμός. Διότι το θέμα είναι να μην εμπλέξουμε το Μετοχικό Ταμείο σε περίπτωση, που θέλουν να υποβληθούν ενστάσεις κ.λπ.., αλλά εσείς θα έχετε την τελική απόφαση.

ΝΙΚΟΛΑΟΣ ΒΑΖΑΙΟΣ (Αντιναύαρχος - Πρόεδρος του Μετοχικού Ταμείου Ναυτικού): Είναι ξεκάθαρο, διότι από τη διαδικασία, πριν γίνει ο διαγωνισμός, θα υπάρχει μια επικοινωνία.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Η επικοινωνία θα υπάρχει με τη συμμετοχή στο Ανώτατο Στρατιωτικό Συμβούλιο και στο τέλος δε, εσείς θα εγκρίνετε αν αποδέχεστε ή όχι.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Παπαδόπουλος.

ΜΙΧΑΗΛ ΠΑΠΑΔΟΠΟΥΛΟΣ (Αντιπτέραρχος - Πρόεδρος του Μετοχικού Ταμείου Αεροπορίας): Συμφωνούμε επί της αρχής με τις διορθώσεις τις οποίες τώρα υποβάλλαμε και εφόσον ληφθούν υπόψη, δεν υπάρχει κάτι άλλο από το Μετοχικό Ταμείο Αεροπορίας.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Σταθιά.

ΓΕΩΡΓΙΟΣ ΣΤΑΘΙΑΣ (Υποστράτηγος - Διευθυντής του Ταμείου Εθνικής Άμυνας): Κύριε Πρόεδρε, κύριε Υπουργέ, κύριε Αναπληρωτά Υπουργέ, κυρίες και κύριοι Βουλευτές, εν συντομία ως γνωστόν στο χώρο της Εθνικής Άμυνας οι φορείς, οι οποίοι με βάση το σκοπό ιδρύσεώς τους και την αποστολή τους, έχουν ως κύριο έργο τη διαχείριση και την αξιοποίηση της ακινήτου περιουσίας, είναι το Ταμείο Εθνικής Άμυνας – το οποίο είναι το μεγαλύτερο, «ειρήσθω εν παρόδω», δεδομένου του μεγάλου χαρτοφυλακίου που έχει – το Ταμείο Στόλου, (Τ.Ε.Σ.) και το Ταμείο Αεροπορικής Άμυνας (Τ.Α.Α.), βέβαια, παράλληλη ακίνητη περιουσία κατέχουν και τα αντίστοιχα Μετοχικά Ταμεία, αλλά πολύ μικρή. Στο χώρο του Υπουργείου Εθνικής Άμυνας και μέχρι, τουλάχιστον, στα μέσα του 2016, δεν υφίσταται μια ολοκληρωμένη στρατηγική όσον αφορά στην ορθολογιστική διαχείριση της ακινήτου περιουσίας των εποπτευομένων από το Υπουργείο φορέων. Απεναντίας, στη διαχείριση των ακινήτων διεξαγόταν αποσπασματικά υπό ενός εκάστοτε φορέα των αντίστοιχων Επιτελείων, γεγονός που συνδυαζόμενο με την έλλειψη ενιαίας στρατηγικής, οδήγησε στο καθεστώς δωρεάν παραχώρησης σημαντικών ακινήτων, ανενεργών κατά βάση στρατοπέδων, με ό,τι αυτό συνεπάγεται σε βάρος ιδιαίτερα των συμφερόντων του Τ.ΕΘ.Α..

Μια πρώτη προσπάθεια διαμόρφωσης κάποιας πολιτικής επί του θέματος της εκμετάλλευσης της ακινήτου περιουσίας, έχουν στα τέλη της δεκαετίας του 1990, όταν με τον ν.2745/1999 ιδρύθηκε η προσωρινή Υπηρεσία Αξιοποίησης Μετεγκατάστασης Στρατοπέδων, η γνωστή Υ.Α.Μ.Σ., με σκοπό την αξιοποίηση των χαρακτηρισθέντων τότε ανενεργών στρατοπέδων σε συνεργασία με την Τοπική Αυτοδιοίκηση. Με βάση τα αποτελέσματα από την 15ετή λειτουργία της Υ.Α.Μ.Σ., στην οποία έληξε ο χρόνος λειτουργίας της πέρυσι το Μάρτιο του 2015, θα μπορούσε σε ένα γενικό συμπέρασμα να λεχθεί ότι ο σκοπός για τον οποίο συγκροτήθηκε η εν λόγω υπηρεσία δεν επιτελέστηκε.

Η πρώτη σοβαρή προσπάθεια συγκρότησης και εφαρμογής μιας ολοκληρωμένης στρατηγικής ξεκινά στο χώρο του ΥΠ.ΕΘ.Α. στα μέσα του 2011, όταν με αφορμή την εμφανισθείσα δημοσιονομική κρίση, τα συμπεράσματα και τον απολογισμό της παρελθούσης 30ετίας και με βάση τις απαιτήσεις μιας σύγχρονης, δυναμικής, αναπτυξιακής πολιτικής, συμβατής με τις δημοσιονομικές απαιτήσεις, οι ανάγκες της χώρας μας τέθηκαν από πλευράς του Ταμείου Εθνικής Άμυνας, με την ενεργό υποστήριξη της εκάστοτε πολιτικής και στρατιωτικής ηγεσίας, η βάση ενός μακροπρόθεσμου στρατηγικού σχεδιασμού ορθολογιστικής αξιοποίησης ακινήτου περιουσίας τους, επ’ ωφέλεια τόσο των αναγκών του Στρατού όσο και ευρύτερα του κοινωνικού συνόλου.

Η προσπάθεια αυτή στηριζόμενη στην καθιέρωση της βασικής αρχής των υπέρ Τ.ΕΘ.Α. ανταποδοτικών ωφελημάτων, σε οποιαδήποτε διαδικασία αξιοποίησης ακινήτων του κι όχι της δωρεάν παραχώρησης που αποτελούσε, όπως προαναφέρθηκε, κυρίαρχο δόγμα μέχρι και τα τέλη της δεκαετίας του 2000, είχε μεταξύ των άλλων ως επίκεντρο τη συγκρότηση ενός ενιαίου, ευέλικτου, διακλαδικού φορέα διαχείρισης και αξιοποίησης ακινήτου περιουσίας των φορέων του Υπουργείου. Η βασική ιδέα του εν λόγω εγχειρήματος στηριζόταν στη συγχώνευση των υφισταμένων τριών Ταμείων του Τ.ΕΘ.Α., του Τ.Ε.Σ. και του Τ.Α.Α., σε έναν ενιαίο διακλαδικό φορέα, ο οποίος θα συγκροτείτο, όμως, στη βάση συμπερασμάτων αντίστοιχης οικονομοτεχνικής μελέτης βιωσιμότητας.

 Η διαδικασία συγκρότησης του ενιαίου φορέα, ατυχώς, δεν ακολούθησε τον προβλεπόμενο σε αντίστοιχες περιπτώσεις τρόπο ή την εκπόνηση, σε πρώτη φάση αντίστοιχης οικονομοτεχνικής μελέτης βιωσιμότητας και, στη συνέχεια, αναλόγως των συμπερασμάτων αυτής, στη συγκρότηση του ΠΟΠΣ, φορέα μέσω κατάρτισης ψήφισης αντιστοίχου νόμου. Απεναντίας, με την ψήφιση τον Φεβρουάριο του 2014 του ν.4250, άρθρο 18, ιδρύθηκε το Ενιαίο Ταμείο Εθνικής Άμυνας, όμως, χωρίς αντίκρισμα, δεδομένου ότι, όπως θα περιγραφεί στη συνέχεια, το άρθρο 18 δεν υπήρξε αποτέλεσμα οικονομοτεχνικής μελέτης βιωσιμότητας, αλλά επιβλήθηκε την πράξη στο πλαίσιο των τότε πολιτικών δρώμενων, με συνέπεια την εκδήλωση έντονων επιφυλάξεων από όλους τους φορείς και τα Επιτελεία και την παρέλευση ως εκ τούτου, άπρακτης της τεθείσας βάσης του ιδίου άρθρου, αποκλειστικής προθεσμίας των 12 μηνών, για την έκδοση του προβλεπόμενου σχετικού Προεδρικού Διατάγματος.

Στις αρχές του 2015 και μετά τη συντελεσθείσα κυβερνητική αλλαγή, διατυπώθηκε στις προγραμματικές δηλώσεις, κατά τον πλέον ξεκάθαρο τρόπο, η βασική κατεύθυνση και θέση του κ. Υπουργού, στο χώρο της διαχείρισης ακινήτου περιουσίας των εποπτευόμενων από το Υπουργείο φορέων, η οποία επικεντρωμένη στην ορθολογιστική αξιοποίησή της, επ’ ωφέλεια τόσο των αναγκών των Ενόπλων Δυνάμεων όσο και ευρύτερα του κοινωνικού συνόλου, αποτελεί βασικό πυλώνα και κατευθυντήριο στόχο της στρατηγικής του Υπουργείου στον τομέα αυτό.

 Η υλοποίηση της εν λόγω στρατηγικής, αποκρυσταλλωθείσα με την απόφαση του Συμβουλίου Άμυνας της 29ης Μαΐου 2015, συναρτήθηκε άμεσα με τη συγκρότηση εν τη πράξει μιας νέας ανεξάρτητης υπηρεσίας, της Υπηρεσίας Αξιοποίησης της Ακινήτου Περιουσίας των Ενόπλων Δυνάμεων, η Υ.Π.Α.Α.Π.Ε.Δ. – είναι το Κεφάλαιο Γ’ στα άρθρα 9 έως 16 του υπό ψήφιση σχεδίου νόμου – ως ενός νέου δυναμικού και ευέλικτου σχήματος στο χώρο του ΥΠ.ΕΘ.Α., ικανού για την αξιοποίηση κατά τον πλέον βέλτιστο τρόπο της ακίνητης περιουσίας των αντιστοίχων φορέων του ΥΠ.ΕΘ.Α., που έχουν στην ιδιοκτησία τους ακίνητα πάσης μορφής και ειδικότερα, αυτών που δεν χρησιμοποιούνται για στρατιωτικούς σκοπούς. Στο πλαίσιο, βέβαια, πάντα των αρχών που καθορίζει η στρατηγική του Υπουργείου στον τομέα αυτό και περιγράφεται στο υπό ψήφιση σχέδιο νόμου. Η δημιουργία της νέας αυτής ανεξάρτητης υπηρεσίας, η οποία θα λειτουργεί παράλληλα και σε στενή συνεργασία με τα υφιστάμενα Ταμεία εν είδει συντονιστικού οργάνου, συνεπάγεται τη διατήρηση της αυτοτελούς νομικής προσωπικότητας των Ταμείων, σύμφωνα με τους ιδρυτικούς τους νόμους και τη συνακόλουθη ματαίωση, τη σύσταση του Ενιαίου Ταμείου Εθνικής Άμυνας, μέσω κατάργησης του άρθρου 18 του ν. 4250/2014.

 Επιγραμματικά, εν κατακλείδι, η θέση μας, οι θέσεις του Ταμείου Εθνικής Άμυνας συνοψίζονται στα εξής: το υπό συζήτηση σχέδιο νόμου υπό τον τίτλο «Ρύθμιση θεμάτων αρμοδιότητας του Υπουργείου Εθνικής Άμυνας» και ειδικότερα σε ό,τι αφορά στο Κεφάλαιο Γ’ άρθρα 9 έως 16, με τα οποία ρυθμίζεται η σύσταση και λειτουργία της ΥΠ.Α.Α.Π.Ε.Δ., μας βρίσκει κατ’ αρχήν, σύμφωνους, δεδομένου ότι κινείται στο πλαίσιο της προαναφερθείσας στρατηγικής του Υπουργείου, περιθωριακής αξιοποίησης της ακίνητης περιουσίας των φορέων του Υπουργείου επ’ ωφέλεια τόσο των ιδίων των Ενόπλων Δυνάμεων και των στελεχών τους όσο και ευρύτερα του κοινωνικού συνόλου.

 Η ΥΠ.Α.Α.Π.Ε.Δ., υπό τη μορφή μιας διακλαδικής ολιγομελούς ανεξάρτητης υπηρεσίας, στελεχωμένη με κατάλληλο εξειδικευμένο προσωπικό, η οποία θα λειτουργεί παράλληλα με τα υφιστάμενα Ταμεία και σε στενή συνεργασία με αυτά, εν είδει δηλαδή, συντονιστικού οργάνου, αποτελεί απαίτηση των καιρών. Εκτιμάται δε, ότι θα αποτελέσει το δυναμικό και ευέλικτο εκείνο φορέα, ο οποίος θα μπορέσει να συμβάλει στην αξιοποίηση των μη επιχειρησιακώς αναγκαίων ακινήτων, κατά τον πλέον βέλτιστο τρόπο στο πλαίσιο πάντα της υφιστάμενης αναπτυξιακής στρατηγικής του Υπουργείου, στον τομέα αυτό. Τέλος, η εκπόνηση σε δεύτερο χρόνο του επιβαλλόμενου σε παρόμοιες περιπτώσεις κανονισμού λειτουργίας της θα συμπληρώσει ή διορθώσει τυχόν εμφανιζόμενες, στην παρούσα φάση, ατέλειες. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Δαρμής.

ΚΩΝΣΤΑΝΤΙΝΟΣ ΔΑΡΜΗΣ (Αρχιπλοίαρχος - Διευθυντής του Ταμείου Εθνικού Στόλου): Ευχαριστώ, κύριε Πρόεδρε. Είναι μεγάλη τιμή που μας καλέσατε να εκφέρουμε την άποψή μας για το σχέδιο νόμου που αφορά στη σύσταση Υπηρεσίας Αξιοποίησης της Ακίνητης Περιουσίας των Ενόπλων Δυνάμεων. Το Ταμείο Εθνικού Στόλου συμφωνεί με το σχέδιο νόμου που θα τεθεί υπό ψήφιση, καθώς θεωρείται ότι μπορεί να αξιοποιεί με αποτελεσματικότητα μέρος της περιουσίας του Ταμείου με τρόπους διαφανείς, δηλαδή, μέσω ηλεκτρονικών πλειοδοτικών διαγωνισμών. Η αξιοποίηση σε καμία περίπτωση δεν συνεπάγεται μεταβίβαση κυριότητας των ακινήτων. Το ελάχιστο καταβλητέο μίσθωμα στο 5% της αντικειμενικής αξίας, αποτελεί δικλίδα για το αντίτιμο που θα καταβάλλεται. Οι πόροι από την εκμετάλλευση των ακινήτων θα αποδίδονται στο οικείο Ταμείο, μέρος δε αυτών, δύνανται να ενισχύουν τον προϋπολογισμό του ΥΠ.ΕΘ.Α., γεγονός που εκπληρώνει την δήλωση της τελευταίας βούλησης των κληρονόμων του Τ.Ε.Σ., η οποία προστατεύεται.

Αποφασιστικό όργανο για την αξιοποίηση καθίσταται το Σ.ΑΜ., γεγονός που επίσης εξασφαλίζει ότι η περιουσία των Ενόπλων Δυνάμεων θα αξιοποιηθεί προς όφελός τους. Το αρμόδιο διοικητικό όργανο του Ταμείου έχει δικαίωμα διατύπωσης της γνώμης του επί των αποτελεσμάτων του διαγωνισμού εντός αποκλειστικής προθεσμίας είκοσι ημερών από την κοινοποίησή του. Ο Διευθυντής της ΥΠ.Α.Α.Π.Ε.Δ. και το προσωπικό της δεν επιτρέπεται να έχουν οποιαδήποτε σχέση εργασίας παρόμοιου αντικειμένου ή που να εναντιώνεται σε αυτό. Τα Ταμεία έχουν το δικαίωμα να το ελέγχουν και να διεκδικήσουν αποζημίωση για τυχόν παράβασή του, γεγονός που εξασφαλίζει τα συμφέροντα των Ταμείων. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Ντόνας.

ΓΕΩΡΓΙΟΣ ΝΤΟΝΑΣ (Σμήναρχος - Διευθυντής του Ταμείου Αεροπορικής Άμυνας): Ευχαριστώ, κύριε Πρόεδρε. Καταρχήν, συμφωνούμε με τη σύσταση της νέας υπηρεσίας αξιοποίησης των ακινήτων, καθότι ευελπιστούμε πως θα παρακαμφθούν αδυναμίες και προβλήματα στην εκμετάλλευση, διαχείριση και επένδυση της περιουσίας των Ταμείων. Επειδή ο σκοπός των τριών Ταμείων είναι παρεμφερής, δηλαδή, τα έσοδα διατίθενται αποκλειστικά για την άμυνα της χώρας, εκτιμούμε ότι μια υπηρεσία ασχολούμενη αποκλειστικά και μόνο με τη διαδικασία της αξιοποίησης θα έχει θετικά αποτελέσματα. Σε αυτό το εγχείρημα θα πρέπει όμως να υπάρξει και η συνδρομή άλλων υπηρεσιών, όπως είναι η Αρχαιολογική Υπηρεσία, η Δασική Υπηρεσία, καθότι ένας λόγος που αυτή τη στιγμή ακίνητα της Πολεμικής Αεροπορίας μεγάλης αξίας έμειναν ανεκμετάλλευτα, ενώ δίπλα έχουν χτιστεί βίλες και ξενοδοχεία. Σε αυτό έρχεται να προστεθεί και η ελλιπέστατη στελέχωση των Ταμείων, με ό,τι αυτό συνεπάγεται.

Επί του νομοσχεδίου έχουμε επισημάνει κάποιες αδυναμίες και ελλείψεις που χρήζουν βελτίωσης, προκειμένου να καταστεί λειτουργική η νέα υπηρεσία και θα καταθέσουμε κάποιο γραπτό υπόμνημα. Επισημαίνουμε ότι η διαγωνιστική διαδικασία έχει κάποιες ελλείψεις, όπως: Δεν προσδιορίζονται οι επιτροπές που θα διενεργήσουν το διαγωνισμό, τι γίνεται σε περίπτωση ενστάσεων, τι γίνεται σε περίπτωση αποτυχίας του διαγωνισμού εάν υπάρχει μοναδικός επενδυτής, δεν προβλέπεται κάποια διαπραγμάτευση και σε αυτό. Φρονούμε ότι πρέπει να προστεθεί εξουσιοδοτική διάταξη, ώστε με απόφαση του κ. Υπουργού να ρυθμίζεται κάθε λεπτομέρεια της διαγωνιστικής διαδικασίας.

Κύριε Υπουργέ, είπατε προηγουμένως ότι το αποτέλεσμα της διαγωνιστικής διαδικασίας για τα Μετοχικά Ταμεία θα εγκρίνεται από τα Δ.Σ. των Ταμείων. Αυτό θα ισχύει και για τα δικά μας τα Ταμεία; Υπάρχει κάποιο πρόβλημα με το θέμα αυτό, όπως, για παράδειγμα, ότι δίνεται εντολή στο Ταμείο να υπογράφει την σχετική σύμβαση ο εκπρόσωπός του, ο οποίος, δεν συμμετέχει σε καμία φάση της διαγωνιστικής διαδικασίας από την έναρξη του διαγωνισμού έως και την κατακύρωση του διαγωνισμού. Θεωρούμε ότι υπάρχει κάποιο νομικό κενό που εγκυμονεί κινδύνους.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ο εκπρόσωπος κάθε περιουσιακού στοιχείου, αν είναι του Μετοχικού Ταμείου Στρατού, σε όποιον ιδιοκτησιακά ανήκει το περιουσιακό στοιχείο του οποίου πάει προς αξιοποίηση, θα συμμετέχει σε όλες τις φάσεις στις συνεδριάσεις του Σ.ΑΜ.. Θα είναι ο εισηγητής, ο οποίος θα ξέρει και όλες τις λεπτομέρειες. Όταν έρθει το θέμα στο Σ.ΑΜ., στο Συμβούλιο Άμυνας, θα είναι πάντοτε εισηγητής ο εκάστοτε ιδιοκτήτης. Αν είναι το Ταμείου Στόλου, το Ταμείο Στόλου, αν είναι το Ταμείο Αεροπορίας, το Ταμείο Αεροπορίας, αν είναι το Μετοχικό Ταμείο, το Μετοχικό Ταμείο.

ΓΕΩΡΓΙΟΣ ΝΤΟΝΑΣ (Σμήναρχος - Διευθυντής του Ταμείου Αεροπορικής Άμυνας): Με τα διαλαμβανόμενα στην παρ.13, επιλύεται μεν, μερικώς το θέμα της φοροαπαλλαγής των εισπράξεων από το προϊόν της αξιοποίησης, πλην όμως, δεν αντιμετωπίζεται συνολικά το πρόβλημα της φορολόγησης των Ταμείων, καθότι από το έτος 2014, υποχρεούνται στην καταβολή φόρου εισοδήματος και ακίνητης περιουσίας (ΕΝΦΙΑ), ενώ μέχρι και το έτος 2013, από ιδρύσεως των Ταμείων, τόσο το Τ.Α.Α. όσο και το Τ.ΕΘ.Α. θεωρούνταν αποκεντρωμένες δημόσιες υπηρεσίες, καθότι εκπλήρωναν και συνεχίζουν να εκπληρώνουν, βασικούς κρατικούς σκοπούς, διάθεση εσόδων αποκλειστικά για την άμυνα της χώρας και απολάμβαναν φορολογικών απαλλαγών πάσης φύσεως. Απαλλαγή υποχρέωσης δηλώσεων φόρου εισοδήματος και ακίνητης περιουσίας. Μέσα σε μία εβδομάδα, ήδη, καταβάλαμε 110 χιλιάδες ευρώ για ΕΝΦΙΑ και φόρο εισοδήματος που υποβάλαμε πρόσφατα, με αποτέλεσμα τα έσοδα του Ταμείου που ήταν γύρω στις 400.000 ευρώ περίπου, να έχει φύγει το 1/3.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Το Ταμείο Στόλου δε καταβάλει, γιατί το Ταμείο Στόλου το προέβλεψε. Για αυτό λέμε μέσα ότι οι διαδικασίες – και με αναγκάζετε να πω πράγματα – γι' αυτό λέμε ότι οι διαδικασίες όλες θα γίνονται κατ' εφαρμογή της διαδικασίας εφαρμογής του Ταμείου Στόλου. Για το Ταμείο Στόλου έχει ασφαλιστεί από το παρελθόν, ενώ εσείς δεν διασφαλιστήκατε, γιατί καταθέσατε δηλώσεις ΕΝΦΙΑ και σας τις χρέωσαν. Γι' αυτό από δω και πέρα ακολουθούνται οι διαδικασίες του Ταμείου του Στόλου, γι' αυτό το λέμε μέσα ότι θα ακολουθηθούν οι διαδικασίες του Ταμείου του Στόλου, διότι το Ταμείο του Στόλου είχε προβλέψει και εξαιρέθηκε.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε. Συνεχίζουμε την διαδικασία υποβολής ερωτήσεων. Τον λόγο έχει ο κ. Ντζιμάνης.

ΓΕΩΡΓΙΟΣ ΝΤΖΙΜΑΝΗΣ (Εισηγητής του ΣΥΡΙΖΑ): Ευχαριστώ, κύριε Πρόεδρε. Έχω να υποβάλω μια ερώτηση στον κ. Τσουκαράκη, όσον αφορά στις εθελόντριες, που λέει για την Αεροπορία, οι οποίες εξισώνονται με τους αποφοίτους των Παραγωγικών Σχολών Υπαξιωματικών, δηλαδή, καταληκτικό βαθμό του Συνταγματάρχη. Αυτό έγινε με μια τροπολογία στον νόμο του 1996 (άρθρο 3 παρ.8 (γ)), αφαιρέθηκε με το άρθρο 91 το 2010, αλλά έχει δύο σκέλη αυτή η κατάσταση. Από τη μια μεριά αδικεί τους Αποφοίτους των Παραγωγικών Σχολών Υπαξιωματικών, απ' την άλλη μεριά, δεν εφαρμόζεται για τους αντίστοιχους στο Στρατό και στο Ναυτικό. Ένα δεύτερο, για τις Σχολές Υπαξιωματικών. Ο Στρατός Ξηράς και το Πολεμικό Ναυτικό έχουν μια ενιαία Σχολή Υπαξιωματικών με περισσότερες ειδικότητες μέσα στη Σχολή. Και όμως λειτουργούν αρμονικά, αναπτύσσουν ενιαίο πνεύμα Κλάδου, το βασικότερο, και βγάζουμε ειδικότητες, οι οποίες δεν νομίζω να υστερούν οι Υπαξιωματικοί του Πολεμικού Ναυτικού ή του Στρατού Ξηράς, από της Αεροπορίας ο καθένας στην ειδικότητά του. Τους βλέπω σαν ισάξιους. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Κατ' αρχάς, κύριε Πρόεδρε, επί της διαδικασίας για να καταλάβουμε. Ακούσαμε είκοσι φορείς, σε τρία λεπτά θα ρωτήσουμε και τους είκοσι;

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Εκτιμώ ότι υπάρχει μια ιεράρχηση.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Εγώ έχω ετοιμάσει μια ερώτηση για τον καθένα φορέα.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Δεν θα έλεγα ότι είναι επιτομή οικονομίας χρόνου. Εκτιμώ ότι δεν είναι επιτομή οικονομίας χρόνου.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Αυτά είναι πρωτοφανή που γίνονται, κύριε Πρόεδρε. Είναι πρωτοφανή!

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Δαβάκη, ο χρόνος είναι δεδομένος, δεν μπορούμε να επέμβουμε.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Εντάξει, κύριε Πρόεδρε, καταλαβαίνω τη δυσκολία. Μια ερώτηση στον κ. Τσουκαράκη. Ανέφερε ο κ. Τσουκαράκης ότι μεταφέρει την ικανοποίηση χιλιάδων στρατιωτικών, σχετικά με το υποβληθέν νομοσχέδιο. Θα ήθελα να τον ρωτήσω. Πώς έγινε γνώστης αυτής της ικανοποίησης των χιλιάδων στρατιωτικών, όταν όλοι γνωρίζουμε ότι ο τίτλος της «Πανελλήνιας Ομοσπονδίας Ενώσεων Στρατιωτικών», θα έλεγα ότι είναι ψευδεπίγραφος. Μπορείτε να μας πείτε πόσα μέλη έχει η Ομοσπονδία σας ταμειακώς εντάξει; Αν θέλετε.

Η ΠΟΕΣ είναι αναντίστοιχη με την πραγματικότητα. Θα παρακαλούσα, λοιπόν, να μου απαντήσει ο κ. Τσουκαράκης πόσα είναι τα ταμειακώς εντάξει μέλη της Ενώσεώς του, «Πανελλήνιας», όπως λέει, «Ομοσπονδίας Ενώσεως Στρατιωτικών» και επίσης θα ήθελα να ρωτήσω σχετικά με μια τροπολογία που ανέφερε ο κ. Υπουργός, την οποία δεν έχουμε δει, δεν έχει κατατεθεί ακόμη. Μέχρι τώρα ξέραμε «κωδικούς φαντομάδες», τώρα και τροπολογίες φαντομάδες. Μην με διακόπτετε.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Μα, επιτέλους πρέπει να ακολουθηθεί μια διαδικασία, η οποία να είναι λειτουργική.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Δεν με αφήνετε, κύριε Πρόεδρε.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Πόσο να σας αφήσω;

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Η Κυβέρνηση έχει τον κ. Ντζιμάνη, η Αντιπολίτευση έχει τον κ. Δαβάκη. θα παρακαλούσα θερμά να ολοκληρώσω τις ερωτήσεις μου.

Συνεχίζω. Θα παρακαλούσα, λοιπόν, να μας πει ο κ. Τσουκαράκης, πόσα είναι τα ταμειακώς ενήμερα μέλη της ΠΟΕΣ; Τα τακτοποιημένα μέλη.

 Ο κ. Δανιάς αναφέρθηκε σχετικά με τη ΜΟ.Μ.ΚΑ. ότι, ως Ένωση Απόστρατων Αξιωματικών Στρατού, είναι θετική. Στη διαβούλευση αναφέρεται σχόλιο της Ενώσεως, όπου λέτε σχετικά με το άρθρο 5 παρ. 3, «Δεν προσδιορίζεται η προέλευση των χρημάτων της λειτουργίας της ΜΟ.Μ.ΚΑ., που βαρύνουν το Υπουργείο Εθνικής Άμυνας, ούτε το κρίσιμο ανταποδοτικό όφελος. Περαιτέρω δεν καθορίζονται οι δικαιούχοι φορείς αυτού του οφέλους, που πρέπει να υπάρχει σε κάθε σύμβαση, που συνάπτει η ΜΟ.Μ.ΚΑ. με τρίτους». Θα ήθελα λοιπόν να ρωτήσω, τι άλλαξε από το σχόλιο της διαβούλευσης μέχρι σήμερα; Εδώ είναι λίγο αλλιώς τα πράγματα. Προχωρούμε.

Ο κ. Ροζολής, από την Εγχώρια Αμυντική Βιομηχανία, ανεφέρθη στις συμβάσεις Follow On Support. Είναι πολύ θετικό και το επικροτούμε και εμείς. Ανέφερε κάτι σχετικά με τις 400.000, το όριο των 400.000 θα ήθελα να είχαμε μια εικόνα, σχετικά με το όριο χρήσεως αυτής της διαδικασίας των 400.000. Τι χρονικό θα έχουμε; Κάτι που θα εκφεύγει και της δικής σας διάθεσης να το επιβάλλετε. Τι θα είναι αυτό; Θα ήθελα να έχω μια επεξήγηση.

Ο κ. Αζναουρίδης από το Μετοχικό Ταμείο Στρατού είπε ότι υπάρχει συμφωνία των στελεχών του Δ.Σ. με το υπ' όψην νόμο, υπάρχει σύμφωνη γνώμη. Υπάρχουν δύο σημεία τα οποία ανέφερε και είπατε κύριε Υπουργέ, ότι θα γίνουν δεκτά, όπως άρθρο 11 παρ.4 και παρ. 11. Σύμφωνη γνώμη και όχι απλή. Αυτό πρέπει να το δείτε, όπως επίσης και το Σχέδιο Διακήρυξης, αν εγκριθεί με απόφαση του Δ.Σ.

Ο κ. Σταθιάς από το Τ.ΕΘ.Α. ανέφερε ορισμένα πράγματα, ένα ιστορικό των προσπαθειών που έχουν γίνει στο παρελθόν, για την αξιοποίηση της ακίνητης περιουσίας των Ενόπλων Δυνάμεων, στάθηκε στον ν.4250/2014 και ανέφερε ότι δεν προχώρησε μετά από αντιδράσεις των Επιτελείων. Θα ήθελα να γνωρίζω ποιες είναι οι θέσεις των Επιτελείων, εφόσον δεν καλούμε Αρχηγούς και είναι ένα θέμα που πρέπει να συζητηθεί. Αν υπάρχει θέση των Αρχηγών σχετικά με το συγκεκριμένο νομοθέτημα και τα συγκεκριμένα άρθρα και, επίσης, όπως είπε, η ΥΠ.Α.Α.Π.Ε.Δ. αποτελεί απαίτηση των καιρών. Πιστεύω ότι και ο ν.4250/2014 έγινε σε συνεργασία με τον κ. Πρόεδρο του Τ.ΕΘ.Α. και θεωρώ ότι ήταν θετικός και στον νόμο 4250, παρά τις αντιδράσεις των Επιτελείων. Αλλά, θα παρακαλούσα να γίνει πιο επεξηγηματικός, όταν εννοεί αντιδράσεις των Επιτελείων, γιατί δεν προχώρησε το θέμα.

Στον κ. Δαρμή του Τ.Ε.Σ., εκεί υπήρξε ουσιαστικά ανάγνωση του νομοσχεδίου και του κ. Δαρμή και κάποιων άλλων, θα ήθελα απλώς να κάνω μια ερώτηση: Ποιος Σύλλογος στεγάζεται στο κτίριο της οδού Φειδίου 10, εάν γνωρίζει, το οποίο είναι περιουσία του Ταμείου Εθνικού Στόλου; Μπορεί να μας πει και κάποιος άλλος, ενδεχομένως.

Ταμείο Αεροπορικής Άμυνας. Τις εύστοχες επισημάνσεις του εκπροσώπου του Τ.Α.Α., νομίζω, κύριε Υπουργέ, ότι πρέπει να τις λάβετε υπόψη σας. Είπατε ότι τις κάνετε δεκτές, βέβαια τελεί υπό την έγκριση τη δική σας, στην οποία συμμετέχετε στο Σ.ΑΜ., εάν θα καλέσετε οποιονδήποτε άλλον εκτός από των, ρητώς, αναφερομένων ότι συμμετέχουν στο Σ.ΑΜ.. Άρα, λοιπόν, θα είναι δική σας προαίρεση, εάν κληθούν, ενώ απ' ό,τι κατάλαβα από τον εκπρόσωπο του Τ.Α.Α., πρέπει δεσμευτικά να περιγράφεται στον νόμο ότι θα μετέχουν αυτοί, οι οποίοι θα κληθούν στο τέλος να υπογράψουν.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Δαβάκη, δεν ερωτάται ο Υπουργός. Οι ερωτήσεις απευθύνονται στους φορείς, δεν απευθύνονται στον Υπουργό.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Θέλετε να τους καλείτε εσείς στο Σ.ΑΜ.; Να αλλάξουμε το Σ.ΑΜ.; Το Σ.ΑΜ. το καλεί πάντα ο εκάστοτε Υπουργός Εθνικής Άμυνας, είναι οι Αρχηγοί. Σας είπα ότι όταν υπάρχει θέμα, θα καλούμε τον αντίστοιχο ιδιοκτήτη να το εισηγείται. Τι άλλο να σας πω;

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Δαβάκη. Ανοίγει ο κατάλογος των Ειδικών Αγορητών. Τον λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ πολύ, κύριε Πρόεδρε. Ποιες νομοτεχνικές θα γίνουν κι εάν θα τις έχουμε μέχρι αύριο;

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κύριε Κούζηλε, είναι ακρόαση φορέων και οι ερωτήσεις γίνονται προς τους φορείς. Τόσο ξεκάθαρα είναι τα πράγματα.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Αναφερόμαστε στο κεφάλαιο Α. Αυτό, κύριε Υπουργέ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Δε θ’ απασχολήσω το Σώμα με ερωτήσεις, ακούσαμε τους φορείς, η διαδικασία είναι γνωστή, τουλάχιστον σε μένα μετά από 16 χρόνια. Κι αυτό θα έπρεπε να το έχουμε εξηγήσει και στους ανθρώπους, τους οποίους προσκαλούμε εδώ. Φαίνεται ότι δεν είμασταν επαρκείς εμείς, οι Βουλευτές, για να το καταλάβουν. Εγώ θα παρακαλέσω την Επιτροπή, το Υπουργείο σε σχέση με τα υπομνήματα των φορέων. Διαπιστώσαμε ότι σε πολλά από αυτά τα υπομνήματα και τις θέσεις υπάρχουν πράγματα, τα οποία – εάν θεωρήσω ότι δεσμεύτηκε ο Υπουργός στη συζήτηση επί της αρχής – είναι προς τη θετική κατεύθυνση, δεν κοστίζει και θα φέρω ένα παράδειγμα. Η εξομοίωση των πτυχίων των ενοποιούμενων Σχολών της Αεροπορίας με τα αντίστοιχα Τεχνολογικά Ιδρύματα και η αναγνώριση επαγγελματικών δικαιωμάτων, όχι απλώς δεν κοστίζει τίποτα, αλλά μας γλυτώνει και λεφτά. Εκτός, αν κάνω λάθος. Που δεν κάνω λάθος.

Θα μας γλιτώσει πολλά λεφτά και θα είναι κι ένα κίνητρο. Η συνειδητοποίηση ότι δεν μπορεί με μονοετή Σχολή να βγαίνεις με ένα βαθμό, με τον ίδιο βαθμό να βγαίνεις, όταν είναι διετής η Σχολή και με τον ίδιο βαθμό να βγαίνεις, όταν είναι τριετής η Σχολή, κάπου έχει έναν στρατιωτικό λογικό ανορθολογισμό. Άρα, είναι μερικά τέτοια θέματα, τα οποία μπορούν να μπουν σε μια σειρά, διότι πρόκειται περί τακτοποιητικού και μη επαναστατικού, αναδιαρθρωτικού νομοσχεδίου.

Επίσης, για την ΜΟ.Μ.ΚΑ. έχουμε δύο - τρεις παρατηρήσεις και θα τις αναλύσουμε αύριο, επί των άρθρων. Όμως, ποια από αυτά, επειδή συμπίπτει κατ’ εξαίρεση και δεν είναι τυπικό, αφού συνήθως μεταξύ πρώτης και δεύτερης συζήτησης επί των άρθρων μεσολαβούν κατά τον Κανονισμό δύο μέρες. Εμείς το συρρικνώσαμε. Αύριο, οι βουλευτές θα βρεθούμε το πρωί μπροστά στο πολύ δύσκολο έργο, να συζητάμε επί των άρθρων και με ένα διάλειμμα μισής ώρας, θα περάσουμε το μεσημέρι στη β’ ανάγνωση. Καλά δεν τα λέω; Καλά τα λέω, κύριε Πρόεδρε, αφού μαζί τα συμφωνήσαμε, εδώ, στην Επιτροπή.

Αν μπορούμε μέχρι αύριο το πρωί στα μισά της συνεδρίασης να έχουμε με τίτλους τι από αυτά που προτείνονται και δεν είναι υποχρεωτικό να πάρουν τη μορφή τροπολογιών, εφόσον είμαστε σε αυτό το στάδιο της συζήτησης. Αν πρόκειται να μας προκύψουν 428 τροπολογίες, επί των οποίων θα κάνουμε συζήτηση και θα ψηφίσουμε, τότε δεν θα τελειώσουμε. Επίσης, στις τροπολογίες που όλα θα είναι μπερδεμένα, δεν θα μπορείς να απομονώσεις το α’ ή το β’ που σου κάνει, αλλά δεν σου κάνει το γ’ ή το δ’, τότε θα πρέπει να τοποθετηθείς σε όλη «ναι» ή σε όλη «όχι». Άρα, αύριο, ο κ. Υπουργός να μας πει και το Υπουργείο γενικότερα, τι από αυτά τα εύλογα, τα οποία τα έχουμε στηρίξει και επί της αρχής μπορούν να περάσουν και θέλει να περάσουν, ώστε να ξέρουμε στα εναπομείναντα, ποιοι από εμάς και πώς θα προβούμε και σε ποια εκτίμηση των άρθρων.

 Σήμερα για να έχει και νόημα η συζήτηση και για να κρατήσουμε αυτές τις κουβέντες και για να μη δίνουν την εντύπωση προς τα έξω ότι κάθε τέτοια συνεδρίαση είναι αφορμή για μια «κοκορομαχία» που συνεπάγεται με φωτογραφίες και σχόλια, που πόρρω απέχουν από τα βάσανα των ανθρώπων στις Ένοπλες Δυνάμεις και έχουν μικρό περιθώριο να κινούνται επί δηλώσεων και ενίοτε αναγκάζονται να το κάνουν με τρόπο που δεν είναι ο πρέπων, διότι εμποδίζονται από τη στολή να μιλήσουν. Για να τους προστατεύσουμε, θαρρώ προς συμφέρον όλων και καλό θα είναι να πούμε κάποια ζητήματα μέχρι αύριο, για να πάμε στην Ολομέλεια χωρίς «κορόνες και αερολογίες».

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «ΠΟΤΑΜΙΟΥ»): Δεν θα κάνω επιμέρους ερωτήσεις, δεν είναι και παραγωγικό. Ήταν πολύ χρήσιμη η ακρόαση των φορέων για όλους μας. Νομίζω ότι μια κοινή διαπίστωση είναι ότι η πολυνομία και η διαχρονική αποσπασματικότητα σε διάφορες ρυθμίσεις, παίρνοντας υπόψιν επίσης και την πολυδιάσπαση και τον ανταγωνισμό μεταξύ των Κλάδων, διαχρονικά, έχουν δημιουργήσει προβλήματα ανισότητας και διαφόρων ταχυτήτων. Είπαμε χαρακτηριστικό παράδειγμα των Μηχανικών της Πολεμικής Αεροπορίας. Είναι ευκαιρία αυτό το νομοσχέδιο να μαζέψει αυτές τις ανισότητες και τις ανισονομίες και να είναι παραγωγικό και προαγωγικό, για την εσωτερική λειτουργία των Ενόπλων Δυνάμεων. Νομίζω ότι θα είναι χρήσιμο, αν μέχρι αύριο το πρωί στην συζήτηση επί των άρθρων, έχουμε μια κωδικοποιημένη και ξεκάθαρη για εμάς τακτοποίηση αυτών των προβλημάτων, έτσι ώστε, τουλάχιστον, σε αυτόν τον τομέα, να είμαστε αντάξιοι των περιστάσεων.

Μια δεύτερη διαπίστωση είναι ότι έπρεπε να θεωρείται αυτονόητο ότι τα Ταμεία των τριών Κλάδων πρέπει να λειτουργούν με ενιαίο τρόπο, υπό ενιαία αντίληψη, γιατί δεν παύει να είναι μια δημόσια περιουσία αυτή την οποία οι επιμέρους κΚάδοι διαχειρίζονται. Άρα και η αντίληψη και η μεθοδολογία και η λογική θα πρέπει να είναι κοινή. Αντιλαμβάνομαι τις ιστορικά διαμορφωμένες διαφοροποιήσεις, αλλά στους καιρούς που ζούμε μια απαίτηση ορθολογισμού και αποτελεσματικότητας, το επιβάλλουν. Είναι άλλο βέβαια θέμα η κουβέντα μας για το πώς είναι ο καταλληλότερος τρόπος αξιοποίησης αυτής της περιουσίας. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝΕΛ): Στον κ. Ζυγούρη, τον Νομικό Σύμβουλο της ΚΕΔΕ ήθελα να υποβάλλω μια ερώτηση.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Πάντως τα ΕΑΤ ΕΣΑ, αν μου επιτρέπετε να πω σ' αυτό που λέει ο κ. Κατσίκης, δεν είναι εδώ ο κ. Ζυγούρης, εισπράττουν ενοίκια πλέον του 5% και τα παίρνει ο Δήμος Αθηναίων. Το δε ποτό το πουλάνε 12 ευρώ στο πάρκο ΕΑΤ - ΕΣΑ.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝΕΛ): Άρα, λοιπόν, η αξιοποίηση της περιουσίας του Στρατού και μετά τη δήλωση του κ. Υπουργού, κύριε Πρόεδρε, δεν εξαιρεί ούτε την Τοπική Αυτοδιοίκηση από το ότι πρέπει να πληρώσει και εκείνη το τίμημα, προκειμένου να το αξιοποιήσει. Περαιτέρω δε, μιας και προέρχομαι από την Τοπική Αυτοδιοίκηση, ήθελα δηλώσω ότι ο εναρμονισμός με τη χωροταξία και το περιβάλλον για οποιαδήποτε χρήση, εκείνος που θα αξιοποιήσει ένα ανενεργό στρατόπεδο είναι εκ των ων ουκ άνευ. Κατά συνέπεια, δεν τίθεται θέμα τέτοιων φόβων, ούτε το άλσος και το πάρκο θα είναι το μόνο που μπορεί να αξιοποιηθεί, σε ένα τέτοιο χώρο, ο οποίος έχει εντρυφήσει στο πολεοδομικό ιστό και στις πόλεις. Και ένα μουσείο θα μπορούσε να γίνει και οτιδήποτε άλλο.

Μια ερώτηση ήθελα να υποβάλω στον κ. Καββούρη. Κύριε Πτέραρχε, επειδή υπηρετήσατε στα ύπατα αξιώματα των Ενόπλων Δυνάμεων, την Πολεμική Αεροπορία, σας άκουσα να λέτε ότι έχει μειωθεί το αξιόμαχο των Ενόπλων Δυνάμεων, λέγοντας ότι έχει μειωθεί η επιχειρησιακή τους ικανότητα λόγω της μνημονιακής συγκυρίας. Όταν κλείσατε, είπατε ότι αγόγγυστα θα συνεχίζουν να προσφέρουν τις υπηρεσίες τους. Επειδή πέραν του ότι εγώ έχω μια άλλη άποψη, ως προς το πώς πρέπει να γίνονται αυτές οι συνεδριάσεις, αλλά δεν είναι της παρούσης να το αναλύσω. Αν θα πρέπει να λαμβάνουν χώρα στη δημοσιότητα – αν θα πρέπει οι ανώτατοι Αξιωματικοί να κρίνουν τον Στρατό και να μας ακούει όλος ο κόσμος ως μη επαρκείς οι επιχειρησιακές του ικανότητες – θα ήθελα να σας ρωτήσω τελικά, ο πρόλογός σας ισχύει ή ο επίλογός σας; Τι από τα δύο; Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Πρόεδρε, κατανοήσαμε τις θέσεις των φορέων. Μίλησαν όλοι διεξοδικά και νομίζω ότι ο καθένας από τη δική του την πλευρά είπε αυτό, το οποίο έδωσε να καταλάβουμε όσο το δυνατόν καλύτερα, αυτό, το οποίο ήθελε. Ευκαιρία για το νομοσχέδιο να μαζέψει ασάφειες του παρελθόντος και την έλλειψη νομοθέτησης. Αυτό βλέπουμε εμείς από την δική μας πλευρά. Θα ήθελα κι εγώ να κάνω μια ερώτηση στην ΚΕΔΕ, αλλά ο εκπρόσωπός της λείπει. Θα μείνω σε μια ερώτηση μόνο, που θα υποβάλω στον ΣΕΕΝΣΑ. Μίλησε για τον αμετάθετο ουσιαστικά και πώς το αντιλαμβάνεται αυτό. Να παραμένει ο στρατιωτικός στην τελευταία του Μονάδα μετά από τα 25 χρόνια; Να δηλώνει περιφέρεια προτίμησης; Θα επηρεάζει την εξέλιξη των στρατιωτικών η αίτηση για το αμετάθετο σε σχέση με όσους δεν το επιθυμούν; Αυτό, από τη δική μας πλευρά. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Τσουκαράκης.

ΑΝΑΣΤΑΣΙΟΣ ΤΣΟΥΚΑΡΑΚΗΣ (Αντισυνταγματάρχης – Πρόεδρος της Πανελλήνιας Ομοσπονδίας Ενώσεων Στρατιωτικών ΠΟΕΣ): Ευχαριστώ. Όσον αφορά στο ερώτημα για τις μονιμοποιηθείσες εθελόντριες, αυτό συμβαίνει μόνο στην Πολεμική Αεροπορία. Ο ν.2439/1996 ο οποίος αντικαταστάθηκε με τον ν.3883/2010 – μιλάμε για τον νόμο, ο οποίος αναφέρεται περί αρχής και προαγωγών για τις κυρίες και τους κυρίους των Αξιωματικών – έλεγε χαρακτηριστικά ότι οι Αξιωματικοί της Πολεμικής Αεροπορίας είναι οι κάτωθι μεταξύ των οποίων Ραδιοναυτίλοι, τεχνικής υποστήριξης, υπηρεσιών υποστήριξης και μονιμοποιηθείσες εθελόντριες. Οι μονιμοποιηθέντες εθελοντές ανήκουν στις παραπάνω κατηγορίες. Δεν μπορούσαμε να αντιληφθούμε ποτέ, γιατί έγινε αυτή η διαφοροποίηση παρά μόνο από αβλεψία. Ήρθε, λοιπόν, ο νόμος 2439 σε άλλο άρθρο και λέει «μέχρι το βαθμό του Σμηνάρχου και του Αντισμηνάρχου, αυτοί, «του Επισμηναγού, αυτοί», «του Σμηνάρχου, οι Ραδιοναυτίλοι», των υπηρεσιών τεχνικής υποστήριξης και οι μονιμοποιηθείσες εθελόντριες.

 Έρχεται ο νόμος 3883 και για κάποιο άγνωστο λόγο εξαιρεί τις μονιμοποιηθείσες εθελόντριες που μέχρι τότε συμβαδίζανε. Ενώ οι άνδρες ίδιας ειδικότητας, τεχνικών υποστήριξης, πηγαίνανε στο από πάνω άρθρο, οι μονιμοποιηθείσεις εθελόντριες δεν μπορούσαν να προαχθούν, γιατί ειδικά το ΓΕΑ έκανε καθαρά γραμματική διατύπωση - ερμηνεία και αναγκάστηκαν οι συναδέλφισσες να προσφύγουν στα δικαστήρια και όσες προσέφυγαν δικαιώθηκαν. Μένουν και κάποιες άλλες, οι οποίες για οικονομικό λόγο, δεν είχαν τη δυνατότητα να πάνε στα δικαστήρια και λένε, «γιατί εμείς να μην μπορούμε να το κάνουμε». Αυτό είναι. Πρέπει, λοιπόν, επειδή είναι μια αβλεψία, να διορθωθεί. Δεν είναι τίποτα. Η ίδια σειρά, την ίδια χρονιά, ο άνδρας είναι Αντισμήναρχος και η γυναίκα, επειδή δεν προβλέπεται ρητά στο νόμο, δεν μπορεί να προαχθεί, να γίνει Αντισμήναρχος.

Όσον αφορά στα ερωτήματα του κ. Δαβάκη θα ξεκινήσω βέβαια ότι όταν ένα δικαστήριο αποφασίζει, είτε για πρωτοβάθμιο είτε για δευτεροβάθμιο Σωματείο για οποιοδήποτε εν πάση περιπτώσει Σωματείο το να λέμε ότι είναι ψευδεπίγραφος ένας τίτλος σε μια Ομοσπονδία ή ένα Σωματείο, προφανώς είναι μομφή κατά των δικαστών που αποφάσισαν την αναγνώριση των συγκεκριμένων Σωματείων. Εν πάση περιπτώσει, διαχρονικά επειδή συλλογικά προσπαθούμε να αναδείξουμε τη συλλογική έκφραση των Στρατιωτικών από το 2004 ούτε κλέφτες είμαστε ούτε ψεύτες.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Δεν είπα κάτι τέτοιο.

ΑΝΑΣΤΑΣΙΟΣ ΤΣΟΥΚΑΡΑΚΗΣ (Αντισυνταγματάρχης – Πρόεδρος της Πανελλήνιας Ομοσπονδίας Ενώσεων Στρατιωτικών ΠΟΕΣ): Πάμε πάντα με γνώμονα την αλήθεια, το συμφέρον των συναδέλφων και προσπαθούμε να αναδείξουμε τα συγκεκριμένα προβλήματα, μέσα από συγκεκριμένες λύσεις. Στο παρελθόν και οφείλετε να το γνωρίζετε όλοι όσοι συμμετείχατε και σε παρελθούσες Επιτροπές, από το 2010, μπορώ να σας διαβεβαιώσω ότι εν μέρει ένα μέρος της τροπολογίας, που όντως είδε το φως της δημοσιότητας, αλλά δεν έχει κατατεθεί επίσημα και δεν μπορώ να τοποθετηθώ, γιατί δεν υπάρχει το κείμενο, παρόλα αυτά είδε το φως της δημοσιότητας, προφανώς από διαρροή. Ένα τέτοιο σημαντικό μέρος ήταν εν γνώση όλων μα όλων των κομμάτων.

Εγώ προσωπικά πήγα στον κ. Τζίμα και τον κ. Δεμερτζούδη της Νέας Δημοκρατίας μετά από έγγραφο που συντάξαμε – εγώ το συνέταξα – προς τον κ. Σαμαρά να μας δεχθεί ως Σύνδεσμο, τότε υποστήριξης, συνεργασίας μελών Ενόπλων Δυνάμεων, πριν δημιουργηθεί η Ομοσπονδία. Εγώ. Και το ΚΚΕ και το ΠΑΣΟΚ και μάλιστα στο ΠΑΣΟΚ χαρακτηριστικά σας αναφέρω πήγα στον κ. Βασίλη Οικονόμου, που τώρα είναι στη Νέα Δημοκρατία. Άρα, η συγκεκριμένη παράταξη έχει από δύο πληροφορίες in put ,για το πώς τουλάχιστον ο φορέας, που τώρα είναι Πανελλήνια Ομοσπονδία Ενώσεων Στρατιωτικών το 2010 φανταζόταν την ύπαρξη του Σωματείου. Υπήρχε από τότε, αν θέλετε, μια δημόσια διαβούλευση, για το πώς θα διατυπωθούν αυτά δημόσια. Παρακαλέσαμε τον ίδιο τον κ. Δαβάκη, όταν ήταν Υφυπουργός Εθνικής Άμυνας, να μας δώσει τη δυνατότητα να πάμε ενώπιόν του να του αναπτύξουμε την επιχειρηματολογία, μα ποτέ δεν μας δέχθηκε. Ο μόνος που μας δέχθηκε και είναι προς τιμή του είναι ο κ. Καμμένος, να μην το πούμε; Πρέπει να ακούγονται οι αλήθειες. Δεν ήρθαμε να πούμε ψέματα. Όχι ανακρίβειες. Όσον αφορά, λοιπόν, στο πόσα είναι εγγεγραμμένα μέλη της Πανελλήνιας Ομοσπονδίας, οφείλω να πω και το γνωρίζετε εσείς ότι η Ομοσπονδία δεν έχει φυσικά πρόσωπα μέλη. Έχει πρωτοβάθμιες Ενώσεις.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Πόσες Ενώσεις είστε;

ΑΝΑΣΤΑΣΙΟΣ ΤΣΟΥΚΑΡΑΚΗΣ (Αντισυνταγματάρχης – Πρόεδρος της Πανελλήνιας Ομοσπονδίας Ενώσεων Στρατιωτικών ΠΟΕΣ): Σας λέω, λοιπόν, ότι οι πρωτοβάθμιες ενώσεις είναι δέκα και είναι σε διαδικασία εντάξεως άλλες πέντε, μια εκ των οποίων είναι η Ένωση Στρατιωτικών Περιφέρειας Ηπείρου, που κλήθηκε από τη Χρυσή Αυγή. Πριν από πέντε μήνες περίπου στείλαμε έγγραφο ως Ομοσπονδία, αν θέλετε να σας πούμε και τα εσώψυχά μας προς τις πρωτοβάθμιες Ενώσεις, «τακτοποιηθείτε οικονομικά». Τρεις, λοιπόν, δεν απάντησαν. Η Ένωση Θεσσαλίας, η Κεντρικής Μακεδονίας και η Ηπείρου. Τι να κάνουμε, λοιπόν, εάν δεν μπορούμε να πιέσουμε διαφορετικά, για να τακτοποιηθούμε; Είμαστε εθελοντικά Σωματεία, όχι υποχρεωτικά. Όποιος θέλει, καταβάλει τη συνδρομή του και όποιος δεν θέλει, δεν την καταβάλει. Για να λειτουργήσει, όμως, μια Ομοσπονδία και πολύ περισσότερο μια Πρωτοβάθμια Ένωση και σε αυτό σας παρακαλώ να σταθείτε, πρέπει να ασχολείται με τα ζητήματα των στρατιωτικών που εκφράζει και όχι σε πανελλήνια κλίμακα. Παίρνω χαρακτηριστικά αυτό που εν τη ρύμη του λόγου είπε ο κ. Δανέλλης, «ανταγωνισμός των Κλάδων, διαχρονικά». Ξέρετε τι σημαίνει αυτό; Ότι θα βγαίνουμε δημόσια να ανταγωνιζόμαστε οι Κλάδοι. Εμείς θέλουμε να συναγωνιζόμαστε, είμαστε συναγωνιστές, συνοδοιπόροι και όχι ανταγωνιστές. Δεν μπορεί αυτό επ’ ουδενί να υπάρξει.

Γιατί μέχρι τώρα, λοιπόν, υπάρχει και υπάρχουν οι δημόσιες αντιδικίες και αντιπαραθέσεις; Μα, γιατί δεν υπάρχει νομοθέτημα. Τι να κάνει, λοιπόν, η Ομοσπονδία; Να τραβήξει το αυτί κάποιου, όταν δεν έχει ένα νομικό υπόβαθρο; Βλέπετε, λοιπόν, πού φτάσαμε; Ο καθένας να εκφράζει ελεύθερα την άποψή του και μάλιστα και σε επιχειρησιακό κομμάτι, που εμείς ρητά το αναφέρουμε στο Καταστατικό ότι δεν αναμειγνυόμαστε στην επιχείρηση και στη Διοίκηση των Μονάδων. Προς Θεού η Ένωση δεν έχει αυτό τον σκοπό, ούτε πότε θα κλείσουν ούτε πού θα κλείσουν οι Μονάδες ούτε πού θα ανοίξουν οι Μονάδες. Ένα νομοθέτημα, λοιπόν, και η τροπολογία που είδε το φως της δημοσιότητας εμάς μας βρίσκει σύμφωνους. Ακόμα αν θέλετε και στο πολύ σκληρό αυτό που βάζει και καλά, αν θέλετε, κάνει το Υπουργείο Εθνικής Άμυνας.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Ποια τροπολογία, κύριε Τσουκαράκη;

ΑΝΑΣΤΑΣΙΟΣ ΤΣΟΥΚΑΡΑΚΗΣ (Αντισυνταγματάρχης – Πρόεδρος της Πανελλήνιας Ομοσπονδίας Ενώσεων Στρατιωτικών ΠΟΕΣ): Αυτή που ανέφερε και ο Σύνδεσμος Εν Ενεργεία Στελεχών.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Σε ποια τροπολογία αναφέρεστε;

ΑΝΑΣΤΑΣΙΟΣ ΤΣΟΥΚΑΡΑΚΗΣ (Αντισυνταγματάρχης – Πρόεδρος της Πανελλήνιας Ομοσπονδίας Ενώσεων Στρατιωτικών ΠΟΕΣ): Για μια τροπολογία, λοιπόν, που έχει να κάνει με τη ρύθμιση, για το πώς θα λειτουργούν τα Σωματεία Στρατιωτικών, που είδε το φως της δημοσιότητας και ξέρουμε πάρα πολύ καλά από ποιον διέρρευσε. Εκεί μέσα, λοιπόν, εάν αυτό ισχύσει, υπάρχουν τόσο καλοί περιορισμοί και ικανοί και θεμιτοί.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Πόσα μέλη είστε;

ΑΝΑΣΤΑΣΙΟΣ ΤΣΟΥΚΑΡΑΚΗΣ (Αντισυνταγματάρχης – Πρόεδρος της Πανελλήνιας Ομοσπονδίας Ενώσεων Στρατιωτικών ΠΟΕΣ): Σας είπα δέκα και είναι σε εξέλιξη άλλοι πέντε. Υπάρχουν, λοιπόν, σε αυτή την τροπολογία, που διέρρευσε, αυτοί οι καλοί περιορισμοί με τους οποίους συμφωνούμε απόλυτα σαν Ομοσπονδία. Ικανοί και θεμιτοί περιορισμοί, για να μην ξεφύγουμε από αυτό που πρέπει να είναι οι Ένοπλες Δυνάμεις. Ένα πειθαρχημένο οργανωμένο κομμάτι του ελληνικού λαού, που έχει μια συγκεκριμένη αποστολή. Όμως, δεν πρέπει σε καμία περίπτωση να σπάσει ο σκληρός πυρήνας της συλλογικής έκφρασης του συνδικαλισμού, όπως ρητά αναφέρεται στο Σύνταγμα. Κύριε Πρόεδρε, με είπε ψευδεπίγραφο ένα μέλος του Ελληνικού Κοινοβουλίου.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ας αφήσουμε τις αντεγκλήσεις επί της ουσίας.

ΑΝΑΣΤΑΣΙΟΣ ΤΣΟΥΚΑΡΑΚΗΣ (Αντισυνταγματάρχης – Πρόεδρος της Πανελλήνιας Ομοσπονδίας Ενώσεων Στρατιωτικών ΠΟΕΣ): Μα δεν είναι αντεγκλήσεις, έναν ανώτερο Αξιωματικό να τον λένε ψευδεπίγραφο; Προς Θεού.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Κολλύρης.

ΗΛΙΑΣ ΚΟΛΛΥΡΗΣ (Ανθυποσμηναγός – Πρόεδρος του Συνδέσμου εν ενεργεία Στελεχών Αεροπορίας (ΣΕΕΝΣΑ)): Κύριε Βουλευτά, σας ευχαριστώ πάρα πολύ για την ερώτησή σας σχετικά με το θέμα του αμετάθετου στις Ένοπλες Δυνάμεις, στην πρόταση του Συνδέσμου μας, όπως είναι και πρόταση του Πανελλήνιου Συντονιστικού των Ενόπλων Δυνάμεων. Θα ήθελα σε αυτό το κομμάτι που μου δίνετε την ευκαιρία, έτσι όπως έχει κατατεθεί στο υπόμνημα, το οποίο έχουμε καταθέσει. Ρωτήσατε πώς αντιλαμβανόμαστε το αμετάθετο. Το αμετάθετο, κύριε Βουλευτά, μετά την παρέλευση της 25ετούς συνολικής υπηρεσίας, το κάθε στέλεχος κατά προτεραιότητα μετατίθεται στον τόπο προτίμησής του και εφόσον αυτό δεν είναι δυνατόν, σε τόπο που απέχει το ανώτερο 50 χιλιόμετρα από αυτόν, εντός της περιφερειακής ενότητας, στην οποία υπάγεται ο τόπος πρώτης προτίμησης του στελέχους. Φυσικά, πώς επηρεάζει την εξέλιξή του το αμετάθετο; Πολύ εύλογη ερώτηση. Μπορούμε σε αυτή τη περίπτωση να εξαιρέσουμε Αξιωματικούς, οι οποίοι είναι η σειρά τους ή αιτούνται να λάβουν θέση υψηλής ευθύνης.

Αν μου επιτρέπετε, βάσει αυτών που είπε ο εκλεκτός Πρόεδρος της Πανελλήνιας Ομοσπονδίας Στρατιωτικών, εμείς είμαστε ένας Σύνδεσμος εν ενεργεία Στρατιωτικών Αεροπορίας, ο οποίος είμαστε αυτοτελής. Δεν είμαστε και δεν ήμασταν ποτέ κάτω από καμία σκέπη και ο λόγος ήταν ότι θέλουμε η φωνή της Πολεμικής Αεροπορίας, έτσι εμείς το κρίναμε, έτσι, λοιπόν, αποταθήκαμε και στη Δικαιοσύνη και στα Δικαστήρια να κρίνει ότι η συμμετοχή μας υπό αυτό τον ρόλο, με αυτά τα καθήκοντα και με τις γνώσεις που έχουμε και τη τεχνογνωσία, να αποτυπωθεί τουλάχιστον, μέσα και σήμερα, στη Βουλή.

Οτιδήποτε άλλο αισθανόμαστε ότι δικαστικές αποφάσεις, οι οποίες μία από αυτές ήταν η ίδρυσή μας, όποια άλλη τροπολογία προκύψει χωρίς να έχει την αυτοτέλειά της η Αεροπορία, χωρίς τον Κολλύρη Πρόεδρο, επαναλαμβάνω και το είπα και νωρίτερα, να ξεκινήσει. Όπως είναι οι Ενώσεις αποστράτων ανά Όπλο, έτσι όπως είναι η ΠΟΑΣΥ, η οποία ΠΟΑΣΥ έχει τα δικά της παραρτήματα των αστυνομικών. Η κάθε γεωγραφική περιφέρεια έχει τους αστυνομικούς υπαλλήλους, τους Αξιωματικούς της Αστυνομίας και τους ειδικούς φρουρούς. Όλοι μαζί, λοιπόν, είναι αυτό που λέει ο κ. Πρόεδρος, γίνεται ένα δυνατό «μέτωπο», στο οποίο μπορούν να ακουστούν και να αναδειχθούν προβλήματα. Οτιδήποτε άλλο φιμώνει, οτιδήποτε άλλο μικραίνει τις φωνές και δεν ακούγονται ιδιαιτερότητες και οι προβληματισμοί του κάθε Όπλου ξεχωριστά. Σας ευχαριστώ πάρα πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε και εμείς τον κ. Κολλύρη. Τον λόγο έχει ο κ. Φαλτάιτς.

ΔΗΜΗΤΡΙΟΣ ΦΑΛΤΑΪΤΣ (Πρόεδρος του Συλλόγου Αποφοίτων Σχολής Τεχνικών Υπαξιωματικών Αεροπορίας): Κύριε Πρόεδρε, θα ήθελα να ενημερώσω τον κ. Ντζιμάνη ότι δεν κατέστη δυνατόν να κανονίσουμε ένα ραντεβού, για να συναντηθούμε και να ενημερώσουμε. Εμείς είμαστε κατά της κατάργησης ή διάλυσης, αλλά είμαστε υπέρ της ενοποίησης. Θα ήθελα, επίσης, να σας πω ότι οι λοιπές Σχολές Υπαξιωματικών των Ενόπλων Δυνάμεων λειτουργούν σε διαφορετικούς χώρους. Π.χ. στη Σ.Μ.Υ., οι διοικητικοί φοιτούν στα Τρίκαλα και οι τεχνικοί στην Πάτρα. Αυτό όσον αφορά στο ερώτημά σας.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Φαλτάιτς. Τον λόγο έχει ο κ. Δανιάς.

ΕΥΑΓΓΕΛΟΣ ΔΑΝΙΑΣ (Αντιστράτηγος ε.α. - Πρόεδρος της Ένωσης Αποστράτων Αξιωματικών Στρατού): Ευχαριστώ πάρα πολύ. Κύριε Δαβάκη, η θέση της Ενώσεως Αποστράτων Αξιωματικών Στρατού σε ό,τι αφορά στη ΜΟ.Μ.ΚΑ., δεν έχει αλλάξει σε τίποτα. Γι' αυτό είπα ότι θεωρεί αναγκαίο τον καθορισμό του νομικού πλαισίου που θα τη διέπει, τη χρηματοδότηση, καθώς και το ανταποδοτικό όφελος που θα προκύπτει από τη χρησιμοποίηση του προσωπικού και των Μέσων. Είπα για τους απόστρατους Αξιωματικούς να επανδρώσουν τη στελέχωση της εν λόγω υπηρεσίας και περαιτέρω θεωρεί αδιανόητη εκπόνηση μελετών, για εκτέλεση διαφόρων έργων εις βάρος της αποστολής των Ενόπλων Δυνάμεων και του Προϋπολογισμού του Υπουργείου Εθνικής Άμυνας, όπερ σημαίνει ότι Οργανισμοί, Υπουργεία και λοιποί φορείς που ωφελούνται από τη ΜΟ.Μ.ΚΑ., πρέπει να συμμετέχουν οικονομικά. Δεν έχει αλλάξει σε τίποτα. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Δανιά. Τον λόγο έχει ο κ. Καββούρης.

ΣΠΥΡΙΔΩΝ ΚΑΒΒΟΥΡΗΣ (Αντιπτέραρχος ε.α. - Πρόεδρος της Ένωσης Αποστράτων Αξιωματικών Αεροπορίας): Κύριε Πρόεδρε, ήθελα να πω στον κ. Κατσίκη που ρώτησε, ποιο ισχύει στο κείμενο, ο πρόλογος ή ο επίλογος. Θα ήθελα να μην πω απέξω, να ξαναδιαβάσω στον κ. Βουλευτή το τι είπα και να υπενθυμίσω ότι το κείμενο είναι συνδεδεμένο κατ’ απόλυτη λογική. Είπα ότι «οι Ένοπλες Δυνάμεις πλήττονται καθημερινά και η επιχειρησιακή τους ικανότητα μειώνεται». Κύριε Βουλευτά, δεν είναι κάτι απόρρητο. Είναι γνωστόν τοις πάσι παγκοσμίως ότι αν ένας χειριστής πρέπει να πετάει 15 ώρες, όπως προβλέπεται και πετάει λιγότερο, σίγουρα θα πρέπει να κάνει αυτό, που είπα τελευταία.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝΕΛ): Συνδυάζεται με την οικονομική συγκυρία, όμως.

ΣΠΥΡΙΔΩΝ ΚΑΒΒΟΥΡΗΣ (Αντιπτέραρχος ε.α. - Πρόεδρος της Ένωσης Αποστράτων Αξιωματικών Αεροπορίας): Θα σας απαντήσω, κύριε Βουλευτά. Και μετά είπα «Το κύρος των Ενόπλων Δυνάμεων μετά τους απαξιωτικούς χαρακτηρισμούς έχει τρωθεί» και αντιπαρέρχομαι αυτά και λέω «πέραν αυτών, τα στελέχη των Ενόπλων Δυνάμεων δεν πτοήθηκαν και δεν θα πτοηθούν, συνεχίζοντας το έργο τους». Ήθελα, όμως να σας υπενθυμίσω, κύριε Βουλευτά, ότι ο Masslow ήταν ο πρώτος γιατρός - ψυχαναλυτής, που ιεράρχησε τις ανάγκες του ανθρώπου και η πρώτη ανάγκη του ανθρώπου σε κώνο, ήταν η επιβίωση.

Δεν θέλω να πω ότι θεωρητικά σκέφτεστε εσείς αυτή την επιβίωση, όταν συνάδελφοι δεν έχουν να αγοράσουν γάλα για τα παιδιά τους και καλούνται να πάνε στην Σκύρο, στη Λήμνο ή οπουδήποτε αλλού, χωρίς τηλέφωνο, γιατί δεν έχουν να πληρώσουν το λογαριασμό. Στο Κούγκι όταν τελείωσαν τα πυρομαχικά και τους περικύκλωσαν, έβαλαν φωτιά και ανατίναξαν και σκότωσαν τους εχθρούς. Αυτό εννοούσα, κύριε Βουλευτά. Θα ήθελα να πω και κάτι άλλο. Κύριε Κατσίκη, σας έχω ακούσει πολύ προσεκτικά στον Αυλώνα και στη Μαλακάσα να λέτε ότι ήσασταν σε αυτές τις θέσεις και δεν είπα κάτι, το οποίο δεν ισχύει, ούτε είναι απόρρητο. Δοκιμάζεται ο ελληνικός λαός και αν μη τι άλλο οι απαξιωτικές λέξεις δεν ισχύουν, γιατί από ό,τι γνωρίζω στην πολιτική καριέρα μου, ο καθένας λέει αυτά, που αισθάνεται και αυτά, που τον αντιπροσωπεύουν.

ΔΗΜΗΤΡΙΟΣ ΡΙΖΟΣ: Ένας γιατρός, όμως, με 750 ευρώ πηγαίνει όπου να είναι.

ΣΠΥΡΙΔΩΝ ΚΑΒΒΟΥΡΗΣ (Αντιπτέραρχος ε.α. - Πρόεδρος της Ένωσης Απόστρατων Αξιωματικών Αεροπορίας): Κύριε Ρίζο, είμαστε μια κοινωνική ομάδα που δεν διαφέρουμε από τις άλλες. Όλες οι κοινωνικές ομάδες πλήττονται.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝΕΛ): Κύριε Πρόεδρε, θα ήθελα να αποκαταστήσω την αλήθεια.

Εγώ δεν μίλησα ποτέ και ίσως ο κ. Καββούρης συγχέει εμένα φυσιογνωμικά με κάποιον άλλον, διότι ούτε στην Μαλακάσα μίλησα ούτε στον Αυλώνα. θα ήθελα, λοιπόν, να κάνω αποκατάσταση της αλήθειας και οφείλω να πω, τουλάχιστον, αυτά, που λέω αν μη τι άλλο και όχι αυτά που είπα σε ομιλίες, που δεν έκανα. Από κει και πέρα, εάν εσείς πιστεύετε ότι ο πρόλογος με τον επίλογο δεν είναι αν μη τι άλλο, οξύμωρο και αντιφατικό, συγνώμη τότε που εγώ έτσι κατάλαβα.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ο καθένας βγάζει τις εκτιμήσεις από τα λεγόμενα. Δεν χρειάζεται περισσότερο. Τον λόγο έχει ο κ. Ροζολής.

ΑΝΑΣΤΑΣΙΟΣ ΡΟΖΟΛΗΣ (Πρόεδρος του Συνδέσμου Ελλήνων Κατασκευαστών Αμυντικού Υλικού (ΣΕΚΠΥ): Νομίζω ότι το ερώτημα δεν ήταν προς εμένα αναφορικά με τις 400.000, αλλά αυτό αφορούσε στον Υπουργό.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Αζναουρίδης.

ΙΩΑΝΝΗΣ ΑΖΝΑΟΥΡΙΔΗΣ (Ταξίαρχος - Γενικός Διευθυντής Μετοχικού Ταμείου Στρατού): Κύριε Πρόεδρε, το ζητούμενο είναι η δημιουργία ενός επωφελούς αποτελέσματος για τα Ασφαλιστικά Ταμεία. Μιλώντας αρχικά για την αντιστροφή της δημογραφικής πυραμίδας και την ανατροπή της αναλογιστικής βάσης, υπονοούσα ότι ο βασικός πόρος των Ταμείων που είναι οι εισφορές, μειώνεται σταδιακά. Κατά συνέπεια, η ορθολογική εκμετάλλευση της ακίνητης περιουσίας των Ταμείων αποτελεί μονόδρομο. Γι' αυτό, καταρχήν, επί του σχεδίου νόμου, όλα τα Διοικητικά Συμβούλια και των τριών Μετοχικών Ταμείων συμφωνούν απόλυτα με την έννοια της ορθολογικής εκμετάλλευσης της ακίνητης περιουσίας, σημειωτέον, ότι μεγάλο μέρος της οποίας σήμερα αδρανεί, είναι ανεκμετάλλευτο, παλιώνει και μόνο με κόστη βαρύνει τα Ταμεία.

Οι παρεμβάσεις που έχουν γίνει είναι λεκτικής μορφής, που κυρίως, αγγίζουν τα κυριαρχικά δικαιώματα, πάνω στην ιδιοκτησία της ακίνητης περιουσίας και ο στόχος τους είναι να υπάρξει μια συμβατότητα της υφιστάμενης νομοθεσίας των ιδρυτικών νόμων με το προτεινόμενο σχέδιο νόμου.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Σταθιάς.

ΓΕΩΡΓΙΟΣ ΣΤΑΘΙΑΣ (Υποστράτηγος - Διευθυντής του Ταμείου Εθνικής Άμυνας): Κύριε Υπουργέ, απαντώντας στο ερώτημά σας σχετικά με τον νόμο 4250, θα ήθελα να μου επιτρέψετε προς ενημέρωση του Νομοθετικού Σώματος να κάνω μια πολύ μικρή, σύντομη ιστορική αναδρομή σε ό,τι αφορά στη συγκρότηση του φορέα, που αυτή τη στιγμή είναι μέσα στο νομοσχέδιο. Η προσπάθεια για τη δημιουργία ενός ευέλικτου σχήματος στο χώρο του Υπουργείου Εθνικής Άμυνας, που να μπορεί και να κάνει αξιοποίηση, χρησιμοποιώντας το δυναμικό και τα σύγχρονα εργαλεία, ξεκίνησε ουσιαστικά στο τέλος του 2010, όταν ήταν Υπουργός ο κ. Πάγκαλος και βγήκε μια εντολή, με την οποία στα πλαίσια οικονομίας κλίμακος, προέτρεπε στο Υπουργείο Εθνικής Άμυνας τη συγχώνευση των Ταμείων και διαφόρων φορέων.Mε βάση εκείνη την κατεύθυνση, συγκροτήθηκε υπό την ηγεσία του Τ.ΕΘ.Α. και αναλάβαμε, λοιπόν, να δούμε πώς μπορούμε να δημιουργήσουμε ένα Ενιαίο Ταμείο.

Η βασική ιδέα, που εγώ υποστηρίζω και λέω ότι «έχω τέσσερα μαγαζιά και είναι καλύτερα να τα κάνω ένα», πλην όμως, θεωρώ, όπως και τώρα, ότι πρέπει να το δω αυτό, αν είναι έτοιμα, μέσα από μια μελέτη βιωσιμότητας. Έτσι, λοιπόν, στο θέρος 2011 δουλέψαμε με όλα τα Ταμεία, κάναμε συσκέψεις και υποβάλαμε ένα πρακτικό, στο οποίο λέγαμε δύο βασικά πράγματα. Αυτό υπεβλήθη, όταν ήταν Υπουργός ο κ. Μπεγλίτης - «βλέπουμε σκόπιμο και αναγκαίο να συγχωνευθούν τα Ταμεία και να γίνει ένα Ενιαίο Ταμείο, το οποίο να μπορεί όχι μόνο να παρακολουθεί και να διαχειρίζεται την περιουσία, αλλά να κάνει και αξιοποίηση και δεύτερον, λέγαμε ότι αυτό πρέπει να προέλθει από μια μελέτη βιωσιμότητας». Αυτό γίνεται, λοιπόν, το φθινόπωρο του 2011.

Το θέμα επανεκκινήθηκε από την πολιτική ηγεσία, το φθινόπωρο του 2012, με την τότε κυβέρνηση και αναλαμβάνει ο τότε ΥΦ.ΕΘ.Α., ο κ. Ελευσινιώτης, ο προκάτοχός σας, τη διαδικασία αυτής της συγχώνευσης. Εγώ πάλι ήμουν εισηγητής και συντονιστής και είχα τη θέση ότι «ναι, να προχωρήσουμε, λοιπόν, σε ένα Ταμείο, μέσα από τη συγχώνευση, αλλά μέσα από μια μελέτη σκοπιμότητας – βιωσιμότητας». Την άνοιξη του 2013, είχαμε φτάσει στη διακήρυξη, για την πρόσληψη ενός εξωτερικού συμβούλου με πλειοδοτικό δημόσιο διαγωνισμό, ο οποίος θα αναλάβει ως σύμβουλος στο Υπουργείο, την εκπόνηση αυτής της οικονομικής μελέτης.

Το Πάσχα του 2013, έρχεται από το Υπουργείο Εσωτερικών και Διοικητικής Μεταρρύθμισης μια Οδηγία εντός χρόνου δέκα ημερών, το Υπουργείο να ετοιμάσει σχέδιο νόμου, που να φέρει τη συγχώνευση και εντός δέκα ημερών, στα μέσα Μαΐου του 2013, υπεβλήθη αυτό το σχέδιο νόμου, έξω, δηλαδή, από την κανονική διαδικασία που τότε είχαμε. Δηλαδή, να εκπονηθεί, να γίνει ο διαγωνισμός, να προσβληθεί σύμβουλος, να υποβάλει μελέτη σκοπιμότητας, να δούμε αν είναι βιώσιμο το σχήμα, μπορούμε, δηλαδή, τα τέσσερα μαγαζιά – το Τ.ΕΘ.Α., το Τ.Ε.Σ., το Τ.Α.Α. και η τότε Υ.Α.Μ.Σ., να τα κάνουμε ένα ή όχι και αν ναι, με ποιο σχήμα; Αυτό ήταν το κεντρικό, που υποστήριζα και το θεωρώ λογικό.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Τα Επιτελεία γιατί αντέδρασαν;

ΓΕΩΡΓΙΟΣ ΣΤΑΘΙΑΣ (Υποστράτηγος - Διευθυντής του Ταμείου Εθνικής Άμυνας): Τα Επιτελεία δεν αντέδρασαν.

ΑΘΑΝΑΣΙΟΣ ΔΑΒΑΚΗΣ (Εισηγητής της Νέας Δημοκρατίας): Είπατε ότι τα Επιτελεία αντέδρασαν.

ΓΕΩΡΓΙΟΣ ΣΤΑΘΙΑΣ (Υποστράτηγος - Διευθυντής του Ταμείου Εθνικής Άμυνας): Παρεξήγηση. Είπα ότι τα Επιτελεία εξέφρασαν έντονες επιφυλάξεις και οφείλονταν σε αυτή τη διαδικασία, διότι – όπως κι εγώ το λέω – ήρθε ο νόμος, ο οποίος ποτέ έγινε νόμος; Το 2014. Δηλαδή, την περίοδο, που αναλάβατε και τα συζητάγαμε, υπήρχε ένα πάγωμα. Στις αρχές του 2014, εντελώς ξαφνικά, λοιπόν, έχουμε την ψήφιση του ν.4250/2014. Τι λέει ο νόμος; Ο νόμος είπε, λοιπόν, ότι «Ενιαίο Ταμείο και εντός δώδεκα μηνών να βγει το Προεδρικό Διάταγμα, το οποίο θα καθόριζε τον κανονισμό λειτουργίας».

Καταρχάς, θα πρέπει να σας επισημάνω ότι έχουμε ένα νόμο εκτός της προβλεπόμενης διαδικασίας. Άρα, υπήρχαν οι εντολές, όπως και τώρα, έγινε, δηλαδή, κάτι χωρίς να προηγηθεί η μελέτη σκοπιμότητας – βιωσιμότητας. Πάνω σε αυτό, η εισήγηση του Ταμείου Εθνικής Άμυνας ήταν ότι «προκειμένου στους δώδεκα μήνες να φτάσουμε στο Προεδρικό διάταγμα, πρέπει έστω και τώρα, έστω και στο και πέντε, να κάνουμε μια μελέτη βιωσιμότητας». Αυτό, λοιπόν, το 2014 δεν προχώρησε, υπήρχαν όλες οι επιφυλάξεις μας και ερχόμαστε στο τέλος του 2014 και στις αρχές του 2015 και λόγω των πολιτικών εξελίξεων έχει σταματήσει.

Στις αρχές του 2015, με τη συγκρότηση της νέας Κυβέρνησης, καθορίζεται η στρατηγική και τότε, όταν ρωτήθηκα από τον Υπουργό, είπα «υπάρχει αυτή η διαδικασία, η οποία όμως έχει γίνει ο νόμος έξω από το προβλεπόμενο» και η άλλη πρότασή μου, είναι κάτι το οποίο, το συζητούσαμε βέβαια, να φτιάξουμε μια θυγατρική «εταιρεία» στο χώρο του ΥΠ.ΕΘ.Α. ως δεύτερη λύση, ως ένα «option», που πάντα, θυμόσαστε και τον κ. Λαμπρόπουλο κ.λπ., το συζητούσαμε. Αφού, λοιπόν, αυτή τη στιγμή, δεν έχουμε μελέτη βιωσιμότητας τα τέσσερα «μαγαζιά» να τα κάνουμε ένα, να πάμε να φτιάξουμε ένα σχήμα, το οποίο θα είναι παράλληλα υπό το Σ.ΑΜ., το ανώτατο Όργανο και αυτό το σχήμα, αυτή η υπηρεσία, λειτουργώντας με κατάλληλο εξειδικευμένο προσωπικό, μέσα από τις τάξεις των Ενόπλων Δυνάμεων – οι θέσεις θα έρχονται μέσα από προκήρυξη θέσεως, για να έχουν τα κατάλληλα προσόντα – θα είναι ευέλικτο, θα είναι ολιγομελές, θα λειτουργεί σε συντονισμό με τα Ταμεία, σε συνεργασία με τα Ταμεία και εν παραλλήλω με τα Ταμεία, για να μπορέσει αυτό το σχήμα, το οποίο θα έχει κατάλληλο προσωπικό στο real estate, να προχωρήσει τις διαδικασίες τάχιστα.

 Αυτό το λέω, διότι το Ταμείο Εθνικής Άμυνας, κυρίες και κύριοι, το οποίο είναι το μεγαλύτερο αυτή τη στιγμή, είναι φορέας. Το Ταμείο είναι μια λέξη παραπλανητική, στην ουσία είναι ο φορέας στο χώρο του Υπουργείου, το οποίο διαχειρίζεται, έχει ως αποστολή του, τη διαχείριση, την παρακολούθηση και την ορθολογιστική αξιοποίηση περιουσίας. Απαντώντας δε, και στον Πρόεδρο του Επιμελητηρίου, θα ήθελα να πω ότι από το 2012, έχουμε προχωρήσει και έχουμε φτιάξει το καλύτερο, ίσως, αυτή τη στιγμή, ψηφιακό πρόγραμμα πλήρους καταγραφής, αποτίμησης και αποτύπωσης των ακινήτων. Δηλαδή, ξέρουμε με ψηφιακό τρόπο τι ακίνητα έχουμε. Έχουμε περίπου 1.500 ακίνητα ιδιοκτησίας μας, τα πάντα είναι ψηφιακά, είμαστε στο 85% και όλα αυτά μέσα από τις δικές μας δυνάμεις.

 Παράλληλα, για να ολοκληρώσω, κύριε Υπουργέ, έχουμε αυτή τη στιγμή και προτείνω στο Σ.ΑΜ. της 29ης Μάϊου του 2015, που ήμουν ο βασικός εισηγητής, πρότεινα αυτή τη λύση, δηλαδή τη δημιουργία ενός φορέα ευέλικτου και αυτό είναι προς ψήφιση. Θεωρώ, λοιπόν, ότι είναι απαίτηση των καιρών, έχοντας όλη την προϊστορία, όλο το «background» εδώ και πέντε χρόνια, που προσπαθούμε έναν ευέλικτο φορέα και αυτό το λέω, διότι, ως Ταμείο Εθνικής Άμυνας είμαι δύσκαμπτος. Όταν στο δικό μου Δ.Σ., ο Πρόεδρος είναι ο εκάστοτε Υπουργός Εθνικής Άμυνας, ο δεύτερος στην τάξη είναι ο Υπουργός Οικονομικών και τα άλλα τέσσερα μέλη είναι ο Αρχηγός ΓΕΕΘΑ, ο Αρχηγός Στρατού και οι δύο Υπαρχηγοί, ε! καταλαβαίνετε ότι δεν μπορεί να συγκληθεί. Οι εισηγήσεις μου πηγαίνουν δια περιφοράς και έτσι, θα έρθει ο επενδυτής και θα φύγει, θα πάει στο διπλανό και εγώ θα χάσω την ευκαιρία.

Άρα, είναι μονόδρομος η δημιουργία της ΥΠ.Α.Α.Π.Ε.Δ., την οποία στηρίζω, διότι είμαι ο εισηγητής και βέβαια, είμαι σε στενή συνεργασία. Θεωρώ, λοιπόν, κύριε Πρόεδρε, ότι μέσα από τον Κανονισμό Λειτουργίας, ο οποίος επιβάλλεται, οποιεσδήποτε ατέλειες θα διορθωθούν, θα συμπληρωθούν και έτσι θα έχουμε ένα ευλύγιστο, ικανό εργαλείο στα χέρια των Ενόπλων Δυνάμεων, για να κάνουμε αξιοποίηση, όπου τα χρήματα θα έρχονται σε εμάς, στα Ταμεία. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Δαρμής.

ΚΩΝΣΤΑΝΤΙΝΟΣ ΔΑΡΜΗΣ (Αντιπλοίαρχος - Διευθυντής του Ταμείου Εθνικού Στόλου): Κύριε Υπουργέ, οι σύλλογοι που στεγάζονται στην οδό Φειδίου 10, είναι η Πανελλήνια Ομοσπονδία Εργαζομένων Υ.ΕΘ.Α., ο Σύλλογος Πολιτικών Υπαλλήλων Συνταξιούχων, η Πανελλήνια Ομοσπονδία Ενώσεων Στρατιωτικών, ο Σύλλογος Δημοσίων Υπαλλήλων Ναυτικού, ο Σύλλογος Αποστράτων Σχολής Υπαξιωματικών Ναυτικού, όπως επίσης και ο ΟΣΜΑΝ. Ο κάθε ένας, ο οποίος νοικιάζει ακίνητα του Τ.Ε.Σ., πληρώνει ενοίκιο.

ΓΕΩΡΓΙΟΣ ΘΕΟΔΩΡΟΥ (Υπολοχαγός - Πρόεδρος της Ένωσης Στρατιωτικών Περιφέρειας Ηπείρου): Κύριε Πρόεδρε, αν επιτρέπετε, επειδή αναφέρθηκε ο κ. Τσουκαράκης, στην Ένωση Στρατιωτικών Ηπείρου, θα ήθελα να εξηγήσω στο Σώμα ότι η Ένωση Στρατιωτικών Ηπείρου δεν έχει στείλει συμμετοχή στην ΠΟΕΣ μετά από απόφαση της Γενικής Συνέλευσης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Δεν χρειάζονται τέτοιες τοποθετήσεις.

ΓΕΩΡΓΙΟΣ ΘΕΟΔΩΡΟΥ (Υπολοχαγός - Πρόεδρος της Ένωσης Στρατιωτικών Περιφέρειας Ηπείρου): Εμείς κάνουμε Γενική Συνέλευση. Συνέδριο η ΠΟΕΣ δεν έχει κάνει εδώ και τρία χρόνια. Αυτό ήθελα να πω.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Βίτσας.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Κύριε Πρόεδρε, θα ήθελα να πω ότι στο άρθρο 32, στην ουσία, αναθέτουμε αρμοδιότητα στους Αρχηγούς των Γενικών Επιτελείων, αρμοδιότητα, που ως τώρα την είχε ο Αναπληρωτής Υπουργός Εθνικής Άμυνας και αφορά συμβάσεις έως 421.000 ευρώ. Αυτά έχουν να κάνουν από Κανονισμό, που προέρχεται από Οδηγία της Ευρωπαϊκής Ένωσης κι εμείς λέμε ότι τώρα θα μπορούν να ενεργοποιούν τέτοιου είδους υποπρογράμματα οι Αρχηγοί των Γενικών Επιτελείων. Θεωρώ ότι αυτό είναι γνωστό. Από εκεί και πέρα, εάν κάποιος θέλει να υποθέσει ελληνικές πατέντες, γι' αυτό τον λόγο βάζουμε και ως δικλίδα, πέρα από την εποπτεία που έχει ο Υπουργός και ο Αναπληρωτής Υπουργός, ότι ανά εξάμηνο, τέτοιου είδους συμβάσεις στο βαθμό που υπάρχουν, θα έρχονται στην αρμόδια Επιτροπή της Βουλής. Άλλωστε, κάνουμε μια προσπάθεια να αναβαθμίσουμε και την Επιτροπή και θα το συζητήσουμε πιο διεξοδικά. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε ιδιαίτερα την παρουσία των φορέων για την κατάθεση των απόψεών τους.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Βάλια Βαγιωνάκη, Γιάννης Δέδες, Δημήτριος Εμμανουηλίδης, Γεώργιος Καίσας, Αϊχάν Καρά Γιουσούφ, Νίνα Κασιμάτη, Μουσταφά Μουσταφά, Γιώργος Ντζιμάνης, Αφροδίτη Σταμπουλή, Ολυμπία Τελιγιορίδου, Μαρία Τριανταφύλλου, Σοφία Βούλτεψη, Αθανάσιος Δαβάκης, Αθανάσιος Καββαδάς, Νικόλαος Παναγιωτόπουλος, Νικόλαος Κούζηλος, Οδυσσέας Κωνσταντινόπουλος, Λιάνα Κανέλλη, Σπυρίδων Δανέλλης, Σπυρίδων Λυκούδης, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

Τέλος, και περί ώρα 17.20 λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΔΗΜΗΤΡΙΟΣ ΕΜΜΑΝΟΥΗΛΙΔΗΣ ΜΑΡΙΑ ΤΡΙΑΝΤΑΦΥΛΛΟΥ**